**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Απριλίου 2025, ημέρα Πέμπτη και ώρα 10.10΄, στην Αίθουσα Γερουσίαςτου Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κυρίου Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενίσχυση της κεφαλαιαγοράς και άλλες διατάξεις».

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ.   
Κυριάκος Πιερρακάκης, οι Υφυπουργοί Εθνικής Οικονομίας και Οικονομικών, κ. Γεώργιος Κώτσηρας και Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Μάλαμα Κυριακή και Σαλμάς Μάριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενίσχυση της κεφαλαιαγοράς και άλλες διατάξεις». Στη συνεδρίαση παρίστανται ο Υπουργός Εθνικής Οικονομίας και Οικονομικών, κ. Κυριάκος Πιερρακάκης και ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας.

Ως προς τον προγραμματισμό των επόμενων συνεδριάσεων, η επεξεργασία του σχεδίου νόμου προτείνω να συνεχιστεί αύριο, Παρασκευή 4 Απριλίου, με μία συνεδρίαση στις 13:00, η οποία θα διατεθεί στην ακρόαση των εξωκοινοβουλευτικών προσώπων. Η κατ’ άρθρον συζήτηση να πραγματοποιηθεί τη Δευτέρα 7 Απριλίου και ώρα 15:00. Και η β’ ανάγνωση να πραγματοποιηθεί την Τρίτη 8 Απριλίου και ώρα 10:00. Όλες οι υπόλοιπες συνεδριάσεις να πραγματοποιηθούν εδώ, στην αίθουσα Γερουσίας.

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ.

Οι διαδικασίες αυτές, τις ξέρουμε βέβαια, δυστυχώς, από το προηγούμενο διάστημα, είναι σφιχτές. Το νομοσχέδιο είναι τεράστιο, δεν δίνει επαρκή χρόνο να το επεξεργαστούμε όπως θα έπρεπε και βεβαίως, δεν προβλέπονται αυτές οι διαδικασίες από τον Κανονισμό της Βουλής. Πρέπει να υπάρχει πιο μεγάλο διάστημα ανάμεσα. Οπότε, εκφράζουμε την αντίρρησή μας στις διαδικασίες που προτείνονται.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, όπως είδατε, δίνεται επαρκής χρόνος. Η συζήτηση των φορέων, όπως προβλέπει ο Κανονισμός της Βουλής, γίνεται αύριο. Μετά από 48 ώρες γίνεται η συζήτηση κατ’ άρθρον και την επόμενη ημέρα γίνεται η συζήτηση της β’ ανάγνωσης. Το ξέρουμε όλοι το νομοσχέδιο, ήταν και στη δημόσια διαβούλευση.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν συμφωνούμε. Έχετε καθιερώσει αυτό το σύστημα, το οποίο νομίζετε ότι δίνει επαρκή χρόνο. Αυτό δεν συμφωνεί με όσα λέει ο Κανονισμός της Βουλής και νομίζετε εσείς ότι είναι επαρκής ο χρόνος. Ο χρόνος δεν είναι επαρκής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το νομοσχέδιο συζητείτε στην Επιτροπή σε τέσσερις συνεδριάσεις, όπως προβλέπεται, στις προθεσμίες που προβλέπονται.

Πριν ξεκινήσω να δώσω τον λόγο στους Εισηγητές και στους Ειδικούς Αγορητές των κομμάτων για να προτείνουν τους φορείς που επιθυμούν να κληθούν, θα δώσω τον λόγο για μια σύντομη τοποθέτηση και όχι την κανονική τοποθέτησή του, στον Υπουργό Εθνικής Οικονομίας και Οικονομικών, κ. Κυριάκο Πιερρακάκης. Ορίστε, κ. Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Σας ευχαριστώ πολύ, κ. Πρόεδρε.

Κυρίες και κύριοι συνάδελφοι, είναι η πρώτη φορά που απευθύνομαι στη Διαρκή Επιτροπή Οικονομικών Υποθέσεων με την ιδιότητα του Υπουργού Εθνικής Οικονομίας και Οικονομικών και ευελπιστώ ότι θα έχουμε μία εξαιρετικά γόνιμη συνεργασία. Ήθελα να πάρω πρώτα τον λόγο για ένα πολύ σύντομο σχόλιο αναφορικά με τα χθεσινοβραδινά γεγονότα και αμέσως μετά, θα τοποθετηθώ για το σύνολο του νομοσχεδίου, αφού ακούσουμε και ο Υφυπουργός κι εγώ, τις τοποθετήσεις σας.

 Οι χθεσινές ανακοινώσεις της Κυβέρνηση ς των Ηνωμένων Πολιτειών είναι αυτονόητο ότι συνιστούν μία ιστορική στροφή στον προστατευτισμό και μία απότομη αλλαγή στον τρόπο με τον οποίο το παγκόσμιο οικονομικό σύστημα έχει λειτουργήσει εδώ και δεκαετίες. Συνιστούν, επίσης, μια θεμελιώδη απόκλιση από το πώς η Ευρωπαϊκή Ένωση αντιλαμβάνεται την οικονομική και κοινωνική πρόοδο από την ίδρυσή της.

Ως χώρα, είμαστε υπέρ του ελεύθερου εμπορίου. Πιστεύουμε ότι ο παγκόσμιος εμπορικός πόλεμος δεν ωφελεί κανέναν και ελπίζουμε ότι αυτό το κεφάλαιο θα διαρκέσει όσο το δυνατόν λιγότερο. Οι επιπτώσεις δεν μπορούν ακόμη να αποτυπωθούν στην ολότητά τους αν και είναι δεδομένο ότι θα είναι αρνητικές. Αυτό που είδαμε χτες, δεν συνιστά μια στατική εικόνα αλλά μια δυναμική εικόνα και είναι δεδομένο πως οι οικονομίες όλου του πλανήτη θα αντιδράσουν με πολλαπλούς τρόπους και έτσι θα υπάρξουν όχι ένας αλλά πιθανώς αρκετοί γύροι κλιμάκωσης μέχρι να αποτυπωθεί η οικονομική ισορροπία.

Είναι επίσης δεδομένο πως η ελληνική Κυβέρνηση συμμετέχει και θα συνδιαμορφώσει στην ενιαία ευρωπαϊκή αντίδραση. Η ελληνική οικονομία με σχέδιο, με υπευθυνότητα θα αντεπεξέλθει στις διεθνείς προκλήσεις.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Κι εμείς σας ευχαριστούμε, κύριε Υπουργέ.

Να δώσω τώρα τον λόγο στους Εισηγητές και τους Ειδικούς Αγορητές να προτείνουν τους φορείς που επιθυμούν να κληθούν στην αυριανή συνεδρίαση. Θα παρακαλούσα οι προτάσεις σας να κατατεθούν γραπτώς στη Γραμματεία της Επιτροπής, ώστε να καταρτιστεί σχετικός κατάλογος τον οποίο θα αναγνώσει στη συνέχεια.

Τον λόγο έχει η κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):**  Ευχαριστώ πολύ κύριε Πρόεδρε.

Προτείνουμε τους εξής φορείς: Την Επιτροπή Κεφαλαιαγοράς, τον Όμιλο Χρηματιστηρίου Αθηνών, την Τράπεζα της Ελλάδος, τον Σύνδεσμο Μελών Χρηματιστηρίου Αθηνών, την Ελληνική Ένωση Τραπεζών, την Ένωση Εταιρειών Διαχείρισης Απαιτήσεων από Δάνεια και Πιστώσεις, την Ελληνική Ένωση Διαχειριστών Συλλογικών Επενδύσεων και Περιουσίας, την Ένωση Εισηγμένων Εταιρειών, την Εθνική Αρχή Κυβερνοασφάλειας και τον Σύνδεσμο Εταιρειών Παροχής Επενδυτικών Υπηρεσιών.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία συνάδελφε.

Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Ευχριστώ, κύριε Πρόεδρε.

Σε κάποια θα συμπέσουμε προφανώς όλοι μας. Και εμείς προτείνουμε την Τράπεζα της Ελλάδος, την Επιτροπή Κεφαλαιαγοράς, τον Σύλλογο Εργαζομένων στην Επιτροπή Κεφαλαιαγοράς, τον Όμιλο Χρηματιστηρίου Αθηνών, τον Σύνδεσμο Εταιρειών Παροχής Επενδυτικών Υπηρεσιών, την ΕΚΠΟΙΖΩ, για τα ζητήματα του ιδιωτικού χρέους, την ΑΔΕΔΥ για το θέμα της Προσωπικής Διαφοράς, την ΠΟΜΙΔΑ για το άρθρο που αφορά τα ακίνητα, το Σύλλογο Ζημιωθέντων από την Ασπίς Πρόνοια, για να κλείσει επιτέλους αυτή η εκκρεμότητα, την ΠΟΣΕ-ΕΦΚΑ, για την επίμαχη διάταξη που περνά σε ιδιώτες ένα μέρος των εισπράξεων του ΚΕΑΟ, δεν αιτιολογούμαι συνήθως, αλλά δίνω λίγο έμφαση για να γίνει κατανοητό, γιατί καλούμε αυτούς τους φορείς.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ- ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, νομίζω ότι τα ονόματα που άκουσα καλυπτόμαστε.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, εμείς θέλουμε να καλέσουμε την ΕΦΕΕΑ, που νομίζω, όλο το προηγούμενο διάστημα είχε πρωτοστατήσει στις κινητοποιήσεις και των αυτοαπασχολούμενων και των λογιστών συναδέλφων.

Και ένα δεύτερο που ήθελα άμα μπορεί να το λάβει υπόψη του το Προεδρείο. Ημέρα Τετάρτη είναι ημέρα πανελλαδικής απεργίας και θεωρούμε επιεικώς απαράδεκτο να συνεδριάζει η Ολομέλεια της Βουλής. Τη στιγμή που στις πλατείες όλης της χώρας θα συγκεντρώνεται ο κόσμος, οι εργαζόμενοι, η νεολαία, οι φοιτητές διαμαρτυρόμενοι για τη ζωή που καθημερινά έρχονται αντιμέτωποι, για τις δυσκολίες έχοντας διεκδικήσεις που χρόνια τώρα μένουν στο προσκήνιο. Άρα, νομίζω ότι θα πρέπει την Τετάρτη να μην συνεδριάσει η Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε. Αυτό είναι και θέμα της Διάσκεψης των Προέδρων για την Ολομέλεια.

Τον λόγο έχει ο Ειδικός Αγορητής της Ελληνικής Λύσης, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ, κύριε Πρόεδρε.

Προτείνουμε Τράπεζα της Ελλάδος, Επιτροπή Κεφαλαιαγοράς, ΣΜΕΧΑ, Ένωση Ελληνικών Τραπεζών, Οικονομικό Επιμελητήριο, Ελληνική Τράπεζα Επενδύσεων, ΣΕΒ, ΓΣΕΒΕΕ, ΕΒΕΑ, Σύνδεσμος Καταναλωτών, Σύνδεσμος Δανειοληπτών, Ένωση Εταιρειών Servicers της ΕΕΔΑΔΠ, ΑΔΕΔΥ και Υπερταμείο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε.

Τον λόγο έχει ο Ειδικός Αγορητής από τη Νέα Αριστερά, κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Ευχαριστώ, κύριε Πρόεδρε.

Σε αυτά που έχουν ακουστεί θα προσέθετα και το Εμπορικό Βιομηχανικό Επιμελητήριο της Αθήνας, της Θεσσαλονίκης και του Πειραιά και το Βιοτεχνικό Επιμελητήριο αυτών των τριών. Μπορείτε να διαλέξετε ένα από την Αθήνα κ.λπ., δηλαδή να μην είναι και τα 6, είναι πολλά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε.

Τον λόγο έχει ο Ειδικός Αγορητής από τη Νίκη, κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»)**: Ευχαριστώ, κύριε Πρόεδρε.

Προτείνουμε Ένωση Καταναλωτών «Η ποιότητα της ζωής» και Επιτροπή Κεφαλαιαγοράς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο Ειδικός Αγορητής της Πλεύσης Ελευθερίας, κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Προτείνουμε τον Σύλλογο Εργαζομένων Επιτροπής Κεφαλαιαγοράς, το Ινστιτούτο Μικρών Επιχειρήσεων ΙΜΕ ΓΣΕΒΕΕ, την Ένωση Καταναλωτών και Δανειοληπτών, την Αρχή Καταπολέμησης της Νομιμοποίησης Εσόδων από Εγκληματική Δραστηριότητα, τον Συνήγορο του Καταναλωτή, το Ευρωπαϊκό Κέντρο Καταναλωτή, το Ελληνικό Δίκτυο για την Εταιρική Κοινωνική Ευθύνη, την Πανελλήνια Ομοσπονδία Φοροτεχνικών Ελευθέρων Επαγγελματιών, την Πανελλήνια Ομοσπονδία Εργαζομένων Δημοσίων Οικονομικών Υπηρεσιών, την Εθνική Συνομοσπονδία Ατόμων με Αναπηρία, το Πανελλήνιο Σωματείο Εργαζομένων στο ΕΣΠΑ και τον Σύλλογο Συγγενών Θυμάτων στο Μάτι.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο Ειδικός Αγορητής από τους Σπαρτιάτες, κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ πολύ, κύριε Πρόεδρε.

Προτείνουμε τα εξής: Επιτροπή Κεφαλαιαγοράς, Χρηματιστήριο Αθηνών, Τράπεζα Της Ελλάδος, Σύνδεσμος Μελών Χρηματιστηρίου Αθηνών, Ελληνική Ένωση Διαχειριστικών Συλλογικών Επενδύσεων και Περιουσίας ή Ένωση Θεσμικών Επενδυτών και το Δήμο Ηρακλείου Κρήτης.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε.

Εισερχόμαστε τώρα στον κύκλο των τοποθετήσεων των Εισηγητών και των Ειδικών Αγορητών. Ο χρόνος της ομιλίας προσδιορίζεται στα 15 λεπτά. Όποιος άλλος συνάδελφος επιθυμεί να λάβει τον λόγο παρακαλώ να ενημερώσει τη Γραμματεία της Επιτροπής.

Τον λόγο έχει η Εισηγήτρια της Πλειοψηφίας, κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας)**: Κύριε Πρόεδρε, κυρίες και κύριοι συνάδελφοι, πριν ξεκινήσω την εισήγησή μου θα ήθελα να ευχηθώ ολόψυχα καλή επιτυχία στη νέα πολιτική ηγεσία του Υπουργείου Εθνικής Οικονομίας και Οικονομικών, στον Υπουργό Κυριάκο Πιερρακάκη και στον υφυπουργό κ. Κώτσηρα. Σε μία εποχή με πολλές και καθοριστικές γεωπολιτικές και οικονομικές εξελίξεις, είναι σημαντικό η χώρα μας να έχει στιβαρή ηγεσία και να υλοποιεί το πρόγραμμά μας με σταθερότητα και ρεαλισμό.

Έχω σήμερα την τιμή να εισηγούμαι ένα νομοσχέδιο το οποίο δίνει ουσιαστικές λύσεις σε ζητήματα που απασχολούν τους πολλούς. Zητήματα, που αφορούν εκατομμύρια συμπολιτών μας.

Η Kυβέρνησή μας σταθερά επιστρέφει στην κοινωνία σημαντικό μέρος από τις επιδόσεις της ελληνικής οικονομίας και το κάνει αυτό με συνεχείς μειώσεις στη φορολογία, πάνω από 70 φόροι έχουν μειωθεί από το 2019, με συνεχείς αυξήσεις στους μισθούς και τις συντάξεις, μετά από πολλά χρόνια, με πολύ καλύτερες επιδόσεις στα φορολογικά έσοδα, με τη χρήση όλων των διαθέσιμων τεχνολογικών μέσων και όλα αυτά είναι αποτέλεσμα της συνεπούς μας πολιτικής. Mίας πολιτικής που στόχο έχει η χώρα μας το 2027 να είναι σε πολύ καλύτερη κατάσταση από το 2019, που αναλάβαμε τη διαΚυβέρνηση της χώρας.

Κυρίες και κύριοι συνάδελφοι, όπως ανέφερα και πριν, έχω την τιμή να εισηγούμαι σήμερα στην Επιτροπή μας ένα πολύ σημαντικό νομοσχέδιο, το οποίο, σε ορισμένες από τις διατάξεις του πράγματι αφορά πάρα πολλούς συμπολίτες μας, πάρα πολλές οικογένειες.

Το νομοσχέδιο αυτό περιλαμβάνει πολλές θετικές ρυθμίσεις που αφορούν τον εξωδικαστικό μηχανισμό με διπλασιασμό της περιμέτρου, προκειμένου να καλύπτεται και η μεσαία τάξη και να αντιμετωπιστεί το ζήτημα του ιδιωτικού χρέους.

Την ενίσχυση της αξιοπιστίας και της ελκυστικότητας του χρηματιστηρίου.

Την εξαμηνιαία παράταση στο Πρόγραμμα «Ηρακλής» για τη μείωση των κόκκινων δανείων που βρίσκονται στα χαρτοφυλάκια των τραπεζών.

Τη διάταξη που ρυθμίζει οριστικά το ζήτημα του συμψηφισμού της προσωπικής διαφοράς, περίπου 40 χιλιάδων δημοσίων υπαλλήλων, που θα επιτρέψει και σε αυτούς να λαμβάνουν απρόσκοπτα τις αυξήσεις που τους αναλογούν στο μέλλον.

Την παραίτηση του ελληνικού δημοσίου από την άσκηση ενδίκων μέσων κατά οριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι.

Κυρίες και κύριοι, συνάδελφοι, θα ξεκινήσω με τις έξι πρωτοβουλίες για τον περιορισμό του ιδιωτικού χρέους. Πρωτοβουλία πρώτη. Διπλασιάζονται τα εισοδηματικά και περιουσιακά όρια, προκειμένου να χαρακτηριστεί ένας οφειλέτης επιλέξιμος στο πλαίσιο της υποχρεωτικής αποδοχής του εξωδικαστικού μηχανισμού από τους πιστωτές.

Προϋπόθεση είναι ο οφειλέτης να έχει ανώτατο όριο ήδη μη εξυπηρετούμενων τραπεζικών οφειλών, σε τράπεζες ή Servicers, τις 300.000 ευρώ. Με αυτό το διπλασιασμό των ορίων τα φυσικά πρόσωπα, που χαρακτηρίζονται ως επιλέξιμοι οφειλέτες, αυξάνονται από 7% σε 85% του συνόλου των αιτούντων.

Πρωτοβουλία δεύτερη. Υποχρεώνεται ο πιστωτής να έχει καταθέσει τουλάχιστον τρεις μήνες, προ της διενέργειας πλειστηριασμού έγγραφη πρόταση ρύθμισης στον οφειλέτη.

Πρωτοβουλία Τρίτη. Απαλλαγή οφειλέτη, για τον οποίο δεν ανοίγει η πτωχευτική διαδικασία, αλλά καταχωρείται στο μητρώο αφερεγγυότητας. Με τη νέα ρύθμιση προστίθεται η δυνατότητα στον Εισηγητή Δικαστή κατόπιν αίτησης του οφειλέτη να εκδίδει πράξη, με την οποία διαπιστώνει την επέλευση της απαλλαγής του οφειλέτη από τις οφειλές του.

Πρωτοβουλία τέταρτη. Γίνεται επέκταση προθεσμιών, ώστε να μπορεί ο ευάλωτος οφειλέτης να ενταχθεί στο ενδιάμεσο πρόγραμμα. Έτσι, ενώ πριν ο οφειλέτης έπρεπε να είχε κάνει τη σχετική αίτηση 60 μέρες πριν την κατάσχεση, τώρα μπορεί να την κάνει 20 μέρες πριν την κατάσχεση.

Πρωτοβουλία Πέμπτη. Προβλέπεται η επέκταση και στην περίπτωση που ο οφειλέτης επιλέξει να ρυθμίσει τις οφειλές του, μέσω της διαδικασίας εξυγίανσης της δυνατότητας ρύθμισης δανείων που έχουν εγγύηση ελληνικού δημοσίου με δυνατότητες διαγραφών και επέκτασης του χρόνου αποπληρωμής.

Στόχος της ρύθμισης αυτής είναι να βοηθηθούν οι επιχειρήσεις που έχουν συνήθως μεγαλύτερες οφειλές, να ρυθμίσουν και τα δάνεια με εγγύηση ελληνικού δημοσίου, χωρίς να διακινδυνεύεται η παρηχθήσασα εγγύηση.

Πρωτοβουλία έκτη. Προβλέπεται η δημιουργία μόνιμου μηχανισμού αποζημίωσης ζημιωθέντων της ΑΣΠΙΣ ΠΡΟΝΟΙΑ και η επίλυση ζητημάτων αποζημιώσεων σε δικαιούχους απαιτήσεων ασφάλειας ζωής. Οι ρυθμίσεις αυτές είναι κομβικές και είναι σημαντικές. Αυτά τα διευρυμένα κριτήρια για υπαγωγή στον εξωδικαστικό μηχανισμό διευκολύνουν, όχι μόνο τους ευάλωτους πολίτες, αλλά για πρώτη φορά και τη μεσαία τάξη.

Οι ρυθμίσεις αυτές αγκαλιάζουν περισσότερους πολίτες, περισσότερες οικογένειες και θα πρέπει να επισημάνω ότι όλα αυτά γίνονται με σωστό σχεδιασμό και σεβασμό στον κόπο όλων των Ελλήνων και όλων των Ελληνίδων.

Γίνονται, όπως είπα και πριν, με σεβασμό στις δυνατότητες της οικονομίας μας, γιατί το πιο εύκολο είναι να υπόσχεσαι τα πάντα στους πάντες, να λύνεις τα θέματα με ένα νόμο και ένα άρθρο, όπως κάνει συνέχεια η αντιπολίτευση, αλλά αυτό είναι πράγματι ο εύκολος δρόμος. Για εμάς, όμως, ο εύκολος δρόμος δεν είναι επιλογή. Εμείς, δεν είμαστε της λογικής του «δώστα όλα».

Αυτές οι εποχές έχουν περάσει, γιατί τις πολιτικές αυτές, όπως είδαμε την προηγούμενη δεκαετία, τις πλήρωσαν πρώτοι οι μισθωτοί και συνταξιούχοι. Το ζήτημα είναι να δίνουμε μέχρι εκεί που αντέχουμε, να μην ξεπεράσουμε τα όρια και μπούμε και πάλι σε καθεστώς υπερβολικού ελλείμματος από την Κομισιόν.

Αυτή είναι μια υπεύθυνη πολιτική. Αυτή είναι μία υπεύθυνη στάση. Γιατί, ας μην ξεχνάμε ότι οι πολιτικές του σήμερα επηρεάζουν και τις επόμενες γενιές, τα παιδιά και τα εγγόνια μας και επειδή πρέπει να απευθυνόμαστε στους Έλληνες και τις Ελληνίδες με ειλικρίνεια, δεν υπάρχει τίποτα πιο αληθινό από το να βλέπεις το αποτέλεσμα μιας πολιτικής σε βάθος χρόνου.

Έτσι, μελετώντας τα στοιχεία της Eurostat για το 2023, το ιδιωτικό χρέος στην Ελλάδα βρίσκεται στην 16η θέση ανάμεσα στα κράτη-μέλη, με ποσοστό 93,3% του ΑΕΠ, παραμένοντας κάτω από τον ευρωπαϊκό μέσο όρο, που είναι στο 125,3%. Από το 2019 μέχρι και το 2024, το ποσοστό των «κόκκινων δανείων» στις τράπεζες μειώθηκε σημαντικά, μέσω του προγράμματος «ΗΡΑΚΛΗΣ». Την ίδια στιγμή, από το 2020 ως και σήμερα, το ιδιωτικό χρέος ως ποσοστό του ΑΕΠ, αλλά και το ιδιωτικό χρέος των νοικοκυριών, παρουσιάζουν σταθερή μείωση. Τα μη-εξυπηρετούμενα δάνεια στο σύνολό τους, το 3ο τρίμηνο του 2024, αποτελούσαν το 30% των δανείων, έναντι ποσοστού 52% το 2019, ενώ η πτωτική πορεία αναμένεται να συνεχιστεί. Επίσης, τα μη-εξυπηρετούμενα δάνεια τραπεζών και Services, ανέρχονται σήμερα σε 67,08 δις ευρώ, με στοιχεία του 3ου τριμήνου του 2024, από 92,19 δις ευρώ το 2019.

Στο ίδιο πλαίσιο κινείται και ο εξωδικαστικός συμβιβασμός. Τα αποτελέσματα είναι πολύ σημαντικά. Συνολικά, έως και τον Φεβρουάριο του 2025, έχουν γίνει 31.953 επιτυχείς ρυθμίσεις οφειλών. Η ραγδαία αύξηση σημειώθηκε σε επιτυχείς ρυθμίσεις του εξωδικαστικού μεταξύ του 2023 και του 2024 και ανήλθε σε ποσοστό 81%, με 16.903 επιτυχείς ρυθμίσεις εντός του 2024, έναντι 9.339 το 2023. Αθροιστικά μέχρι σήμερα, έχουν ρυθμιστεί οφειλές συνολικού ύψους 10,45 δις ευρώ, εκ των οποίων το μεγαλύτερο μέρος εντός του 2023 και του 2024, συγκεκριμένα, 5,3 δις ευρώ το 2024 και 3,54 δις ευρώ το 2023, αύξηση, δηλαδή, 45%.

Τα στοιχεία αυτά δείχνουν μία, αναμφίβολα, σημαντική βελτίωση και πάνω σε αυτή τη βελτίωση «πατάμε» με σιγουριά και με τις νέες ρυθμίσεις που προωθούνται με το παρόν νομοσχέδιο, είμαστε σίγουροι, ότι οι περισσότεροι συμπολίτες μας θα ανακουφιστούν περισσότερο, θα κρατήσουν τις περιουσίες τους και σίγουρα, θα ατενίζουν το μέλλον με περισσότερη αισιοδοξία.

Κυρίες και κύριοι συνάδελφοι, σε μία σύγχρονη και υγιή οικονομία είναι απαραίτητη και η ενίσχυση της Κεφαλαιαγοράς. Στο πλαίσιο αυτό, η στρατηγική μας κινείται σε δύο άξονες. Πρώτος άξονας, η ενίσχυση του Χρηματιστηρίου με τη θέσπιση νέων κινήτρων. Τα κίνητρα αυτά είναι: Φορολογικά κίνητρα για τους «επενδυτικούς αγγέλους» και για επενδύσεις στην ενναλακτική αγορά. Σύμφωνα με τα κίνητρα αυτά, ποσό ίσο με το 50% της εισφοράς τους, εκπίπτει από το φορολογητέο εισόδημα μέχρι τις 300.000 ευρώ. Αυξάνεται η έκπτωση δαπανών για εισαγωγή μικρομεσαίων επιχειρήσεων στο Χρηματιστήριο Αθηνών. Οι επιλέξιμες δαπάνες, προσαυξημένες κατά 100%, με ανώτατο όριο προσαύξησης τις 200.000 ευρώ, θα εκπίπτουν από τα ακαθάριστα έσοδα των επιχειρήσεων κατά το χρόνο πραγματοποίησής τους, για διάρκεια τριών ετών. Μειώνεται από 15% σε 5%, ο συντελεστής φορολογίας σε τόκους εισηγμένων εταιρικών ομολόγων που αποκτούν φυσικά πρόσωπα και φορολογικοί κάτοικοι Ελλάδος. Έτσι, διαμορφώνεται ομοιόμορφο καθεστώς φορολογικής μεταχείρισης ημεδαπών και αλλοδαπών επενδυτών για το εισόδημα από τόκους, ανεξαρτήτως του τόπου χρηματιστηριακής διαπραγμάτευσης των ομολογιών.

Πέρα από τα φορολογικά κίνητρα, προβλέπονται και άλλες ρυθμίσεις με τις οποίες διευκολύνεται η μεταφορά κινητών αξιών από την Αγορά Αξιών του Χρηματιστηρίου Αθηνών, στην Εναλλακτική Αγορά του Χρηματιστηρίου Αθηνών. Θεσπίζεται η δυνατότητα εισαγωγής στο Χρηματιστήριο, μετοχών με πολλαπλά δικαιώματα ψήφου, εφόσον αυτό προβλέπεται στο Δίκαιο της έδρας τους. Η ρύθμιση αυτή ενθαρρύνει ιδιοκτήτες νεοφυών επιχειρήσεων, να πάνε τις επιχειρήσεις τους στο Χρηματιστήριο, χωρίς να φοβούνται μήπως χάσουν τον έλεγχο τους. Αυξάνεται από 5 εκατ. ευρώ σε 8 εκατ. ευρώ ετησίως, το όριο για την έκδοση πληροφοριακού δελτίου, αντί ενημερωτικού δελτίου, σε δημόσιες προσφορές κινητών αξιών, με στόχο τη διευκόλυνση πρόσβασης των μικρομεσαίων επιχειρήσεων στο Χρηματιστήριο. Ρυθμίζεται το πλαίσιο που διέπει τα ομολογιακά δάνεια, με ομολογίες εισηγμένες σε ρυθμιζόμενη αγορά.

Με τη νέα ρύθμιση που εισάγεται στο σχέδιο νόμου, διευκολύνεται η λήψη αποφάσεων, περί τροποποίησης των όρων του ομολογιακού δανείου για εισηγμένες ομολογίες, με σεβασμό όμως, στην μειοψηφία.

Επεκτείνεται και σε περιπτώσεις συγχώνευσης εισηγμένων με μη εισηγμένες εταιρείες, το καθεστώς εκποίησης μετοχών δικαιούχων που δεν έχουν εμφανιστεί. Επεκτείνεται και ρυθμίζεται ειδικώς, ο θεσμός των συλλογικών λογαριασμών για οργανισμούς συλλογικών επενδύσεων σε κινητές αξίες και οργανισμών εναλλακτικών επενδύσεων. Στόχος της ρύθμισης είναι η διευκόλυνση των συναλλαγών, η προσέλκυση νέων κεφαλαίων και η μείωση του κόστους για τους επενδυτές μέσω της ενίσχυσης του ανταγωνισμού.

Εκσυγχρονίζεται το νομοθετικό πλαίσιο που διέπει τις ανώνυμες εταιρείες επενδύσεων σε ακίνητη περιουσία. Μεταξύ άλλων, παρέχεται η δυνατότητα εκμετάλλευσης ακίνητης περιουσίας για οποιοδήποτε οικιστικό, βιομηχανικό και εμπορικό σκοπό. Εισάγονται βελτιωμένοι κανόνες αποτίμησης της ακίνητης περιουσίας της ΑΕΕΑΠ και υποχρέωση ασφάλισης όλων των ακινήτων της. Προβλέπεται η δυνατότητα εκμετάλλευσης μονάδων παραγωγής και αποθήκευσης ενέργειας από ΑΠΕ, για την κάλυψη των ενεργειακών αναγκών της ακίνητης περιουσίας της ΑΕΕΑΠ, των εταιρειών του ομίλου και των μισθωτών, αλλά και με γνώμονα την ανάγκη βελτίωσης του ενεργειακού προφίλ της ακίνητης περιουσίας. Συγκεντρώνονται όλες οι διατάξεις του ειδικού καθεστώτος φορολογίας που διέπει τις εταιρείες αυτές. Απαλλάσσεται η ΑΕΕΑΠ από τους αυστηρούς κανόνες για τους διαχειριστές οργανισμών εναλλακτικών επενδύσεων που δεν απαιτούνται για την εν λόγω κατηγορία από το ενωσιακό δίκαιο και αύξαναν υπερβολικά το κόστος λειτουργίας τους. Παραμένουν όμως και εκσυγχρονίζονται όλες οι ασφαλιστικές δικλείδες για την προστασία του επενδυτικού κοινού. Ρυθμίζεται το πλαίσιο έκδοσης ευρωπαϊκών πράσινων ομολόγων, για τη χρηματοδότηση περιβαλλοντικά βιώσιμων επενδύσεων.

Ο δεύτερος άξονας της στρατηγικής μας περιλαμβάνει ρυθμίσεις για τη θωράκιση των εποπτικών μηχανισμών. Ειδικότερα, θεσπίζονται, επιπλέον, διαφανείς διαδικασίες λειτουργίας της επιτροπής κεφαλαιαγοράς με βάση τις βέλτιστες διεθνείς και ευρωπαϊκές πρακτικές. Συγκεκριμένα, προβλέπεται να εκδοθούν εγχειρίδιο ελέγχου των καταγγελιών που υποβάλλονται στην επιτροπή, εγχειρίδιο επιτόπιων ελέγχων σε εποπτευόμενους φορείς, κατευθυντήριες γραμμές για τον υπολογισμό των προστίμων και την επιβολή κυρώσεων με σταθερές και διαφανείς διαδικασίες ελέγχου και λογοδοσίας, κώδικας δεοντολογίας που θα ρυθμίζει τον τρόπο άσκησης των καθηκόντων των μελών και του προσωπικού, εγχειρίδιο κάλυψης των εκπαιδευτικών αναγκών προσωπικού με αξιολόγηση εκπαιδευτών και εκπαιδευομένων. Περαιτέρω, παρέχεται η δυνατότητα στους εποπτικούς μηχανισμούς στην επιτροπή κεφαλαιαγοράς και την Τράπεζα της Ελλάδος, να διενεργούν ελέγχους στους εποπτευόμενους φορείς με μυστικούς πελάτες.

Κυρίες και κύριοι συνάδελφοι, το νομοσχέδιο περιλαμβάνει ακόμη και ρυθμίσεις που αφορούν στην προστασία των επενδυτών στα στοιχεία, η οποία είναι μια άκρως ανερχόμενη αγορά που απαιτεί όμως παράλληλη προστασία των επενδυτών απέναντι σε αθέμιτες ή παράνομες πρακτικές. Μία ακόμη ουσιαστική ρύθμιση είναι και η οριστική επίλυση του θέματος της προσωπικής διαφοράς για τους δημοσίους υπαλλήλους. Η διάταξη αυτή αφορά περίπου 40.000 δημοσίους υπαλλήλους με προσωπική διαφορά. Πιο αναλυτικά προβλέπεται. Αν η προσωπική διαφορά είναι μικρότερη από το ποσό των 300 ευρώ, δεν επέρχεται συμψηφισμός με την αύξηση του βασικού μισθού. Αν το υπερβαίνει το ποσό της προσωπικής διαφοράς που συμψηφίζεται, ισούται με το μικρότερο μεταξύ του 50% της προκαλούμενης αύξησης του βασικού μισθού και του ποσού της προσωπικής διαφοράς που υπερβαίνει τα 300 ευρώ. Με την προτεινόμενη διάταξη και λαμβάνοντας υπόψη ότι η προσωπική διαφορά σε ορισμένες περιπτώσεις, μπορεί να ανέρχεται σε ποσά που προκαλούν σημαντικές διαφοροποιήσεις μεταξύ υπαλλήλων του ίδιου μισθολογικού κλιμακίου, ρυθμίζεται αναδρομικά από 1/6/2024 και με μόνιμο τρόπο, το ζήτημα που έχει ανακύψει και ταυτόχρονα, περιορίζει σταδιακά τις μισθολογικές ανισότητες στο προσωπικό του δημοσίου σε περιπτώσεις με υψηλή προσωπική διαφορά.

Τέλος, όπως ανέφερα και στην αρχή της εισήγησης μου, με το παρόν νομοσχέδιο το ελληνικό δημόσιο παραιτείται από την άσκηση ενδίκων μέσων κατά οριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι.

Κυρίες και κύριοι συνάδελφοι, θα έχουμε την ευκαιρία στις επόμενες συνεδριάσεις να αναλύσουμε τα βασικά σημεία του παρόντος νομοσχεδίου. Θα ήθελα όμως να επισημάνω ότι και αυτό το νομοσχέδιο περιλαμβάνει πολύ θετικές παρεμβάσεις για την πλειοψηφία των πολιτών και ως μέλος της Επιτροπής Οικονομικών Υποθέσεων, χαίρομαι ιδιαίτερα γιατί για άλλη μια φορά εισηγούμαι νομοσχέδιο της Kυβέρνησής μας με ξεκάθαρο θετικό πρόσημο. Συνεχίζουμε λοιπόν με την ίδια λογική και την ίδια δέσμευση, να κάνουμε το καλύτερο δυνατόν για όλους τους Έλληνες και όλες τις Ελληνίδες, με σεβασμό στους κόπους τους και σεβασμό στις γενιές που μας ακολουθούν. Γι’ αυτό και στηρίζουμε ανεπιφύλακτα αυτό το νομοσχέδιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής Μειοψηφίας):** Ευχαριστώ, κύριε Πρόεδρε.

Να καλωσορίσω στην Επιτροπή μας τον νέο Υπουργό Εθνικής Οικονομίας και Οικονομικών και εμείς ευελπιστούμε στην καλή συνεργασία και η παρουσίαση σας σήμερα δίνει την ευκαιρία, και με την παρέμβαση κύριε Υπουργέ, να πούμε μερικά πράγματα γενικότερα για να υπάρχει μια βάση για συζήτηση, γιατί οι καλοί λογαριασμοί, όπως λέμε, κάνουν τους καλούς φίλους.

Προφανώς, το μείζον ζήτημα των τελευταίων ημερών και ωρών βέβαια είναι ακριβώς αυτό στο οποίο τοποθετήθηκε με συγκεκριμένο λακωνικό, αλλά σαφή νομίζω τρόπο, ο κύριος Υπουργός, είναι τα μέτρα του Προέδρου Trump.

Επ’ αυτού και για να μην επαναλαμβάνω τα ίδια, δεν έχουμε κάποια διαφωνία σε αυτά που ειπώθηκαν από τον κύριο Υπουργό, ωστόσο θέλω να θέσω τρία σημεία.

Το πρώτο είναι ότι ασχολούμαστε πάρα πολύ και στην Ελλάδα και στην Ευρώπη ολόκληρη με το αποτέλεσμα, δεν ασχολούμαστε με τις αιτίες. Είτε ο Trump είτε η επιρροή δυνάμεων με κορυφαία τη Le Pen στη Γαλλία είναι αποτέλεσμα, δεν είναι αιτία. Βρίσκουν εύκολα καταφύγιο πολλές πολιτικές δυνάμεις σε όλη την Ευρώπη. Εύκολο θα πω καταφύγιο, σε αυτό που με ευκολία ονομάζουν και συλλήβδην λαϊκισμό και παρακάμπτουν ένα μείζον γεγονός, ότι είναι δεκαετίες τώρα που είναι σε πλήρη εξέλιξη ένα φαινόμενο. Δηλαδή, η διακοπή ενός κανόνα που ίσχυσε μεταπολεμικά, μάλλον από τη μεγάλη ύφεση και μετά, ότι κάθε γενιά περνάει καλύτερα από την προηγούμενη. Αυτός ο κανόνας έχει διακοπεί.

Αδυνατούν να εγγυηθούν, παντού σε όλο τον αναπτυγμένο κόσμο, αυτόν τον κανόνα. Από εκεί πηγάζουν μια σειρά από ερωτηματικά, αποστάσεις των πολιτών από τους θεσμούς και την πολιτική και όταν δεν εκφράζονται με αποχή εκφράζονται με ενίσχυση, αυτό που λέμε των άκρων. Εάν δεν μπούμε στην καρδιά αυτού του προβλήματος, στις ανισότητες με τη σύγχρονη μορφή τους, θα είμαστε μονίμως σχολιαστές αποτελεσμάτων, αντί να πάμε στην καρδιά του προβλήματος.

Σε ότι αφορά δε την Ευρώπη, είναι το δεύτερο σημείο, νομίζω είναι μπροστά σε ιστορικά διλήμματα. Ή θα απαντήσει τώρα ή θα πάψει να υπάρχει. Είχαμε την ευκαιρία εδώ κύριε Υπουργέ, ήσασταν σε άλλο πόστο τότε, να τα πούμε και προσωπικά είχα την τύχη να τα πω στον κ. Draghi. Η Ευρώπη σήμερα έχει κάποιες σοβαρές μεγάλες προκλήσεις. Η μία είναι το ζήτημα της άμυνας. Όλη η κουβέντα για κοινή ευρωπαϊκή άμυνα δεν πρέπει να λησμονά ένα απλό πράγμα, ότι το 78% όπλων, εξοπλισμού, πυρομαχικών οτιδήποτε δόθηκε προς την Ουκρανία ήταν προμήθεια από Ηνωμένες Πολιτείες και Νότια Κορέα. Χωρίς παραγωγική βάση η Ευρώπη είναι στο κενό με όλο αυτό το πρόγραμμα το ReArm Europe, εάν δεν επιταχύνει για την Ελλάδα, αυτό ισχύει πολύ περισσότερο, που κακώς, κάκιστα, χείριστα, έχει καθιερώσει εδώ και έξι χρόνια τις απευθείας διακρατικές συμφωνίες χωρίς καμία διαδικασία βιομηχανικών επιστροφών, όπως λέγονται σήμερα τα αντισταθμιστικά.

Δεύτερον, οι δύο εκθέσεις στις οποίες αναφέρθηκα με κομψό τρόπο, όπως είχα είπε στον κ. Letta, θέτουν το ζήτημα του ενεργειακού. Το ηλεκτρικό ρεύμα και συγκεκριμένα, θέλω να ξέρουν όλοι οι συνάδελφοι ότι μέχρι το 2000 είναι ένας τομέας στον οποίο η Ευρώπη ήταν φθηνότερη έως το 2000 από τις Ηνωμένες Πολιτείες και σήμερα έχει σχεδόν διπλάσια τιμή.

 Θέτει ένα τεράστιο ζήτημα ανταγωνιστικότητας στη βιομηχανία σε κάθε παραγωγική δραστηριότητα, αλλά και στην ίδια την κοινωνική συνοχή αφού πάνε στις τσέπες όλων των πολιτών οι λογαριασμοί. Το μοντέλο απελευθέρωσης της ηλεκτρικής ενέργειας που ακολούθησε η Ευρωπαϊκή Ένωση από τα τέλη της δεκαετίας του ’90 μέχρι το 2006, που ολοκληρώθηκε και είναι γνωστό μόνο το target model του Χρηματιστηρίου, δεν είναι μόνο αυτό, είναι μια σειρά επιλογές, έχει αποτύχει. Πρέπει να αναθεωρήσει άρδην αυτή την πολιτική η Ευρώπη, αν θέλει πραγματικά να σταθεί όρθια και να έχει τύχη. Η Ελλάδα δεν θα αποτελεί εξαίρεση σε αυτά.

Το τρίτο, είναι ότι όλα αυτά είτε μιλάμε για τη μετάβαση και το ενεργειακό είτε μιλάμε για την άμυνα, χρειάζονται νέους πόρους. Δεν μπορεί να ακούμε χωρίς αντίδραση ότι μπορεί να μεταφερθούν πόροι από την κοινή αγροτική πολιτική, ακόμα από τη συνοχή προς την άμυνα και να τα ακούμε αυτά αδιαμαρτύρητα. Δεν είναι δυνατόν.

Ενημερωτικά στην τελευταία διάσκεψη που συμμετείχα στο Tax Forum μαζί με τον κύριο Καββαδά – μπορεί να το επιβεβαιώσει - το παρατηρητήριο της Ευρωπαϊκής Ένωσης προτείνει την φορολόγηση με τουλάχιστον 2% των υπερπλούσιων, που έχουν σε ρευστό και ακίνητα 100 εκατομμύρια και άνω, μία πράξη την οποία προωθεί η Ευρωπαϊκή Ένωση εν τω συνόλω, θα της αποφέρει 67 δις ετησίως. Σκεφτείτε τώρα -για να έρθω στα δικά μας -ότι τις γονικές παροχές από 800.000 ευρώ και πάνω τις έχουμε απαλλάξει εντελώς από τη φορολογία. Για να δείτε πού είναι τα πράγματα και πού πρέπει να πάμε.

Κυρίες και κύριοι συνάδελφοι, σε ποια κατάσταση μας βρίσκει όλη αυτή η υπόθεση των εξαγγελιών Trump με τους δασμούς και που πραγματικά γεμίζει ανησυχία και αβεβαιότητα τον κόσμο και ουσιαστικά μας οδηγεί σε ένα τελείως καινούργιο τοπίο. Ο κόσμος που ξέραμε δύσκολα θα παραμείνει μπροστά μας ως ζώσα πραγματικότητα. Πάμε σε ένα τελείως καινούργιο τοπίο. Πώς είναι αχαρτογράφητα τα νερά ή όχι θα δείξει. Πάντως πάμε σε κάτι εντελώς καινούργιο.

Σε ποια κατάσταση μας βρίσκει λοιπόν; Η χώρα έχει ρυθμούς ανάπτυξης κάτω του μετρίου. Τα έχουμε πει πολλές φορές. Πολλές δυνάμεις, κύριε Υπουργέ, σε αντιπαράθεση με τον προκάτοχό σας που αντιδρούσε έντονα, να που ήρθε όμως ένας γνώστης της ελληνικής οικονομίας, ο κύριος Κοστέλο, και μίλησε για 5 και 5,5 που θα έπρεπε κανονικά η Ελλάδα με τους διαθέσιμους πόρους και μετά την εσωτερική υποτίμηση που είχε προηγηθεί, να έχει πετύχει. Είναι και ο κ. Σταϊκούρας εδώ. Θυμίζω τις προβλέψεις επί των ημερών του στο πρώτο Mεσοπρόθεσμο που είχε καταρτίζει η Κυβέρνηση . Μιλούσε για 4% και 5% ρυθμούς ανάπτυξης. Δεν τους πέτυχε η Ελλάδα. Γιατί; Είμαστε ενώπιων των προβλέψεων όλων των οίκων και των θεσμών που λένε ότι θα είμαστε κοντά στο 1% εκεί που τελειώνουν οι πόροι του Ταμείου Ανάκαμψης και αυτό βέβαια καθιστά μείζονος σημασίας το ερώτημα της επόμενης μέρας. Οι άλλες ξένες επενδύσεις είναι πολύ μακριά από εκεί που βρισκόταν το 2009 και όσες καταγράφονται, είναι κυρίως στον χώρο των ακινήτων και της εξαγοράς ανταλλαγής μετοχών μέσω Χρηματιστηρίου- για το οποίο θα μιλήσουμε αρκετά - ελληνικών επιχειρήσεων. Υπάρχει μια διαδικασία αφελληνισμού και ακίνητης περιουσίας και επιχειρήσεων μέσα από όλη αυτή τη διαδικασία που εμφανίζονται ως ανάπτυξη και ξένες επενδύσεις.

Το ισοζύγιο τρεχουσών συναλλαγών που είναι ένας από τους δύο μεγάλους ασθενείς παραμένει επίμονα σε υψηλά επίπεδα. Το εμπορικό έλλειμμα που δείχνει την πραγματική κατάσταση της ελληνικής οικονομίας, είναι σε επίπεδα πραγματικά τραγικά. Είναι πάνω από 20 δισ. ευρώ το εμπορικό έλλειμμα. Την ίδια ώρα, η παραγωγικότητα της οικονομίας από την οποία θα μπορούσε κανείς να προσδοκά πραγματικά νέες πηγές εσόδων όντως σε υγιή βάση και όχι με φορολογικό Αρμαγεδδώνα, είναι ιδιαίτερα χαμηλά.

Οι επιδόσεις μας στην ψηφιοποίηση και στην καινοτομία είναι θλιβερές έναντι της Ευρώπης. Κι αυτό είναι ιδιαίτερα σημαντικό αφού η Ευρώπη ήδη υστερεί, όπως λένε οι εκθέσεις Draghi και Letta έναντι Ηνωμένων Πολιτειών, Κίνας και Ινδίας ακόμη, σε τους κρίσιμους τομείς. Πολύ χαμηλές οι επενδύσεις, πολύ χαμηλές επιδόσεις.

Τελευταίο επεισόδιο σε αυτή την κατάσταση που βαρύνει την Κυβέρνηση , κύριε Υπουργέ, είναι ο αποκλεισμός της Ελλάδας, δεν πρόλαβε η Ελλάδα να ανέβει στο τρένο της ευρωπαϊκής συμμαχίας για τους ημιαγωγούς. Έμεινε απέξω. Πριν από ένα χρόνο, οι αρμόδιοι Υπουργοί μας έλεγαν ότι μπαίνουν σε ένα τρένο για να δούμε κατάματα μια αγορά ενός τρις που ανοίγει με τους ημιαγωγούς, και η Ελλάδα τελικά έμεινε απέξω από τη ευρωπαϊκή συμμαχία των ημιαγωγών. Κατά τα άλλα, μιλάμε γενικά και αόριστα, στα λόγια δεν γίνεται καινοτομία και η ψηφιοποίηση.

Η Κυβέρνηση βέβαια έχει μια άλλη προσέγγιση. Κραδαίνει διαρκώς πίνακες, την αναβάθμιση με τη Moody’s, διάφορους ρυθμούς ανάπτυξης σε σύγκριση με την Ευρώπη κλπ. Υπάρχει όμως ένας πίνακας, είναι ο μοναδικός που είχαμε καταθέσει και στη Συζήτηση του Προϋπολογισμού. Είχα τη τιμή και τότε, ως Γενικός Εισηγητής από πλευράς του ΠΑΣΟΚ, είχα πει στον κύριο Χατζηδάκη, το επαναλαμβάνω και σε σας κύριε Υπουργέ, υπάρχει ένας πίνακας ο οποίος είναι ο βασικός. Δεν λέω ότι δεν έχουν αξία όλοι οι άλλοι πίνακες, τα στοιχεία και τα στατιστικά που έχει η Eurostat, η ΕΛΣΤΑΤ, όλοι οι διεθνείς οργανισμοί. Προς Θεού. Είναι ο πίνακας PPS. Δηλαδή, το κατά κεφαλήν ΑΕΠ εκφρασμένο σε μονάδες αγοραστικής δύναμης. Τι είναι αυτός ο δείκτης; Είναι ο δείκτης στον οποίο συμφωνούν όλοι οι οικονομολόγοι διεθνώς, παγκοσμίως, ότι είναι ο πιο αξιόπιστος δείκτης, για να συγκρίνουν χώρες μεταξύ τους. Αυτό. Και εκεί πέρα, η Ελλάδα βρίσκεται στην 26η θέση, μια θέση πάνω από τη Βουλγαρία. Μάλιστα, το 2019, που ήμασταν πάλι στην 26η θέση, ήμασταν στο 66% του μέσου ευρωπαϊκού όρου με τη Βουλγαρία, να είναι στο 55%, εμείς ανεβήκαμε 4 μονάδες, είμαστε τώρα στο 70%, παραμένοντας στη θέση 26, και η Βουλγαρία από το 55% πήγε στο 66%. Ανέβηκε, βελτίωσε κατά 11 μονάδες τη θέση σε σύγκριση με την Ευρώπη, ενώ εμείς μόλις 4.

Το κόστος ζωής είναι το μεγάλο πρόβλημα στο οποίο έχει καταγράψει παταγώδη αποτυχία η Κυβέρνηση , και αυτό δεν αφορά μόνο την ακρίβεια. Το κόστος ζωής έχει να κάνει με ατυχέστατες επιλογές που ευνοούν το ολιγοπώλιο ενέργειας στη χώρα, τις τηλεπικοινωνίες, τις τραπεζικές χρεώσεις, τις δαπάνες για υγεία και παιδεία, τις δαπάνες για στέγαση, που ιδιαίτερα σε μεγάλα αστικά κέντρα και τις τουριστικές περιοχές εξελίσσονται σε μείζον πρόβλημα.

Την ίδια ώρα, είναι σε πλήρη εξέλιξη το φαινόμενο της διχασμένη χώρας, όπου δηλαδή, ότι δεν αγγίζει ο τουρισμός συρρικνώνεται και παρακμάζει. Και βέβαια, θα ήταν μεγάλη παράλειψη, γιατί έχουμε τέτοιες διατάξεις στο νομοσχέδιο, ανέφερα ότι στη γενική κατάσταση ασφυξίας που βιώνει ένα μεγάλο κομμάτι του ελληνικού πληθυσμού, υπάρχει μια ομάδα, που δεν μπορεί να αποτιμηθεί, πάνω από 40% του ελληνικού πληθυσμού, αφού πάνω από 4 εκατομμύρια ΑΦΜ είναι εγκλωβισμένα σε ιδιωτικό χρέος.

Θα το πω και μετά κύριε Υπουργέ. Δεν αντιλέγουμε ότι υπάρχουν και θετικές πλευρές στις διατάξεις που φέρνετε. Επ’ ουδενί όμως δεν απαντούν στο μεγάλο πρόβλημα που ακούει στο όνομα «ιδιωτικό χρέος». Η χώρα χρειάζεται επειγόντως μια επανεκκίνηση που στο επίκεντρό της το δημογραφικό, μια σοβαρή βιομηχανική αγροτική περιφερειακή πολιτική, μια πολιτική για την ψηφιοποίηση και την καινοτομία, και τρεις στοχευμένες στρατηγικές που έχουν σχέση με τρία κόστη που διαπερνούν οριζόντια την οικονομία. Ενέργεια, κόστος χρήματος, μεταφορές. Δεν θα μείνω άλλο σε αυτό, είναι άλλη η συζήτηση μας σήμερα.

Κλείνω με ένα τεράστιο ζήτημα, στο οποίο οι κυβερνητικές επιδόσεις δεν είναι καθόλου καλές. Η ποιότητα των θεσμών και ο ανοιχτός χαρακτήρας συμβαδίζει με την ευημερία και έχει μεγάλη σημασία όταν μιλάμε για οικονομικά να μιλάμε για τους θεσμούς.

Έτσι, εκτός από τα μείζονα -από τις υποκλοπές μέχρι τα Τέμπη και όλους τους φοβερούς χειρισμούς- σάς ενόχλησε που είπε ο Ανδρουλάκης ότι κλονίστηκε η εμπιστοσύνη στη Δικαιοσύνη, όταν το 80% των Ελλήνων πολιτών λέει ότι δεν την εμπιστεύεται. Αυτό είναι το πρόβλημα. Πώς και γιατί φτάσαμε εκεί; Δεν είναι θέμα αν το υιοθετείς ή όχι, αλλά γιατί φτάσαμε εκεί. Αυτό είναι το θέμα.

Και έρχομαι σε πιο ταπεινά θέματα που, όμως, είναι η αρχή μιας άλλης θεσμικής αντίληψης. Φέρνετε, σήμερα, ένα νομοσχέδιο, κύριε Υπουργέ. Θα ξεκινήσω με απλό πράγμα. Έχετε μια αναντιστοιχία στην αρίθμηση, η οποία δείχνει μια προχειρότητα και βιασύνη αδικαιολόγητη.

Προσθέσατε το άρθρο 219 και το λέω για να το διορθώσετε κιόλας. Ξεχάσατε να το βάλετε στην Αιτιολογική Έκθεση και έτσι, από το 219 και κάτω, άλλα διαβάζεις στην αιτιολογία και άλλα διαβάζεις στα άρθρα. Υπάρχει μια αντινομία. Και, μάλιστα, έχουν προστεθεί σημαντικά άρθρα.

Ένα από αυτά, που προστέθηκε χωρίς διαβούλευση, είναι η είσπραξη οφειλών, για λογαριασμό του ΚΕΑΟ, με συνεργασία ιδιωτικών εταιρειών. Ζήτημα, για το οποίο θα έπρεπε να υπάρχει η ελάχιστη ευαισθησία να είναι αντικείμενο διαβούλευσης. Ελπίζω να κληθούν αυτοί, που προτείναμε όλα τα κόμματα της αντιπολίτευσης, να μας πουν τη γνώμη τους. Όμως, αυτό δεν αναιρεί βέβαια το θεσμικό ατόπημα, το οποίο κάνατε.

Τέλος, θέλω να σας θέσω ένα ζήτημα. Έχετε εστιάσει την προσοχή της κοινής γνώμης, κύριε Υπουργέ, στο θέμα της παραίτησης του δημοσίου από τα ένδικα μέσα για το Μάτι και τη Μάνδρα. Ακούστε, λοιπόν, κύριοι συνάδελφοι, μια μικρή ιστορία. Την ημέρα της τραγωδίας των Τεμπών, το πρωί -τραγική σύμπτωση, ίσως ο κ. Σταϊκούρας να το θυμάται. Λίγες ώρες μετά έγινε το τραγικό δυστύχημα, το έγκλημα των Τεμπών. Τότε είχε καταθέσει η Κοινοβουλευτική Ομάδα του ΠΑΣΟΚ ακριβώς αντίστοιχο αίτημα για τη Μάνδρα και το Μάτι. Απαντήθηκε. Ουσιαστικά, διαβιβάστηκε, στην Κοινοβουλευτική μας Ομάδα, μια απάντηση του Νομικού Συμβουλίου του Κράτους, με τη θεώρηση του. Λίγο μετά, 2-3 μήνες μετά, αυτό που γίνεται σήμερα για τη Μάνδρα και το Μάτι, έγινε για τα Τέμπη. Το λέω καλά, κύριε Σταϊκούρα;

Από τότε, πέρασαν 2 χρόνια και έρχεται τώρα η διάταξη. Γιατί καθυστέρησε τόσο πολύ αυτή η διάταξη; Προφανώς, την έχετε εκεί και τη στηρίζουμε αυτήν τη διάταξη. Αλλά, γιατί καθυστέρησε; Δεν είναι ένα ερώτημα ρητορικό, όταν μάλιστα υπήρξε ευθεία θέση και παρέμβαση και όχληση –όπως θέλετε πείτε το- από ένα κόμμα συγκεκριμένο, το ΠΑΣΟΚ, τότε, εκείνη την ημέρα. Υπάρχουν όλα τα στοιχεία και, αν χρειαστεί, θα τα καταθέσουμε. Δεν είναι, όμως, αυτό το ζήτημα.

Για τον εξωδικαστικό. Η Κυβέρνηση μάς θέτει διαρκώς –ήμασταν και χθες το βράδυ, με τον Εκπρόσωπό της, σε ένα κανάλι μαζί- το ερώτημα αν θα ψηφίσουμε ή όχι. Σάς είπα και νωρίτερα ότι κάποιες διατάξεις έχουν θετικό χαρακτήρα.

Το ζήτημα είναι άλλο. Εσείς θα δεχθείτε, κύριε Υπουργέ; Το ρωτάω και παρακαλώ να απαντήσετε. Θα δεχτείτε βελτιώσεις που θέλουμε να σας κάνουμε, σε αυτό το πλαίσιο; Διότι, έτσι και αλλιώς, εμείς δεν έχουμε μεγάλες προσδοκίες από αυτά που φέρνετε. Γιατί υπάρχει ένας Απολογισμός: Από τα 240 δις του ιδιωτικού χρέους, μέχρι τώρα με τον εξωδικαστικό, έχουν ρυθμιστεί 9,5 δις, εκ των οποίων τα 6,5 δις αφορούν διμερείς Συμβάσεις με Ασφαλιστικά Ταμεία και δημόσιο.

Η δε διάταξη που φέρνετε, εγείρει ένα μείζον ερωτηματικό, με το όριο των 300.000 χιλιάδων που βάζετε, διότι, ουσιαστικά, αφήνει απέξω ένα τεράστιο μέρος από τους πραγματικά ευάλωτους.

Πρέπει να αλλάξουν πάρα πολλά. Θα τα πω αναλυτικά στη συνέχεια, γιατί δεν θέλω να καταχραστώ τον χρόνο.

Υπάρχει, όμως, ένα ερώτημα, το οποίο θέλω να είναι σαφές. Εμείς έχουμε μια ολιστική πρόταση για το ιδιωτικό χρέος και νομίζω θα τη θέσουμε εμφατικά και σε εσάς. Αγνοήθηκε μέχρι τώρα. Αυτή η πρόταση και δημοσιονομικά συμφέρει τη χώρα, αλλά κυρίως απελευθερώνει κοινωνικές, παραγωγικές δυνάμεις, εάν γίνει αποδεκτή. Είναι μια ολοκληρωμένη πρόταση και όχι αποσπασματική.

Και κλείνω με κάτι -για συνδέσουμε αυτά, με τα οποία ξεκίνησα- που αφορά στο Χρηματιστήριο και την Κεφαλαιαγορά. Δεν έχουμε αντίρρηση, γενικά, στις διατάξεις. Εξάλλου, στο μεγάλο μέρος τους, είναι ενσωματώσεις Οδηγιών, Κανονισμών και οτιδήποτε άλλο. Και προσέξτε, κύριε Υπουργέ, κυρίες και κύριοι συνάδελφοι, μετράω τα λόγια μου.

Δεν μας ενόχλησε η αναβάθμιση με τη Moody’s. Είπαμε είναι καλή, γιατί σημαίνει φθηνότερο δανεισμό. Δεν μας ενοχλεί να αναβαθμιστεί το Χρηματιστήριο και από αναδυόμενη αγορά να γίνει η ελληνική αγορά ώριμη, με τις αναμενόμενες αξιολογήσεις απ’ ό,τι διαβάζουμε και στην αιτιολογική έκθεση και σε δημοσιεύματα. Δεν είναι εκεί το θέμα. Υπάρχουν πάρα πολλά ερωτήματα για το αβαθές ακόμα του Χρηματιστηρίου, για την έντονη παρουσία ξένων χαρτοφυλακίων.

Ερώτημα μέγα για το ότι οι παραγωγικές επιχειρήσεις αποφεύγουν να μπουν στο Χρηματιστήριο. Γιατί; Γιατί άραγε δεν μπαίνουν; Είναι θετικά τα μέτρα που παίρνουμε για να μην φοβούνται οι μικρές επιχειρήσεις, οι νεοφυείς, ότι θα χάσουν τον έλεγχο μέσω του Χρηματιστηρίου - από τα ιδιαίτερα θετικά μέτρα που έχει το νομοσχέδιο για τις μικρές νεοφυείς επιχειρήσεις - αλλά αυτό δεν απαντά το ερώτημα το οποίο έθεσα, γιατί δεν μπαίνουν οι παραγωγικές επιχειρήσεις στο Χρηματιστήριο.

Γιατί το ΤΕΚΑ που έχει αντικαταστήσει το επικουρικό, στο οποίο είναι όλες οι συντάξεις των νέων ανθρώπων στο επικουρικό τους σκέλος, επενδύει στο Χρηματιστήριο χωρίς να έχει ακόμα κανονισμό; Δηλαδή, δίνουμε τις συντάξεις των νέων στα χέρια ξένων επενδυτών; Η παρουσία των ξένων με τις αγοραπωλησίες που γίνονται είναι έντονη – το είπα και στην αρχή - κι αυτό είναι τεράστιο ζήτημα.

Κλείνοντας, για να συνδέσω όσα είπα με αυτά που είπα στην αρχή με ένα ζήτημα, που είναι η καρδιά του προβλήματος. Προσέξτε ποιο είναι το ζήτημα που υπάρχει και στην Ελλάδα, σήμερα. Εμείς μπορεί να λέμε για την αναβάθμιση για να θεωρητικολογούμε αν είναι σωστή και τι οφέλη θα αποφέρει στην ελληνική οικονομία, να λέμε για το Χρηματιστήριο και πόσο σημαντικό είναι να αναβαθμιστεί κ.ο.κ. - κανείς δεν έχει αντίρρηση ότι αυτά έχουν τη σημασία τους - και την ίδια ώρα οι πολίτες τα ακούν όλα αυτά, χωρίς να καταλαβαίνουν περί τίνος ομιλούμε, γιατί βιώνουν την πραγματικότητα την οποία περιέγραψα ενδεικτικά στην αρχή.

Αυτό είναι ένα τεράστιο πρόβλημα, το οποίο πρέπει να το ξεπεράσουμε. Δεν είναι δυνατόν να ακούνε οι πολίτες, κάποιοι να αθροίζουν μονίμως κέρδη και οι ίδιοι να αθροίζουν προβλήματα και να αφαιρούν μέρες από τις 30 τις οποίες μπορούν να βγουν κι από εκεί που ήμασταν στις 20 μέρες να πάμε 15 και από τις 15 να πάμε στις 10, που τελειώνει ο οικογενειακός προϋπολογισμός, με βάση τις δυνατότητες που έχει ο κάθε Έλληνας και η κάθε Ελληνίδα. Αυτό είναι το μεγάλο πρόβλημα και αυτό πρέπει να λύσουμε.

Με αυτό το μέτρο θα μετρήσουμε και τη δική σας παρουσία, κύριε Υπουργέ, και επειδή είναι η πρώτη σας σήμερα, επεκτάθηκα λίγο περισσότερο. Ευχαριστώ για την ανοχή κύριε Πρόεδρε, θα πούμε τα περισσότερα και για το νομοσχέδιο στη συνέχεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κύριε συνάδελφε.

Τον λόγο έχει ο Ειδικός Αγορητής της Κ.Ο. «Συνασπισμός Ριζοσπαστικής Αριστεράς- Προοδευτική Συμμαχία», ο κ. Χαράλαμπος Μαμουλάκης.

**ΧΑΡΑΛΑΜΠΟΣ ΜΑΜΟΥΛΑΚΗΣ (Ειδικός Αγορητής της Κ.Ο. «Συνασπισμός Ριζοσπαστικής Αριστεράς- Προοδευτική Συμμαχία») :** Ευχαριστώ κύριε Πρόεδρε.

Κυρίες και κύριοι συνάδελφοι, αναμφίβολα, δεν μπορώ κι εγώ να μην τοποθετηθώ, εκ προοιμίου, σε αυτό το οποίο συνετελέστη χθες και επίσημα, πλέον - αναμένετο το τελευταίο διάστημα - και δεν είναι άλλο, από την ασκούμενη δασμολογική πολιτική, εν είδει πολεμικής κατάστασης θεωρώ και σε οικονομικό επίπεδο, από τον Πρόεδρο Trump. Νομίζω κι από τα πρώτα δείγματα γραφής των ίδιων των αγορών, υπήρξε ένας αιφνιδιασμός, τουλάχιστον όσον αφορά το ύψος των δασμών, οι οποίοι ασκούνται και μάλιστα, φαίνεται ότι έχουμε τριγμούς γενικότερους. Φυσικά, θα αναμένουμε να δούμε το τι συμβαίνει και στη χώρα μας.

Σαφέστατα, το γεγονός ότι η Έκθεση της Ελλάδος σε επίπεδο εξαγωγών προς τις Ηνωμένες Πολιτείες ανέρχεται στο ύψος 4,5%, μπορεί, αρχικά, να δίνει την αίσθηση ότι οι επιπτώσεις εν Ελλάδι, δεν θα είναι τόσο ισχυρές, τόσο άσχημες, αν μου επιτρέπεται ο όρος, αλλά το ντόμινο που αναμφίβολα θα προκύψει μέσα από τα άλλα ισχυρά κράτη - μέλη της Ευρωπαϊκής Ένωσης, δυστυχώς, θα έρθει και στη χώρα μας. Μια χώρα, που φαίνεται αθωράκιστη η Ελλάδα, όσον αφορά αυτή την εξέλιξη. Και δεν σας κρύβω τον έντονο προβληματισμό και οφείλουμε να το επισημαίνουμε αυτό με κάθε τρόπο και τόνο στο οικονομικό επιτελείο, διότι είναι πολλά τα ζητήματα, αν θέλετε και σε επιμέρους τμήματα και όσον αφορά τον τόπο καταγωγής μου την Κρήτη με τα ευπαθή προϊόντα, τα οποία εξάγουμε διαχρονικά στις Ηνωμένες Πολιτείες. Είναι ένα ζήτημα, το οποίο προβληματίζει.

Αλλά, ας δούμε λίγο, αυτή τη στιγμή, αυτός ο δασμολογικός πόλεμος που ασκείται από τις Ηνωμένες Πολιτείες, πως βρίσκει τη χώρα μας. Πως βρίσκει την πραγματική και θεωρητική, αλλά και πραγματική οικονομία της Ελλάδας. Το εμπορικό έλλειμμα, έχει πραγματικά ξεπεράσει κάθε προηγούμενο, 21,32 δισεκατομμύρια ευρώ. Το ισοζύγιο τρεχουσών συναλλαγών, αυτό που φωνάζουμε με κάθε τρόπο και τόνο, δηλαδή ο ελέφαντας μέσα στο δωμάτιο, είναι δυστυχώς σε δυσθεώρητα ύψη. Το χρέος, δημόσιο και ιδιωτικό, κατά πολύ μεγαλύτερο από ότι και όταν εισήλθαμε στη μνημονιακή εποχή, την προηγούμενη δεκαετία. Και όλα αυτά νομίζω ότι, αν μη τι άλλο, συντελούν στο να πυροδοτηθεί ένα πρόβλημα ακόμα μεγαλύτερο από ότι φανταζόμασταν.

Δεν θέλω να καταχραστώ το χρόνο αναφερόμενος διεξοδικά στα ζητήματα της οικονομίας, τα οποία προφανώς και θα συζητήσουμε και περαιτέρω. Είναι βέβαια πολύ ενδιαφέρον το γεγονός ότι ακόμα και η ίδια η Επιτροπή μιλάει, επιτέλους, για το super rich taxation, δηλαδή για την σοβαρή στοχευμένη φορολόγηση των υπερ πλουσίων. Εδώ βέβαια έχουμε άλλες λογικές και άλλες πρακτικές, οι οποίες είναι ακριβώς στην αντίθετη κατεύθυνση και δυστυχώς, επεκτείνονται έτη περαιτέρω.

Τώρα, όσον αφορά το σημερινό νομοσχέδιο, στην πρώτη μας Επιτροπή, οφείλω να πω ότι η ενίσχυση της κεφαλαιαγοράς και άλλες διατάξεις, θα περιμέναμε να περιλαμβάνει και διατάξεις, κυρίως όμως γι’ αυτό που αναφέρει, την κεφαλαιαγορά. Εντούτοις, προκύπτει ότι είναι ένα εκτενές τεχνικό νομοσχέδιο, αποτελούμενο από 10 μέρη και βέβαια 234 άρθρα, έναντι των 219 που αναρτήθηκαν -θέλω να το τονίσω αυτό- στη δημόσια διαβούλευση. Αυτή η επιτομή της κακής νομοθέτησης πρέπει να σταματήσει επιτέλους. Και δεν αναφέρομαι μόνο στο συγκεκριμένο. Είναι μια διαχρονική κατάσταση, τουλάχιστον τα τελευταία 6 έτη, αυτό που βιώνω προσωπικά και βιώνουμε νομίζω στο Ελληνικό Κοινοβούλιο, δεν περιποιεί τιμή για το νομοθετικό έργο της Κυβέρνηση ς, το αντίθετο θα έλεγα.

Δεν είναι μόνο οι διαδικασίες εξπρές που εκτελούνται, που ακολουθούνται. Δεν είναι μόνο το γεγονός ότι η δημόσια διαβούλευση δεν διαρκεί σχοινοτενώς χρονικά ως οφείλει, για να υπάρχει πραγματικά διαφάνεια και διάχυση της πληροφορίας και οι δρώντες να μπορούν να τοποθετούνται, σε αυτούς που αφορά έμμεσα ή άμεσα το κάθε νομοσχέδιο. Είναι η όλη πρακτική. Μια πρακτική, η οποία ακολουθήθηκε, μια πρακτική η οποία τροφοδοτήθηκε από μια αλαζονική συμπεριφορά και από μια νοοτροπία, που απέχει παρασάγγας από αυτό που εμείς θεωρούμε ορθή πολιτική πρακτική.

Δεκαπέντε, λοιπόν, πρόσθετες διατάξεις, που θα φανεί και από τις επεξεργασίες των συνεδριάσεων των επόμενων Επιτροπών, πού αιτιάζεται η απουσία τους , από τη σφαίρα της διαβούλευσης. Ενδεικτικά αναφέρομαι στο άρθρο 215, με το οποίο δρομολογείτε την ανάθεση υπηρεσιών σχετικά με τη διαχείριση των ληξιπρόθεσμων ασφαλιστικών εισφορών, το μητρώο οφειλετών, το σχεδιασμό, αλλά και την εκτέλεση -θέλω να το τονίσω αυτό- και την εκτέλεση δράσεων που άπτονται των σκοπών του ΚΕΑΟ, του Κέντρου Είσπραξης Ασφαλιστικών Οφειλών σε νομικά πρόσωπα ιδιωτικού δικαίου. Δηλαδή, αναβιώνεται μία συνθήκη που έχει προκαλέσει έντονη κοινωνική κινητικότητα και δεν είναι άλλη από την πίεση, ασκούμενη ακόμα και σε επίπεδο λεκτικής βίας, διαφόρων εισπρακτικών εταιρειών απέναντι στους πολίτες και στις επιχειρήσεις.

Αντιλαμβάνομαι την ανάγκη ενίσχυσης των δημοσίων εσόδων, αλλά ο τρόπος ο οποίος, τουλάχιστον, φαίνεται να νομοθετηθείτε αρχικά και να εκτελείται μετέπειτα, δεν νομίζω ότι είναι αποτελεσματικός. Νομίζω ότι θα δημιουργήσει πολλούς τριγμούς, αλλά εδώ θα είμαστε να το δούμε. Βέβαια, πώς συμβαίνει αυτό; Πώς νομοθετικά δημιουργήθηκε το άρθρο 215; Φυσικά, με το προσφιλές στην Κυβέρνηση , εδώ και έξι συναπτά έτη, outsourcing. Μια πρακτική με σκοπιμότητες και βεβαίως με δυσμενείς συνέπειες στη λειτουργία του δημοσίου τομέα, που διαχρονικά απαξιώνεται-ε, αφυδατώνεται-ε στελεχιακά, αλλά και οικονομικά. Το δημόσιο τομέα ομιλώ. Και ενώ διαθέτετε όλα τα στοιχεία για την πανευρωπαϊκή κατάταξη της χώρας, μόλις μία θέση πάνω από τη Βουλγαρία, στην Ευρώπη των 27, δυστυχώς, φιγουράρουμε στην 26η θέση. Το ανέφερε και προηγουμένως και ο συνάδελφος από το Κίνημα Αλλαγής, το ΠΑΣΟΚ. Νομίζω ότι είναι ξεχωριστό.

Η επιτομή, το πού βρίσκεται η πραγματική οικονομία και πώς βιώνει ένας πολίτης στην Ευρώπη των 27 τη ζωή του, την ποιότητα ζωής του, είναι αυτός ο δείκτης, που και ο επικαιροποιημένος πλέον πίνακας της Eurostat το καταδεικνύει με τον πιο ξεκάθαρο και γλαφυρό τρόπο. Προτελευταίοι, κυρίες και κύριοι της Κυβέρνηση ς. Στην προτελευταία θέση είναι ο Έλληνας πολίτης αναφορικά και εν συναρτήσει της αγοραστικής του δύναμης.

Αυτό ως στοιχείο θα πρέπει να προβληματίσει βαθιά όλους μας, αλλά κυρίως αυτούς που έχουν και την πρωτοβουλία του νομοθετικού έργου. Δεν μπορεί να προχωρήσει αυτή η κατάσταση. Φτάνουμε σε ένα σπιράλ που θα καταλήξει εν τέλει σε μία απόγνωση. Το βλέπουμε ήδη με την κοινωνική κινητικότητα. Βλέπουμε το πόσο κατεδαφίζεται η αγοραστική δύναμη των πολιτών και ένα παράδειγμα στεγαστικού σκέλους, που στις επόμενες Επιτροπές θα καταθέσουμε και νομοτεχνικές βελτιώσεις επί του στεγαστικού ζητήματος, μια τροπολογία που νομίζω ότι θα έχει ένα ενδιαφέρον και ελπίζω να βρει ευήκοα ώτα από την Κυβέρνηση .

Είναι αδιανόητο αυτό που συμβαίνει με την στέγη στη χώρα και φυσικά αφορά και την ίδια την οικονομία και την ικανότητα των πολιτών. Είναι αδιανόητο πάνω από το 40% των συνολικών εσόδων μιας οικογένειας να διοχετεύεται και να αναλώνεται σε ανελαστικά κόστη που αφορούν τη στέγαση, ενοίκιο, κοινωφελείς οργανισμοί κ.λπ.. Είναι κάτι το οποίο όχι μόνο δεν περιποιεί τιμή αλλά θα πρέπει να προβληματίσει πάρα πολύ το κυβερνητικό οικονομικό επιτελείο.

Επίσης, αρνείστε εμμονικά να ικανοποιήσετε το δίκαιο αίτημα των απασχολουμένων που δεν είναι άλλο από την επαναφορά του 13ου και 14ου μισθού. Αναφέρετε πολλές φορές ότι δεν υπάρχει δημοσιονομικός χώρος, αλλά αν δούμε πραγματικά πού υπάρχει ο δημοσιονομικός χώρος ή αν υπάρχει νομίζω ότι τα μαθηματικά είναι πεισματάρικα. Βλέπουμε υπερέσοδα στον Κρατικό Προϋπολογισμό και στον Απολογισμό και στον Ισολογισμό φυσικά και σ΄αυτό που προϋπολογίζετε. Βλέπουμε ένα μεσοπρόθεσμο που ήδη εσείς εκτιμάτε για το 2025 -2028, ότι θα έχει επιπρόσθετα έσοδα. Γιατί; Διότι διατηρούμε ένα φόρο προστιθέμενης αξίας, το δεύτερο τη τάξει στην Ευρωπαϊκή Ένωση, στο ύψος του 24%, την ώρα που η πληθωριστική πίεση, δηλαδή, ο πληθωρισμός είναι πάρα μα πάρα πολύ υψηλά. ‘Έτσι προκύπτουν τα υπερέσοδα στα κρατικά ταμεία και πού κατευθύνονται; Πού κατευθύνονται, κυρίες και κύριοι της Κυβέρνηση ς; Νομίζω ότι κατευθύνονται σε λάθος τελείως σημεία. Το λέω αυτό διότι ο δημοσιονομικός χώρος αποδεδειγμένα υπάρχει. Εμείς έχουμε κοστολογήσει ακριβώς τη δημοσιονομική επίπτωση η οποία υπάρχει φυσικά για τον 13ο και 14ο μισθό και ισοσκελίζεται επαρκώς με τα υπερέσοδα που ήδη εισρέουν στα κρατικά ταμεία.

Βέβαια τα πάντα είναι θέμα πολιτικής βούλησης και βέβαια, επιτρέψτε μου να πω ότι αυτό το οποίο είπε και ο Πρωθυπουργός, νομίζω ότι μόνο ως αστείο μπορώ να το εκλάβω, το γεγονός, ότι ήδη, λέει, έχει δοθεί με τις παρεμβάσεις σας 13ος μισθός. Σαν να μην βλέπουμε τι συμβαίνει εκεί έξω, με το κόστος ζωής να είναι σε δυσθεώρητα ύψη, αλλά εν πάση περιπτώσει αυτό είναι κάτι το οποίο θα το δούμε και περαιτέρω.

Πάμε λίγο τώρα, σχετικά με το μέρος του νομοσχεδίου που αφορά την εκκίνηση και την ενίσχυση εν τοις πράγμασι της κεφαλαιαγοράς. Δεν θα μπορούσα να μην σχολιάσω το από 10 Μαρτίου αίτημα του Υπουργείου σας και πιο συγκεκριμένα, της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους, με το οποίο ανατέθηκε μόλις λίγες ημέρες μετά, στις 21 Μαρτίου και έναντι του συνολικού ποσού των 36.828 ευρώ συμπεριλαμβανομένου του ΦΠΑ σε δικηγορική εταιρεία η διαμόρφωση - ολοκλήρωση του νομοσχεδίου και η προετοιμασία της ανάλυσης συνεπειών ρύθμισης. Θα ήθελα να καταθέσω στα πρακτικά και τη σχετική απόφαση ανάθεσης με αριθμό πρωτοκόλλου 46772/18.3.2025.

*(Στο σημείο αυτό κατατίθεται στα πρακτικά τον εν λόγω έγγραφο)*

Μήπως, κυρίες και κύριοι της Κυβέρνηση ς, να κάνετε outsourcing και τις αρμοδιότητες που άπτονται των υπουργικών θέσεων της Κυβέρνηση ς; Ειλικρινά δεν καταλαβαίνω και δεν κατανοώ τον τρόπο λειτουργίας σας. Ανήκει ή όχι η νομοθετική πρωτοβουλία στον εκάστοτε Υπουργό και στο εκάστοτε προφανώς Υπουργείο; Έχει τη δυνατότητα ο Υπουργός στην διοίκηση Μητσοτάκη να δρα αυτοβούλως και να παράγει πολιτική; Οφείλει να σχεδιάζει ο Υπουργός αλλά και να υποδεικνύει το τι επιδιώκει με τη νομοθετική πρωτοβουλία που ο ίδιος αναλαμβάνει; Τι σημαίνει αναθέτω σε κάποιον άλλον; Εκχωρώ στον ιδιωτικό τομέα την αρμοδιότητα να ετοιμάσει την Ανάλυση Συνεπειών Ρύθμισης. Προσέξτε ετοιμάζει ιδιωτική εταιρεία την ανάλυση συνεπειών ρύθμισης. Μήπως να παραστεί στις συνεδριάσεις μας και τις επόμενες η εν λόγω δικηγορική εταιρεία για να μας λύσει τις όποιες απορίες και για να υποστηρίξει στην πράξη το νομοσχέδιο;

Δεν γνωρίζατε το τι επιδιώκετε με την εν λόγω ρύθμιση και νομοθέτηση; Τότε συγνώμη αλλά δεν πρέπει να νομοθετείτε, αν δεν γνωρίζετε. Βέβαια, αυτό συνιστά πταίσμα, για το ιστορικό, για την ιστορία, αναφέρω ότι όταν ανέλαβε ο ΣΥΡΙΖΑ**-**ΠΡΟΟΔΕΥΤΙΚΗ ΣΥΜΜΑΧΙΑ τη Διακυβέρνηση το 2015 και οι υπηρεσιακοί παράγοντες, καθώς και όσοι ανέλαβαν θέση γενικών γραμματέων κ.λπ., παρουσιάσθηκαν για να διαπραγματευθούν με τους θεσμούς. Εκείνοι απόρησαν, ρωτούσαν τις ιδιότητες των παρισταμένων και τότε ήταν που πληροφορηθήκαμε ότι οι διαπραγματεύσεις μέχρι πρότινος γινόντουσαν με τους εκπροσώπους των «Big Four». Νομίζω ότι θα διαφανεί στις επόμενες συνεδριάσεις αν όντως ενισχύεται η λειτουργία της κεφαλαιαγοράς με τις ρυθμίσεις που φέρνετε.

Ως προς το Μέρος του νομοσχεδίου, που αφορά στη διερεύνηση των κριτηρίων ρύθμισης οφειλών μέσω εξωδικαστικού μηχανισμού, ας δούμε λίγο κάτι, φέρνετε τον περίφημο «πτωχευτικό» του κυρίου Μητσοτάκη, τέλος του 2019 αρχές του 2020 και συμπεριλαμβάνετε μέσα μία ευρωπαϊκή Οδηγία, όχι δική σας πολιτική πρωτοβουλία, μια ευρωπαϊκή Οδηγία που μιλάει για τον εξωδικαστικό συμβιβασμό.

Αφήνετε 4 και πλέον χρόνια, σχεδόν 5 χρόνια, μια κατάσταση η οποία φαινόταν χρόνο με τον χρόνο ότι δεν ήταν αποτελεσματική. Δεν μπόρεσε η συντριπτική πλειονότητα των συμπολιτών μας και ευπαθών ομάδων να μπουν σε αυτή τη συνθήκη, να ενταχθούν στον εξωδικαστικό συμβιβασμό. Γιατί; Γιατί προφανώς τα κριτήρια, αλλά και τα κίνητρα δεν ήταν σε σωστή κατεύθυνση. Αλλά περνούσαν τα χρόνια, η πίεση επιδεινωνόταν, οι πλειστηριασμοί πολλαπλασιάζονταν και φθάσαμε εν έτη 2025 η κατάσταση να είναι πραγματικά στο μη παρέκει και έρχεσθε τώρα, ευλόγως ετεροχρονισμένα, μεταχρονολογημένα να φέρετε αυτή τη ρύθμιση.

Είναι μία ρύθμιση και νομίζω στις επόμενες συνεδριάσεις θα παρουσιάσουμε τις δικές μας ενστάσεις ή, αν θέλετε, προσπάθεια βελτίωσης, διότι αυτό το ζήτημα που μας απασχολεί είναι να ανοίξει η περίμετρος, να μπορούν να ενταχθούν όσο το δυνατόν περισσότεροι συμπολίτες μας. Βέβαια, αυτό θα φανεί κατά πόσο θα επιτευχθεί διότι από τα πρώτα δείγματα γραφής και όσο έχουμε μελετήσει το νομοσχέδιο νομίζω ότι είναι κάτι εξαιρετικά δύσκολο.

Οφείλω να πω για τον εξωδικαστικό μηχανισμό, βέβαια, έχουμε πολλά να πούμε και στις επόμενες συνεδριάσεις, αλλά θα ήθελα να πω ότι είναι σίγουρα κάτι το οποίο απαιτεί μία κοινωνική προσέγγιση, μια πολιτική προσέγγιση η οποία θα υπερβαίνει ίσως, ακόμη και τα δικά σας δογματικά πιστεύω.

Ο ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ αντιλήφθηκε αμέσως τις κοινωνικές και οικονομικές διαστάσεις του προβλήματος, αλλά και την αναγκαιότητα δημιουργίας ενός μόνιμου-το τονίζω αυτό-μόνιμος μηχανισμός διαχείρισης, έτσι πέραν του ότι νομοθέτησε τη γενναία ρύθμιση οφειλών σύστησε και την ειδική γραμματεία διαχείρισης ιδιωτικού χρέους, το μακρινό 2016. Εσείς όντως αφουγκράσθηκε το μέγεθος αυτού του κοινωνικού προβλήματος; Αν όντως ήταν ένα στοίχημα, ήταν όντως στοίχημα που βάλετε το 2019; Επιτρέψτε μου να διατηρώ τις επιφυλάξεις, καθώς οι νέες ρυθμίσεις του εξωδικαστικού μηχανισμού, που μας φέρνετε, που εισήχθησαν στον πτωχευτικό νόμο του 2020 τουλάχιστον, αλλά και ο σημερινός, από τη μία πτωχεύουμε και από την άλλη ρυθμίζουμε και διασώζουμε είναι και οξύμωρο, αλλά νομίζω και τραγικό. Έγινε κατόπιν βέβαια και της Οδηγίας που σας ανέφερα, δηλαδή δεν ξέρω πραγματικά, αν δεν υπήρχε η ευρωπαϊκή Οδηγία του 2019 για τον εξωδικαστικό μηχανισμό, αν όντως στον «πτωχευτικό» Μητσοτάκη του 2019, θα εντάσσονταν και αυτή η παράμετρος, αλλά αυτό είναι για την ιστορία, αλλά και για να θυμόμαστε.

Συνεχίζω, αντί να ασκείτε κριτική στην αυτόβουλη θεσμοθέτηση του εξωδικαστικού μηχανισμού του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ το 2017 ας παραδεχθείτε ότι σας άρεσε, ότι σας ικανοποίησε η πρόταση που παρουσιάσαμε στην 88η ΔΕΘ για αύξηση των εισοδηματικών κριτηρίων κατά 50% κατ’ ελάχιστον και για αυτό την εντάξατε στον σχεδιασμό σας και φέρνετε για θεσμοθέτηση τη διεύρυνση των εισοδηματικών κριτηρίων των προσώπων που μπορούν να ενταχθούν στον εξωδικαστικό μηχανισμό. Μακάρι, θα έλεγα, να εντάξετε άμεσα στον σχεδιασμό σας και άλλες από τις προτάσεις του ΣΥΡΙΖΑ, όπως για την προστασία της πρώτης κατοικίας, την αντιμετώπιση της ακρίβειας, την αντιμετώπιση των φαινομένων συγκεντροποίησης και μετέπειτα καρτελοποίησης και φυσικά της αισχροκέρδειας.

Νομίζω ότι οφείλω να κάνω μια αναφορά στο ζήτημα αυτό, καταλήγοντας και κλείνοντας.

Το μεγαλύτερο πρόβλημα στην ελληνική οικονομία, στην πραγματική οικονομία και κατ’ επέκταση ως επίπτωση στους πολίτες, είναι το γεγονός ότι στη χώρα μας μια μικρή αγορά εν συναρτήσει των ευρωπαϊκών δεδομένων, έχουμε λίγους δρώντες οικονομικούς δρώντες. Αυτοί οι δρώντες δεν βγαίνουν στο εξωτερικό να ανταγωνιστούν τις υπόλοιπες εταιρείες, παραμένουν εν Ελλάδι, για να απομυζούν από τις σάρκες των Ελλήνων πολιτών του κοινωνικού συνόλου και να σωρεύουν αυτά τα υπερέσοδα. Δεν βγαίνουν έξω στον ανταγωνισμό τον ευρωπαϊκό ή τον παγκόσμιο, μένουν εδώ. Το βλέπουμε στα χρηματοπιστωτικά ιδρύματα, 4 + 1 τον αριθμό, στις εταιρείες διύλισης, στην ενέργεια, στις υπεραγορές τροφίμων.

Το μεγαλύτερο πρόβλημα στην πραγματική οικονομία είναι αυτή η συγκεντροποίηση σε μια μικρή αγορά. Πώς λοιπόν μπορεί να αλλάξει αυτό το παθητικό, το αρνητικό status quo; Με έναν τρόπο, μάλλον με 3 πτυχές: Με ενίσχυση του ανταγωνισμού, άρα από τα κάτω η μικρομεσαία επιχειρηματικότητα να αναπτύξει βηματισμό και να δρα ανταγωνιστικά στους πολύ μεγάλους και λίγους –πολύ, πολύ σημαντικό- να υπάρχουν επιτέλους έλεγχοι στην αγορά και όχι να εθελοτυφλεί ή να στρουθοκαμηλίζει η Κυβέρνηση και οι ελεγκτικοί μηχανισμοί -αναφέρομαι κυρίως στη ΔΙΜΕΑ- σε όλο αυτό το πάρτι αισχροκέρδειας που υπάρχει στην ελληνική αγορά και βέβαια, στην πράξη ενίσχυση των πολιτών και για αυτό και καταθέτουμε προτάσεις που βελτιώνουν, αν μη τι άλλο, την οικονομική κατάσταση.

Κλείνοντας, κυρίες και κύριοι συνάδελφοι, προφανώς θα έχουμε την ευκαιρία και στα επόμενες επιτροπές να συζητήσουμε εκτενώς και σχοινοτενώς νομοτεχνικές πλέον παρεμβάσεις και στην κατ’ άρθρον συζήτηση που νομίζω ότι θα έχει ενδιαφέρον και φυσικά στις υπόλοιπες και στην Ολομέλεια, που ήθελα να τονίσω και εγώ, επειδή το αναφέρει και ο εκπρόσωπος του Κομμουνιστικού Κόμματος, νομίζω ότι η 10η Απριλίου θα πρέπει να απαλειφθεί από την προσέγγιση σε συζήτηση στην Ολομέλεια. Θα μπορούμε κάλλιστα να συζητήσουμε, κύριε Πρόεδρε, την Πέμπτη ενδεχομένως 11 του μήνα. Να πω βέβαια, γιατί θυμήθηκα το εξής από ό,τι αναφέρεται ότι πρέπει να είναι ίσως η τελευταία ή η προτελευταία σας επιτροπή ως Πρόεδρος της Επιτροπής Οικονομικών Υποθέσεων, γιατί μαθαίνω ότι οι εξελίξεις είναι καταιγιστικές στο κυβερνών κόμμα και όσον αφορά τις αναδιατάξεις των προσώπων και των ρόλων. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εγώ σας ευχαριστώ, κύριε συνάδελφε. Τον λόγο έχει τώρα ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κύριος Χρήστος Τσοκάνης. Ορίστε, κύριε συνάδελφε, έχετε το λόγο.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Σας ευχαριστώ, κύριε Πρόεδρε. Να χαιρετίσουμε από την πλευρά του Κ.Κ.Ε. τις δεκάδες, εκατοντάδες αποφάσεις σωματείων, ομοσπονδιών και ενώσεων, για τη μεγάλη απεργία που προετοιμάζεται για την ερχόμενη Τετάρτη στις 9 του Απρίλη. Μια απεργία συνέχιση των πρωτόγνωρων απεργιακών κινητοποιήσεων της 28 Φλεβάρη, των απεργιών του Γενάρη, του φθινοπώρου, που δείχνουν ότι οι εργαζόμενοι, οι μικροί αυτοαπασχολούμενοι, οι βιοπαλαιστές αγρότες, αντιλαμβάνονται καθημερινά ότι ο μόνος δρόμος, ο μόνος τρόπος για να αλλάξουν τη ζωή τους, είναι μέσα από τον οργανωμένο αγώνα, την οργανωμένη πάλη, τη σύγκρουση με τις πολιτικές που όλα τα κόμματα έχουν διαχειριστεί την εξουσία του κεφαλαίου τις τελευταίες δεκαετίες στην πατρίδα μας και έχουν κάνει κόλαση τη ζωή τους.

Πράγματι αναρωτιέστε για τους δασμούς που η Κυβέρνηση του Trump, που έσφιγγε το χέρι ο Πρωθυπουργός Τσίπρας, που συνομιλούσε ο Πρωθυπουργός της Νέας Δημοκρατίας Μητσοτάκης και που χαριεντίζονταν και οι Ευρωπαίοι ηγέτες, τους δασμούς που επιβάλλει 20% στα προϊόντα, όσον αφορά την Ευρωπαϊκή Ένωση, εκείνο που έχουμε να σας πούμε είναι όπως έχετε στρώσει έτσι θα κοιμηθείτε. Ο ανταγωνισμός για την πρωτοκαθεδρία ανάμεσα σε ΗΠΑ και Κίνα έχει ως συνέπεια να φορτώνονται στις πλάτες όλα αυτά τα βάρη των λαών και της Ευρώπης και του κόσμου και του αμερικανικού λαού σε αυτή την προσπάθεια να μεγιστοποιήσουν τα μεγάλα μονοπώλια, οι όμιλοι και οι πολυεθνικές την κερδοφορία τους.

Σε αυτά τα πλαίσια μετατρέπεται και η ευρωπαϊκή οικονομία σε πολεμική οικονομία. Προβλέπονται δαπάνες 800 δισεκατομμυρίων στην πολεμική βιομηχανία το επόμενο διάστημα μέσα από περικοπές επιδομάτων, μισθών, συντάξεων, αλλά και την επένδυση των αποθεματικών των ταμείων στην Ευρωπαϊκή Ένωση στην πολεμική βιομηχανία.

Είσαστε υπεύθυνοι που σήμερα η πατρίδα μας, με την Κυβέρνηση της Νέας Δημοκρατίας και τον Πρωθυπουργό μπροστάρη, είναι το πρωτοπαλίκαρο σε αυτή την κατεύθυνση συμμετοχής στους ιμπεριαλιστικούς πολέμους τόσο στο έδαφος της Ουκρανίας όσο και τη στήριξη στο κράτος δολοφόνο το Ισραήλ, αλλά και όλων των άλλων δομών και υποδομών που έχουμε παραχωρήσει σήμερα στο ΝΑΤΟ και τις Ηνωμένες Πολιτείες.

Είναι γεγονός και καμιά φορά μας πιάνουν και τα γέλια για όλα αυτά που ακούγονται σε αυτήν εδώ την αίθουσα. Μας παρουσίασε η Εισηγήτρια της Νέας Δημοκρατίας, ότι η πρόθεση της Κυβέρνηση ς είναι μέσω του νομοσχεδίου να λυθούν τα προβλήματα για τη μεγάλη πλειοψηφία.

Δεν είδαμε πουθενά να αναφέρονται ούτε φοροαπαλλαγές, ούτε περικοπές των προστίμων και των τόκων, ούτε μέτρα ανακούφισης αυτών που κινδυνεύουν να πλειστηριασμού τα σπίτια τους, ούτε κατάργηση των νόμων λαιμητόμων πάνω από τους μικρούς αυτοαπασχολούμενους, ούτε αύξηση των μισθών παρά μόνο τα ψίχουλα που δώσατε το προηγούμενο διάστημα -τα οποία απορροφώνται από τους φόρους, τις εισφορές και την ακρίβεια-, ούτε κατάργηση του ΦΠΑ στα είδη πλατιάς λαϊκής κατανάλωσης και του Ειδικού Φόρου Κατανάλωσης.

Μάλιστα, εκείνο που κάνει το νομοσχέδιο σήμερα είναι τι;

Να θωρακίζει την κερδοφορία του κεφαλαίου, των μονοπωλίων και των πολυεθνικών ομίλων, οι οποίες στις πλάτες του λαού μας, μέσα στον ναό του τζόγου της κερδοσκοπίας στα πλαίσια του καπιταλιστικού δρόμου ανάπτυξης που ακολουθεί η κοινωνία μας -και όλα τα κόμματα συμφωνείτε και βάζετε πλάτη- απομυζούν και κερδοφορούν στις πλάτες του εργαζόμενου λαού. Στην ουσία ενισχύετε το χρηματιστήριο και τις χρηματιστηριακές συναλλαγές. Στην ουσία βάζετε πλάτη σε ένα πυλώνα της καπιταλιστικής κερδοσκοπίας. Μάλιστα, δημιουργείτε νέες φοροαπαλλαγές, νέες φοροελαφρύνσεις γι’ αυτούς που τζογάρουν στο χρηματιστήριο. Όλα αυτά στα πλαίσια και των προαπαιτούμενων και του Ταμείου Ανάκαμψης. Στα μέτρα που δε βάζουν τίποτα και δεν αμφισβητούν τους δημοσιονομικούς κανόνες της Ευρωπαϊκής Ένωσης, μπροστά σε μία διαφαινόμενη μεγάλη καπιταλιστική κρίση, η οποία έρχεται ως αποτέλεσμα της υπερσυσσώρευσης του πλούτου σε λίγα χέρια. Εκείνο που φαίνεται είναι ότι ο λαός θα πληρώσει πάλι το μάρμαρο και το παραδέχεστε μέσω των μέτρων που φέρνει το νομοσχέδιο σήμερα και για τον εξωδικαστικό συμβιβασμό και για την παράδοση σε εισπρακτικές και ιδιωτικές εταιρείες διαχείρισης των οφειλών στο ΚΕΑΟ και με τη μη λήψη κανενός μέτρου φοροαπαλλαγής για τους μικρούς αυτοαπασχολούμενους, για την εργατική τάξη της χώρας μας, για τους βιοπαλαιστές αγρότες.

Μάλιστα, για να έχετε υπόψιν και τα στοιχεία τα τελευταία χρόνια συγκεντρώνεται αμίλητος πλούτος και περιουσίες άνω των 16 τρισεκατομμυρίων ανάμεσα στους πιο πλούσιους 3.000 περίπου ιδιοκτήτες περιουσιών, οι οποίοι αποτελούνται από 900 των Ηνωμένων Πολιτειών και 516 αντίστοιχα από την περιοχή της Κίνας.

Όλος αυτός ο πλούτος απορρέει από τον κλεμμένο ιδρώτα των εργαζομένων, που παγκόσμια ενώ ο πλανήτης φλέγεται, δίνουν τις ζωές τους σε αυτόν τον παγκόσμιο καταμερισμό για την πρωτοκαθεδρία. Σύμφωνα με τελευταίες μελέτες και προτάσεις καθώς και στοιχεία που έχει φέρει η ΓΣΕΒΕΕ φαίνεται ότι την ίδια στιγμή στη χώρα μας ο κύκλος εργασιών των μικρών αυτοαπασχολούμενων καθημερινά μειώνεται ειδικά στις ατομικές επιχειρήσεις ενώ φορτώνονται συνέχεια με δυσβάσταχτα χρέη.

Για να δούμε όμως ακριβώς και το ίδιο το νομοσχέδιο πώς αντιμετωπίζει την κατάσταση. Σήμερα, δίνει ξεκινώντας από την αρχή μέχρι το τέλος νέα κίνητρα και φοροαπαλλαγές για τους μεγάλους επιχειρηματικούς ομίλους και τους επενδυτές, αλλά και επέκταση των μέτρων που τσακίζουν τα χρεωμένων νοικοκυριά.

Για τον εξωδικαστικό συμβιβασμό. Μαρτυράει την ακρίβεια, τον πληθωρισμό, την αδυναμία των νοικοκυριών να καλύψουν τις βασικές τους ανάγκες. Τι λέτε στο νομοσχέδιο; 14.000 ευρώ στο νοικοκυριό ανά άτομο, για τον άνδρα και άλλες δεκατέσσερις για τη γυναίκα. Γιατί, αφού αναγνωρίζεται ότι είναι στις 14.000 ευρώ το ευάλωτο νοικοκυριό όταν είναι ένας εργαζόμενος, γιατί έχετε το αφορολόγητο στις 8.500 ευρώ για τους εργαζόμενους, τους μισθωτούς και τους συνταξιούχους και καθόλου αφορολόγητο για τους μικρούς αυτοαπασχολούμενους.

Γιατί τη στιγμή που προβλέπετε φοροαπαλλαγές, φοροελαφρύνσεις, εισφοροαπαλλαγές, κίνητρα, επιδοτήσεις για το μεγάλο κεφάλαιο, την ίδια στιγμή δεν παίρνετε κανένα μέτρο να στηρίξετε τους μικρούς αυτοαπασχολούμενους. Γιατί, ενώ την ίδια στιγμή ο εξωδικαστικός συμβιβασμός δεν δίνει καμία δυνατότητα να γνωρίζει αυτός που κάνει την αίτηση για το ποιον τρόπο ακολουθεί ο αλγόριθμος για να βγάλει το αποτέλεσμα, δεν δημοσιοποιείται για να γνωρίζει και ο λαός τον τρόπο που τον «κλέβετε».

Θέλετε να βάλετε ένα μεγαλύτερο ποσοστό της ελληνικής κοινωνίας σε μία διαρκή ομηρία και με όλα τα εργαλεία που ΣΥΡΙΖΑ, ΠΑΣΟΚ και ΝΕΑ ΔΗΜΟΚΡΑΤΙΑ έχετε ψηφίσει και με τους ηλεκτρονικούς πλειστηριασμούς και με τις κατασχέσεις όλων, να προχωρήσετε στην κατάσχεση των σπιτιών του λαού.

Μάλιστα, από αυτό εδώ το βήμα, θέλουμε να καταγγείλουμε και την πρωτόγνωρη επίθεση απέναντι σε ανάπηρους συμπολίτες μας έξω από το Υπουργείο Οικονομικών χθες που αγωνίζονταν, για να μην περάσει κανένα και κανένα σπίτι σε χέρια τραπεζίτη, ειδικά αναπήρων οικογενειών ή μελών που δεν μπορούν να τα βγάλουν πέρα.

Όλες οι προτάσεις που κάνετε είναι προτάσεις λες και δίνουμε χημειοθεραπεία σε έναν ασθενή που νοσεί από καρκίνο. Χωρίς να μιλάτε όμως για τα αίτια που βασίζονται στον ανταγωνισμό ανάμεσα στα μονοπώλια, στο κυνηγητό των μικρών αυτοαπασχολούμενων, στο «φοροκυνηγητό» και την «προστιμολαγνεία» απέναντι στους εργαζόμενους με καθηλωμένους μισθούς και συντάξεις.

Μάλιστα, είναι απάτη εκείνο που προτείνεται, τάχα μου και δήθεν μου, ότι θα δίνεται και ένα περιθώριο, μια πρόταση, η οποία θα είναι τρεις μήνες, αλλά και 20 μέρες πριν, θα δίνει τη δυνατότητα να συζητήσει τη ρύθμιση.

Αλήθεια, ποιο νοικοκυριό έχει τη δυνατότητα αυτή; Είναι αποτέλεσμα των υπερχρεωμένων νοικοκυριών, λόγω της μεγάλης καπιταλιστικής κρίσης που φορτώθηκε στις πλάτες του λαού, ενώ προσφέρθηκαν προνόμια, απαλλαγές και επιδοτήσεις στο κεφάλαιο; Είναι αποτέλεσμα του ανταγωνισμού και της συρρίκνωσης του εισοδήματος μισθωτών, συνταξιούχων που έχασαν τη 13η και 14η σύνταξη, έχασαν τη δουλειά τους, κλείσανε τα μικρομάγαζα τους και άρα, συσσωρεύτηκε σε αυτούς όλος αυτός ο όγκος των χρεών και σήμερα, έρχονται αντιμέτωποι με τους πλειστηριασμούς;

Εκείνο που σας συμβουλεύουμε είναι να υιοθετήσετε την πρόταση για τα μέτρα ανακούφισης που από το 2023 έχει καταθέσει στο Κοινοβούλιο με πρόταση νόμου το Κ.Κ.Ε. και που συμβάλλει αποφασιστικά στη διατήρηση των περιουσιών, όπου τί ειρωνεία, κάποτε λέγατε «θα έρθουν οι κομμουνιστές να σας πάρουν τα σπίτια». Και τελικά, μόνο οι κομμουνιστές είναι αυτοί που βρίσκονται στην πρώτη γραμμή του αγώνα, δίπλα στους εργαζόμενους, τους μισθωτούς και τους συνταξιούχους, για να μη χάσουν τα σπίτια τους.

Επιβάλλεται ΕΝΦΙΑ το οποίο αυξήσατε. Το εξηγήσαμε και την προηγούμενη φορά και θα σας το πω και πως, με τα «ψίχουλα» που δώσατε. Γιατί μιλάτε ότι προχώρησε το Υπουργείο το προηγούμενο διάστημα σε φοροαπαλλαγές. Δεν υπάρχει χειρότερο ψέμα. Έχετε παρακολουθήσει τις φορολογικές δηλώσεις και τα εκκαθαριστικά του ΕΝΦΙΑ. Μισθωτοί και συνταξιούχοι, από αυτά τα «ψίχουλα» της αύξησης που πήραν το προηγούμενο διάστημα, είδαν την έκπτωση του ΕΝΦΙΑ να εξανεμίζεται και το ΕΝΦΙΑ να διπλασιάζεται. Αναγκάζονται να πληρώνουν κάποιοι περισσότερα χρήματα από την τσέπη τους προκειμένου να ασφαλίζουν τα σπίτια τους, για να έχουν μια έκπτωση 10%-20%, πολλαπλάσια από ό,τι ήταν το ΕΝΦΙΑ. Γι’ αυτό λοιπόν αν θέλετε να πάρετε μέτρα, θα πρέπει το ΕΝΦΙΑ να καταργηθεί εδώ και τώρα και να διαφυλαχθούν τα σπίτια του λαού.

Προχωρώντας παραπέρα, είναι ξεκάθαρο ότι το νομοσχέδιο μειώνει το φόρο στους τόκους εταιρικών ομολόγων στο 5%, ενώ επεκτείνεται η έκπτωση 50% στο φορολογητέο εισόδημα για φυσικά πρόσωπα που επενδύουν σε εταιρείες εισηγμένες σε πολυμερείς μηχανισμούς διαπραγμάτευσης. Παράλληλα, επεκτείνεται και η δυνατότητα για τους λεγόμενους «επενδυτικούς αγγέλους» να επενδύουν με φορολογικά οφέλη σε αυτές τις εταιρείες. «Επενδυτικοί άγγελοι» οι πολυεθνικές και τα μονοπώλια, «μπαταχτσήδες» και «φοροφυγάδες» οι μικροί αυτοαπασχολούμενοι.

 Προνόμια σε όλες τις εταιρείες που επενδύουν σε αυτό τον τζόγο, σε αυτό το κέντρο της καπιταλιστικής κερδοφορίας και από την άλλη φοροκυνηγητό, πρόστιμα και «τσάκισμα» των δικαιωμάτων σε αυτοαπασχολούμενους, εργαζόμενους, μισθωτούς και συνταξιούχους. Αυτή είναι η πολιτική που ακολουθείται και τι έχουν ακολουθήσει και όλα τα άλλα κόμματα που υποκλίνονται στις επιταγές, στις εντολές της Ευρωπαϊκής Ένωσης που υλοποιούν τις αποφάσεις τους του διευθυντηρίου των Βρυξελλών, και που σήμερα, θέλουν να ανοίξουν τον δρόμο για τη θωράκιση των κερδών της καπιταλιστικής κερδοφορίας.

Θέλετε να προχωρήσετε σε μεγαλύτερη και πιο γρήγορη είσπραξη οφειλών. Οφειλές που όμως δημιουργήθηκαν όλα τα προηγούμενα χρόνια από τις πολιτικές σας. Σήμερα, εκείνο που έχουμε να σας πούμε είναι να αποσύρονται εδώ και τώρα τη διάταξη που προβλέπει αυτό τον εισπρακτικό μηχανισμό του ΚΕΑΟ να τον παραδώσετε ή να τον ενισχύσετε με δύο ιδιωτικές εταιρείες.

Εμείς αγωνιζόμαστε για την κατάργηση ειδικά σε όλους τους μη μισθωτούς αυτοαπασχολούμενους επαγγελματίες όλων των προστίμων και των τόκων που τους έχουν επιβάλει οι άδειες φορομπηχτικές πολιτικές σας για τα προηγούμενα χρόνια.

Αγωνιζόμαστε για την κατάργηση όλων των εισφορών υγείας στους μη μισθωτούς γιατί η υγεία πρέπει και μπορεί να παρέχεται δωρεάν σήμερα, γιατί είναι κοινωνικό αγαθό και όχι προνόμιο για τους λίγους. Μάλιστα, η ενίσχυση της κεφαλαιαγοράς ως εργαλείο της καπιταλιστικής ανάπτυξης και κερδοφορίας σήμερα είναι αυτό που σας οδηγεί στο να παίρνετε όλα αυτά τα μέτρα.

Θέλουμε όμως να δούμε και να θυμίσουμε και σε εσάς και στον ελληνικό λαό ότι αν και το προηγούμενο διάστημα τα μερίσματα μειώθηκαν με αποφάσεις της Κυβέρνηση ς ΣΥΡΙΖΑ από το 15% στο 10%, η Νέα Δημοκρατία ήρθε και το μείωσε στο 5% ενώ οι 91 όμιλοι εισηγμένη στο χρηματιστήριο μοίρασαν μέρισμα 4,2 δισεκατομμύρια με τη «μερίδα του λέοντος» να έχουν οι μεγαλομέτοχοι, τα κοινωνικά παράσιτα που κυκλοφορούν στις πλάτες του ελληνικού λαού, ενώ η πρόβλεψη για το 2025 είναι να φτάσει ακόμα πιο ψηλά στα 5 δισεκατομμύρια. Μάλιστα, λέγεται ότι θα είναι η τρίτη καλύτερη χρονιά μετά το 2007-2008 στη διανομή μερισμάτων στο κατώφλι της μεγάλης καπιταλιστικής κρίσης. Άλλωστε η κρίση του καπιταλισμού ξεσπά λόγω των γιγαντιαίων υποσυσσωρευμένων κεφαλαίων που δεν μπορούν να επενδυθούν με το μέγιστο για τους μετόχους κέρδος.

Η καπιταλιστική ανάπτυξη φέρνει την καπιταλιστική κρίση όπως και η ειρήνη στον ιμπεριαλιστικό πόλεμο. Ο λαός πληρώνει και την ανάπτυξη, ο λαός πληρώνει και την κρίση του καπιταλισμού. Ειδικά σήμερα με υπέρογκες πολεμικές δαπάνες, με επιχορηγήσεις, ενισχύσεις και φοροαπαλλαγές στο μεγάλο κεφάλαιο, φοροκυνηγητό σε όλους τους μικρούς αυτοαπασχολούμενους εργαζόμενους και συνταξιούχους.

Σήμερα, μάλιστα, δεν μπορεί κανένας να μην αναφέρει και να μείνει και να αφήσει στο απυρόβλητο όλο αυτό το κυνηγητό που γίνεται στις πλάτες των μικρών αυτοαπασχολούμενων. Όλες αυτές τις κοινωνικές αδικίες που γεννάει η μη τιμαριθμοποίηση της φορολογικής κλίμακας στα 12.000 ευρώ με 3.000 ευρώ ανά παιδί. Η κατάργηση του νόμου λαιμητόμου που είναι στους δρόμους μικροί αυτοαπασχολούμενοι έξω από τα υπουργεία σας και που κλείνει, που περιορίζει που δυστυχώς οδηγεί σε συρρίκνωση και μαρασμό τις μικρές επιχειρήσεις τους. Γιατί το έχετε μελετήσει καλά. Δίνετε δύο ψίχουλα αύξηση στους μισθωτούς και τους συνταξιούχους και μετά το κοινωνικό τιμολόγιο πάει περίπατο. Μετά το επίδομα ενοικίου χάνεται. Μετά όλες οι εκπτώσεις που έχουν πάνε στον κάλαθο των αχρήστων. Μήπως κερδίζουν ακόμα και από την έκπτωση του ΕΝΦΙΑ; Το είπα και πιο πριν. Ίσα ίσα που οδηγούνται στο να πληρώνουν διπλάσιο ΕΝΦΙΑ.

Για να μη μιλήσουμε για όλες τις άλλες αλλαγές που έχουν στους μισθωτούς με τον περιορισμό ή την αδικία απέναντι στο Α21 το επίδομα του παιδιού το οποίο βλέπουν να περικόπτεται ραγδαία λόγω των μικρών αυξήσεων. Για να μη μιλήσω και για μια σειρά αδικίες που γίνονται ακόμα και για τον ίδιο τον εξωδικαστικό συμβιβασμό που ανεβάζετε τα όρια αλλά ένας αυτοαπασχολούμενος με 15.000 τεκμαρτά φορολόγηση που το βαρύνεται εσείς χωρίς να τα έχει βγάλει ο ίδιος πετιέται πάλι έξω και από κει.

Μιλάτε για τα δάνεια με την εγγύηση του ελληνικού δημοσίου. Επιμένουμε και θα το βάλουμε και το επόμενο διάστημα θα μας βρείτε μπροστά σας. Υπάρχουν δάνεια με την εγγύηση του ελληνικού δημοσίου, τάχα μου και δήθεν, που αφορούν τους συμπατριώτες μας Έλληνες ομογενείς από την Πρώην Σοβιετική Ένωση, οι οποίοι με μια τσάντα όνειρα ταξίδεψαν και γύρισαν στην πατρίδα. Αφού έφαγαν όλα τα χρήματα τα οποία ήταν στην κατεύθυνση ενίσχυσης τους από το Ίδρυμα Παλιννοστούντων και αφού έκλεισαν το Ίδρυμα Παλιννοστούντων, ήρθε ο ν. 2790 ο οποίος μιλούσε για τη στήριξη όλων αυτών των συμπατριωτών μας, των ομογενών Ελλήνων από την Πρώην Σοβιετική Ένωση.

Ο νόμος αυτός, λοιπόν, έλεγε ότι όλα αυτά τα νοικοκυριά θα πρέπει να στηριχτούν με δωρεάν παροχή οικοπέδων, με παροχή χρηματικών κονδυλίων ανεπιστρεπτί, με δωρεάν άδειες και επιδότηση ενοικίου, έως ότου καταφέρουν να χτίσουν την κατοικία τους με την επιδότηση του ελληνικού δημοσίου. Αντ’ αυτού, χορηγήσατε δάνεια με την ανοχή όλων των κυβερνήσεων ανεξαιρέτως και, με τις προϋποθέσεις που έχουν δημιουργηθεί, έρχεται σήμερα και η Κυβέρνηση της Νέας Δημοκρατίας να τους πετάξει από τα σπίτια τους πληστηριάζοντας την περιουσία που με κόπο, με ιδρώτα κατάφεραν να φτιάξουν, να τους ζητήσει πίσω δάνεια με την εγγύηση του ελληνικού δημοσίου που δεν έπρεπε να ήταν δάνεια αλλά έπρεπε να ήταν χορηγία και παροχή σε χρήμα και είδος. Επιβάλλεται, λοιπόν, για τον δίκαιο και τίμιο αγώνα που κάνουν οι Σύλλογοι, η Παμποντιακή Ομοσπονδία και οι Ενώσεις των συμπατριωτών μας να προχωρήσουμε άμεσα στην περικοπή πάνω από το 85% του κεφαλαίου που με τη μορφή δανείου δόθηκε στους συμπατριώτες μας, σε περικοπή όλων των τόκων και των προστίμων και στην εξόφληση με την καταβολή μέχρι του 10% του ετήσιου εισοδήματός τους απέναντι στο δημόσιο. Αφού, λοιπόν, και τα χρέη έχουν περάσει στο κράτος, ιδού η Ρόδος ιδού και το πήδημα να σταθεί η Κυβέρνηση στο ύψος των περιστάσεων.

Ολοκληρώνοντας, γιατί είναι μακρύς ο δρόμος συζήτησης του νομοσχεδίου, δεν έχουμε καμία αυταπάτη για τον ρόλο και το περιεχόμενο του νομοσχεδίου, δεν έχουμε καμία αυταπάτη για τον ρόλο της Κυβέρνηση ς και των άλλων κομμάτων που υποκλίνονται στις επιταγές του κεφαλαίου, καλούμε το λαό σε αγωνιστική εγρήγορση και ετοιμότητα και, μέσα από την αποφασιστική και σημαντική συμμετοχή του στις απεργιακές συγκεντρώσεις της 9ης Απρίλη, να στείλει το μήνυμα ότι είναι έτοιμος να αναλάβει τα ηνία της οικονομίας και της κοινωνίας στο πλευρό του Κ.Κ.Ε.

Να είστε καλά. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κύριε συνάδελφε.

Τον λόγο έχει ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ -ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ -ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ πολύ, κύριε Πρόεδρε.

Καταρχήν, κύριε Υπουργέ, εσείς μείνατε εδώ, δεν περιμένετε σοβαρά να αναλύσουμε σε τρεις Επιτροπές ένα τεράστιο νομοσχέδιο, όπως το σημερινό, με 234 άρθρα, που, ασφαλώς, δεν αφορούν μόνο την κεφαλαιαγορά αλλά πολλά και διάφορα, όπως για παράδειγμα τη μεταφορά ακόμη και των κρατικών λαχείων στο Υπερταμείο των ξένων ή την παράταση του «ΗΡΑΚΛΗΣ» για τις τράπεζες.

Αλήθεια, μόνο για τις τράπεζες ενδιαφέρεται η Κυβέρνηση σας; Δεν τους έχουν φτάσει τα άνω των 45 δισ. των ανακεφαλαιοποιήσεων, τα περίπου 20 δισ. του αναβαλλόμενου φόρου, τα 23 δισ. του «ΗΡΑΚΛΗΣ» και το hive – down; Δεν αρκούν στις συστημικές τράπεζες τα θηριώδη κέρδη τους που έχουν υπερβεί τα 10 δισ. τα τρία τελευταία χρόνια και μάλιστα αφορολόγητα; Το ότι έχουν προσθέσει 8,25 δισ. από τις αρχές Ιανουαρίου του 2025 στη συνολική τους κεφαλαιοποίηση, πραγματοποιώντας ένα ποσοστιαίο άλμα, μέσα σε τρεις μόνο μήνες, της τάξης του 34,65 %;

Όταν την ίδια στιγμή το κράτος ληστεύει τους ελεύθερους επαγγελματίες με τα τεκμήρια κερδοφορίας και υπερφορολογεί τους πάντες με τη διατήρηση των ίδιων συντελεστών στις αυξημένες τιμές;

Όταν το ίδιο συμβαίνει με τα κυριολεκτικά ασύδοτα Funds με έδρα φορολογικούς παραδείσους που πλειστηριάζουν τα σπίτια των Ελλήνων χωρίς να ελέγχονται από κανέναν οι απαράδεκτες μεθοδεύσεις τους;

Λογικά, λοιπόν, δεν διαμαρτύρονται οι πολίτες για το ότι δεν υπάρχει δικαιοσύνη και πλημμυρίζουν τους δρόμους; Θα ήταν πάντως καλύτερα να ασχολείται το Υπουργείο σας με τα μεγάλα προβλήματα της οικονομίας, όπως ο πληθωρισμός που αυξήθηκε ξανά στο 3,1% τον Μάρτιο, όταν στην Ευρωζώνη μειώθηκε στο 2,2%, γεγονός που σημαίνει πως το έλλειμμα ανταγωνιστικότητας της οικονομίας μας κλιμακώνεται.

Με ποιες συνέπειες; Με πολύ σοβαρές για τους μισθούς, τις εξαγωγές, το εμπορικό μας έλλειμμα, το ΑΕΠ, τα έσοδα του δημοσίου κλπ.. Παραδόξως δε, ο πληθωρισμός αυξήθηκε παρά το ότι η ζήτηση στην Ελλάδα είναι μειωμένη λόγω των μισθών εξαθλίωσης. Όπως φάνηκε από την πτώση των λιανικών πωλήσεων σε όγκο το δεύτερο εξάμηνο του 2024 κατά πλην 8,31%, όταν ο μέσος όρος της Ευρωπαϊκής Ένωσης ήταν στο συν 1,8%.

Με δεδομένο δε, το ότι η ακρίβεια είναι η συνισταμένη μισθών και τιμών, θεωρούμε ντροπή να κοροϊδεύει η Κυβέρνηση τους Έλληνες με την αύξηση του κατώτατου μισθού, αφού το σημαντικό δεν είναι ο κατώτατος, αλλά ο μέσος μισθός.

Εν προκειμένω, λίγο πριν αναλάβει τη Διακυβέρνηση η Νέα Δημοκρατία στις 31/5/20219 ο μέσος μισθός ήταν στα 1.217,37 ευρώ μεικτά, όπως θα καταθέσουμε στα πρακτικά. Το 2024 έφτασε στα 1.442,10 ευρώ με στοιχεία της Εργάνη. Επομένως, έχει αυξηθεί περίπου κατά 10%, όταν όμως ο πληθωρισμός έκτοτε αυξήθηκε κατά 20% και τα τρόφιμα κατά 35%.

Οπότε, στην ουσία, ο πραγματικός μισθός έχει καταρρεύσει. Δεν καταντήσαμε, λοιπόν, τυχαία τελευταίοι στο πραγματικό ωρομίσθιο πίσω ακόμη και από τη Βουλγαρία. Εκτός του ότι το 46,3% σωματεία των εργαζομένων το 2024, δηλαδή, περίπου όσοι αμείβονται με τον διάμεσο μισθό, έπαιρναν λιγότερα από 1.000 ευρώ μηνιαία.

Αλήθεια, δεν καταλαβαίνει η Κυβέρνηση ότι οι μισθοί έχουν άμεση σχέση με την παραγωγικότητα των εργαζομένων, με την καινοτομία που αυξάνει την παραγωγικότητα, με τις επενδύσεις και με τον βιώσιμο ρυθμό ανάπτυξης; Ευτυχώς πάντως, προς το κατά κεφαλήν εισόδημα σε όρους αγοραστικής αξίας καταφέραμε να μην μας ξεπεράσει η Βουλγαρία το 2024. Κάτι είναι και αυτό. Παραμείναμε προτελευταίοι και δεν γίναμε τελευταίοι.

Δεν είναι τυχαίο ούτε το ότι έχουν δημιουργηθεί συνθήκες ασφυξίας στην αγορά, όπως φαίνεται από την αύξηση των σφραγισμένων επιταγών κατά 45% το 2024 στα 101,8 εκατομμύρια και των απλήρωτων συναλλαγματικών κατά 3.84% στα 13,2 εκατομμύρια.

Εκτός του ότι τώρα το δημόσιο έχει επιστρέψει στις παλιές πρακτικές του και έχει ληξιπρόθεσμα χρέη στους προμηθευτές του ξανά πάνω από 3 δισεκατομμύρια, η ελληνική αγορά έχει πλημμυρίσει από μεταχρονολογημένες επιταγές που δεν συναντώνται σε καμία άλλη χώρα. Οπότε, διαστρεβλώνεται και η ποσότητα του χρήματος που κυκλοφορεί με την Τράπεζα της Ελλάδος να μην μπορεί φυσικά ούτε να την προσδιορίσει, ούτε να την ελέγξει.

Όσον αφορά τον εξωδικαστικό που αναφέρεται στο νομοσχέδιο, οι ρυθμίσεις πράγματι υπερδιπλασιάστηκαν τον τελευταίο χρόνο έχοντας φτάσει στα 10,54 εκατομμύρια από 4,36 στο τέλος του 2023. Οι ρυθμίσεις, όμως, αυξάνονται μεν, αλλά αυξάνονται πολύ περισσότερο τα χρέη που τις συνοδεύουν, αφού πέρυσι τέτοιο καιρό υπήρχαν αιτήσεις για χρέη 26 δισεκατομμύρια, ενώ τώρα έχουν φτάσει - στα τέλη του 2024 - σε 42,7 δισεκατομμύρια.

Το πρόβλημα των κόκκινων δανείων πάντως είναι το νούμερο 1 στην Ελλάδα, στην οποία διαπράττεται μια σιωπηλή λεηλασία της ιδιωτικής περιουσίας από τα ξένα Funds άγνωστων μετόχων και με έδρα φορολογικούς παραδείσους. Σιωπηλή, επειδή δεν υπάρχουν κοινωνικό ενδιαφέρον και συλλογικές διαμαρτυρίες, λόγω του ότι συνήθως οι οφειλέτες ντρέπονται.

Ενώ λεηλασία, λόγω του ότι διαπιστώνονται μεθοδεύσεις που δεν επιτρέπονται από το νόμο ούτε σε υποανάπτυκτες χώρες.

Συμπερασματικά, ασφαλώς η οικονομία μας βαδίζει από το κακό στο χειρότερο, όχι μόνο όσον αφορά τους δείκτες «ευημερίας» των πολιτών, όπως οι μέσοι μισθοί, οι συντάξεις, το κοινωνικό κράτος, οι αρνητικές αποταμιεύσεις, το κατά κεφαλήν εισόδημα κλπ., αλλά γενικότερα, δηλαδή, όσον αφορά το εμπορικό μας έλλειμμα, που εκτοξεύθηκε στα 34,6 δις ευρώ το 2024, δηλαδή πάνω από το 14% του ΑΕΠ μας, καθώς επίσης το έλλειμμα του ισοζυγίου τρεχουσών συναλλαγών, στα 15,1 δις ευρώ- δεν περιμέναμε ποτέ να ξεπεράσει τα 14 δις ευρώ- και σε επίπεδα οι δύο δείκτες, της εποχής 2006 2010, ενώ βέβαια το δημόσιο χρέος και το «κόκκινο ιδιωτικό» είναι στην στρατόσφαιρα.

Όλα αυτά δεν τα λέμε μόνο εμείς ή οι εργαζόμενοι, αλλά ακόμα και η επιχειρηματική elite της χώρας, όπως ο κ. Μυτιλιναίος πρόσφατα, ο κ. Σάλλας, που είπε ότι δεν είμαστε σοβαρή χώρα και πως τα περισσότερα πράγματα στην Ελλάδα δεν είναι αισιόδοξα ή ο πρόεδρος του ΣΕΒ που δήλωσε, ότι δεν υπάρχει κανένας λόγος να επενδύσει κανείς στην Ελλάδα. Ελπίζουμε πάντως, να μην επικαλεστεί, ως θετικό στοιχείο η Κυβέρνηση , τον ρυθμό ανόδου του ΑΕΠ, αφού όλοι γνωρίζουμε, ότι στηρίχθηκε συγκυριακά στην πρωτοφανή άνοδο των αποθεμάτων κατά 3,2 %. Χωρίς την άνοδο αυτή των αποθεμάτων, το ΑΕΠ μας δεν θα είχε αυξηθεί, αλλά αντίθετα, θα είχε μειωθεί, βυθίζοντας μας στην ύφεση, ενώ οι αρνητικές συνέπειες θα φανούν το 2025, όταν τα αποθέματα επανέλθουν σε ισορροπία. Ελπίζουμε τότε, να μην επικαλεστεί η Κυβέρνηση τους δασμούς Trump, για μία ύφεση που είναι προδιαγεγραμμένη.

Το νομοσχέδιο τώρα, πρόκειται για ένα τεράστιο πολυνομοσχέδιο, προφανώς το τελευταίο που ετοίμασε η προηγούμενη ηγεσία του Υπουργείου και κατέθεσε η σημερινή, ελπίζοντας η σημερινή ηγεσία, να μη συνεχίσει αυτή την απλουστευτική και βιαστική νομοθέτηση που θυμίζει, πραγματικά, μνημόνια.

Ενσωματώνονται δε, Οδηγίες της Ευρωπαϊκής Ένωσης, οι οποίες είναι αρκετά σημαντικές και δυσνόητες σε πολλούς, όσον αφορά τα κρυπτονομίσματα και την εκκαθάριση ιδρυμάτων, που ενδεχομένως ενέχουν κινδύνους. Σε κάθε περίπτωση, διακρίνουμε μία προχειρότητα, όπως με την Οδηγία για την σιδηροδρομική ασφάλεια ΕΕ2016/798, η οποία δεν μεταφέρθηκε στο σύνολό της στην ελληνική νομοθεσία με τον ν.5014/2023, λίγο πριν από την τραγωδία των Τεμπών. Εμείς πάντως το είχαμε επισημάνει, ειδικά για τα εμπορευματικά δρομολόγια, λόγω και της μεταφοράς όπλων για το ΝΑΤΟ, σε σχέση με τον πόλεμο στην Ουκρανία, χωρίς να δοθεί σημασία και με τα γνωστά τραγικά αποτελέσματα.

Όσον αφορά τα θετικά μέρη του σχεδίου νόμου, θεωρούμε σωστό να εισρεύσουν χρήματα στο Χρηματιστήριο για να ωφεληθούν οι επιχειρήσεις, αφού οι τράπεζες δεν τις χρηματοδοτούν, ειδικά τις μικρομεσαίες. Έχουν εισαχθεί κάποιες θετικές καινοτομίες, όπως οι μικροπιστώσεις, όπου όμως δεν έχουν επιτευχθεί πολλά μέχρι σήμερα και στο παρόν γίνονται κάποιες ρυθμίσεις διευκόλυνσης με τα άρθρα 82 και 83. Επίσης στα θετικά είναι το Crowdfunding, οι εναλλακτικές εταιρείες χρηματοδοτήσεων και εγγραφής στην εναλλακτική αγορά με χαμηλότερες προϋποθέσεις.

Θεωρούμε όμως, πως τα ιδιωτικά κεφάλαια είτε μέσω Χρηματιστηρίου είτε μέσω private equity και venture capital, είναι χαμηλά. Στη διαβούλευση πάντως, που διήρκησε περί τις δύο εβδομάδες, δεν υπήρξε μεγάλο ενδιαφέρον, αφού τα σχόλια ήταν μόλις 341, με τα περισσότερα να αφορούν τον εξωδικαστικό και τα μισθολογικά στο άρθρο 206.

Στα περιεχόμενα του νομοσχεδίου, το πρώτο μέρος περιλαμβάνει ρυθμίσεις για την προσέλκυση περισσότερων εταιρειών στο Χρηματιστήριο. Για παράδειγμα, με την αύξηση του ανώτατου ορίου του ν.4501/2020 για τη δημόσια προσφορά, με μικρότερες απαιτήσεις πληροφόρησης- να δούμε πού θα καταλήξει αυτό, θυμίζουμε την Folli-Follie, για να είμαστε πιο συγκεκριμένοι. Εκτός αυτού, δίνονται φοροαπαλλαγές για τα έξοδα εισαγωγής και μειώνεται ο φόρος στους τόκους εισηγμένων ομολόγων, που είναι πολύ δημοφιλή τελευταία, στο 5%, δηλαδή όσο και τα μερίσματα, παρέχεται δε έκπτωση 50% από το φορολογητέο εισόδημα έως τις 300.000 ευρώ, για «επενδυτικούς αγγέλους».

Επιπλέον δίνεται η δυνατότητα στο ίδιο χρηματιστήριο να μεταφέρει στην εναλλακτική αγορά εταιρείες που δεν πληρούν τους κανόνες της κύριας αγοράς, με την ελπίδα βέβαια να προσελκύσουν νέες εισαγωγές και να υπάρξει άντληση κεφαλαίων ειδικά προς όφελος των μικρομεσαίων επιχειρήσεων μέσω αυτής της εναλλακτικής αγοράς.

Εμείς έχουμε προτείνει στο παρελθόν, το ανωτέρω καθεστώς δημόσιας προσφοράς να επεκταθεί και εκτός του χρηματιστηρίου κατά το καθεστώς Rets A των Ηνωμένων Πολιτειών, όπως επίσης να αυξηθεί το όριο των μικρών εταιρειών που απαλλάσσονται από τον ΦΠΑ αρκετά επάνω από τις 10.000 ευρώ, ειδικά για τις παραμεθόριες και αραιοκατοικημένες περιοχές της χώρας. Είμαστε άλλωστε υπέρ του περιορισμού της γραφειοκρατίας, των χαμηλότερων φόρων και της υποχρέωσης των τραπεζών να χρηματοδοτούν την πραγματική οικονομία, ενώ εάν δεν μπορούν να χρηματοδοτούν οι τράπεζες να αναλάβει την πρωτοβουλία το κράτος είτε μέσω της τράπεζας επενδύσεων είτε μέσω της ιδιωτικοποίησης μιας συστημικής τράπεζας όπως της Εθνικής.

Δρομολογούνται επιπλέον κάποιες ρυθμίσεις για εταιρείες διαχείρισης αμοιβαίων κεφαλαίων, όπως περιορισμοί για τις αναλήψεις, καθώς επίσης ρυθμίσεις για τις επενδύσεις σε ακίνητα και συγκεκριμένα μέσω ΑΕΕΑΠ, κάτι που θεωρούμε αρνητικό αφού στη χώρα μας το 50% των ξένων επενδύσεων είναι δυστυχώς σε ακίνητα, όπως και γενικότερα οι επενδύσεις. Ακόμη χειρότερα μεταξύ άλλων καταργούνται οι όποιοι περιορισμοί του άρθρου 22 του ν.2778/99, οπότε αυτές οι εταιρείες μπορούν πλέον να «επενδύουν» και σε οικιστικά ακίνητα. Δεν καταλαβαίνει η Κυβέρνηση πως κάτι τέτοιο μπορεί να αυξήσει τις τιμές των ακινήτων ακόμη περισσότερο, όταν την ίδια στιγμή η προσφορά είναι πολύ χαμηλή, όταν πολλά ακίνητα είναι κλειστά ενδεχομένως από τα funds, ενώ υπάρχει επιπλέον ο ανταγωνισμός από τα Airbnb και από την στέγαση μεταναστών;

Συνεχίζοντας με το δεύτερο μέρος δρομολογείται η ενίσχυση της επιτροπής κεφαλαιαγοράς με την εισαγωγή νέων εποπτικών μηχανισμών και εργαλείων όπως οι έρευνες και οι έλεγχοι με ανωνυμία. Εδώ αφιερώνονται αρκετά άρθρα, κάτι που θα το χαρακτηρίζαμε ως λαϊκισμό, εάν δεν υπάρχουν οι πόροι. Επίσης εισάγονται κάποιες άλλες διαδικαστικές ρυθμίσεις για τον κώδικα δεοντολογίας, για ένα εγχειρίδιο ελέγχου των καταγγελιών, για κυρώσεις κλπ..

Χαρακτηριστικό πάντως της κυβερνητικής απραξίας είναι το ότι περιλαμβάνεται ρύθμιση για την επίσπευση της αδειοδότησης ιδρυμάτων μικροχρηματοδοτήσεων και για το περιεχόμενο της αίτησης, πέντε ολόκληρα χρόνια μετά την εισαγωγή του θεσμού με το ν.4701/2020, πόσο μάλλον όταν έχουν επιτευχθεί ελάχιστα στον τομέα με την έννοια πως δραστηριοποιούνται στο συγκεκριμένο κλάδο μόλις 3 εξειδικευμένες εταιρείες εκτός φυσικά από τα τμήματα των τραπεζών. Το γεγονός αυτό τεκμηριώνει πως δεν αρκεί η νομοθέτηση εάν δεν ακολουθήσει άμεσα η εφαρμογή της.

Στο τρίτο μέρος ορίζονται αρμόδια αρχή για τα κρυπτοστοιχεία η επιτροπή κεφαλαιαγοράς και η Τράπεζα της Ελλάδας για τις τράπεζες. Αναφέρεται η μορφή των επιχειρήσεων που δραστηριοποιούνται, υιοθετούνται μέτρα για την πρόληψη και απαγόρευση της κατάχρησης της αγοράς, μέτρα για τη διαχείριση καταγγελιών, καθορίζονται διοικητικές κυρώσεις κλπ.

Σε αυτό το μέρος εισάγονται επιπλέον στο εθνικό δίκαιο ο κανονισμός ΕΕ 2013.1114 για τις αγορές και των στοιχείων και την τροποποίηση των κανονισμών, άλλη μια οδηγία από ΕΕ 1923/2010 και η ΕΕ1095/2010, καθώς επίσης οι οδηγίες 2013/36 ΕΕ και 2019.1937L150.

Περιμένετε αλήθεια κύριε Υπουργέ, να αναφερθούμε αναλυτικά σε όλα αυτά μέσα σε 3 συνεδριάσεις για να ψηφίσουμε υπεύθυνα ή μήπως απλά δεν σας ενδιαφέρουν καθόλου οι απόψεις και η ψήφος μας αφού έχετε την αλαζονεία της πλειοψηφίας και προφανώς θα περάσει το νομοσχέδιο; Εσείς διαβάσατε όλους αυτούς τους κανονισμούς και τις οδηγίες της ΕΕ; Πόσο χρόνο χρειαστήκατε; Συμφωνείτε με όλες αυτές; Εμείς τουλάχιστον αποκλείεται να προλάβουμε να τις διαβάσουμε στο χρονικό διάστημα που μας δίνετε;

Στο τέταρτο μέρος, εισάγεται ο κανονισμός Ε.Ε. 2023, συνεχίζονται οι κανονισμοί, σχετικά με τα ευρωπαϊκά πράσινα ομόλογα και ορίζεται ως αρμόδια αρχή εποπτείας η Επιτροπή Κεφαλαιαγοράς, ενώ αναφέρονται διοικητικές κυρώσεις και άλλα διαδικαστικά.

Στο πέμπτο μέρος, έχουμε την ενσωμάτωση στην ελληνική νομοθεσία ακόμη μιας ομιλίας της Ε.Ε. 2019 του 878, για την τροποποίηση της οδηγίας 2013/46 Ε.Ε.. Θα έπρεπε να διαβάσουμε και τις δύο για να έχουμε άποψη όσον αφορά τις εξαιρούμενες οντότητες από τις απαιτήσεις εποπτείας της Τράπεζας της Ελλάδος, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας. Τοποθετούνται όρια για τα ελάχιστα ίδια κεφάλαια, καθώς επίσης για τη διανομή μερισμάτων.

Στο έκτο μέρος, περιλαμβάνονται ρυθμίσεις για τα εξής, για την εξυγίανση των πιστωτικών ιδρυμάτων και επιχειρήσεων επενδύσεων, όπως προβλέπονται σε ακόμη μία οδηγία στην Ε.Ε. 2024/1174 και την τροποποίηση της οδηγίας 2014/59 Ε.Ε. και 806/2014. Αν είναι δυνατόν να τα διαβάσουμε όλα αυτά σε τόσες μέρες. Δεύτερον, για την ενίσχυση της ανθεκτικότητας χρηματοοικονομικών ιδρυμάτων στις ψηφιακές απειλές μέσω της συμμόρφωσης με τον κανονισμό Ε.Ε. 2022/2554. Τρίτον, για τον ορισμό ως αρμόδιας αρχής για την παρακολούθηση της συμμόρφωσης των συμμετεχόντων στις χρηματοπιστωτικές αγορές της Τράπεζας της Ελλάδος αντί της επιτροπής κεφαλαιαγοράς. Τέταρτον, για την εξασφάλιση της επιχειρησιακής ανθεκτικότητας για τον χρηματοοικονομικό τομέα, με την ενσωμάτωση ακόμη μιας οδηγίας της Ε.Ε. της 2022/2556.

Προφανώς, όλες αυτές είναι πάρα πολλές και σημαντικές οδηγίες, στις οποίες ασφαλώς δεν θα μπορέσουμε να αναφερθούμε διεξοδικά, οπότε θεωρούμε πραγματικά απαράδεκτη την τακτική που ακολουθείτε.

Στο έβδομο μέρος, διευρύνονται τα όρια υπαγωγής στον εξωδικαστικό μηχανισμό ρύθμισης οφειλών, έτσι ώστε να καλύπτει αρκετούς από τη μεσαία τάξη, αφού βέβαια η Κυβέρνηση έχει χρεοκοπήσει προηγουμένως τη μεσαία τάξη με την υπερφορολόγηση, με τα τεκμήρια, με τους μισθούς εξαθλίωσης και με την ακρίβεια. Δηλαδή, αφού τη χρεοκόπησε της παρέχει μέτρα για να μπορέσει να ρυθμίσει τις οφειλές της.

Προβλέπεται η υποχρεωτική αποδοχή της ρύθμισης από τις τράπεζες και τους servicers, να δούμε πως θα επιτευχθεί, ενώ επεκτείνεται πέρα από τους ευάλωτους οφειλέτες. Από το Υπουργείο αναφέρεται πως με αυτές τις ρυθμίσεις επέρχεται δωδεκαπλασιασμός των φυσικών προσώπων που χαρακτηρίζονται ως «επιλέξιμοι» οφειλέτες, από 7% σε 85% του συνόλου των αιτούντων. Επίσης, επεκτείνεται το πρόγραμμα συνεισφοράς δημοσίου σε ευάλωτους οφειλέτες της ρύθμισης των υποχρεώσεων των πιστωτών πριν από τον πλειστηριασμό και των προκαταβολών πρόσθετων ποσών από το εγγυητικό κεφάλαιο ιδιωτικής ασφάλισης ζωής.

Στο όγδοο μέρος, και τελειώνω με αυτό στα υπόλοιπα θα αναφερθώ την επόμενη φορά, παρέχεται εξαμηνιαία παράταση της διάρκειας του προγράμματος Ηρακλής. Δηλαδή, στηρίζονται ξανά οι τράπεζες με ακόμη μία παράταση, παρά το ότι αισχροκερδούν ασύστολα και έχουν τεράστια κέρδη, όταν κανονικά θα πρέπει να επιστρέψουν τουλάχιστον τον αναβαλλόμενο φόρο, αυτόν που έχει μείνει, περίπου 10 με 12 δισ.. Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Ευχαριστώ κύριε Πρόεδρε. Κύριε Υπουργέ μας τσίγκλησε ο Υπουργός σας αρχίζοντας με τους δασμούς του Trump και άρα ακούσατε κάποιες τοποθετήσεις. Να σας πω και τη δική μου άποψη.

Όπως καταλαβαίνετε δύσκολο να βρείτε κάποιον λιγότερο φιλικό προς την πολιτική του Trump, αλλά τουλάχιστον βλέπω μια λογική. Δεν λέω ότι αυτή η λογική θα του βγει, αλλά δεν βλέπω τη λογική των ευρωπαίων πολιτικών. Ποια είναι η λογική του Trump; Ο Trump θέλει να έχει έναν αντίπαλο, την Κίνα. Θέλει να αποκόψει τη Ρωσία από την Κίνα και θέλει αποδυναμωμένη την Ευρωπαϊκή Ένωση. Ο πόλεμος με την Ουκρανία ήταν δύσκολο για την Ευρώπη. Άλλαξε φθηνή ενέργεια, ρωσική με ακριβή αμερικάνικη. Είχε επιπτώσεις από τις κυρώσεις και η ευρωπαϊκή οικονομία. Και τρίτον, είναι οι εξοπλισμοί που κοστίζουν.

Η λογική του Trump είναι η λογική του ότι θα αποδυναμώσουμε την Ευρωπαϊκή Ένωση κάνοντας μια κούρσα εξοπλισμών, όπως η «πετυχημένη» στρατηγική ενάντια στη Σοβιετική Ένωση. Και ποια είναι η απάντηση των ευρωπαίων ηγετών; Κάποτε στη δεξιά μεριά του προεδρικού φάσματος στην Ευρώπη είχαμε πολιτικούς σαν του Charles de Gaulle, που ήταν δεξιός αλλά είχε ένα όραμα. Ειρήνη από τα Ουράλια μέχρι τον Ατλαντικό έλεγε. Τώρα έχουμε τη Κάλας και την Ursula Gertrud von der Leyen, που με ποδοσφαιρικούς όρους αν κάναμε πρωταθλήματα των ευρωπαϊκών ηγετών, δεν θα μπαίνουν ούτε στην 3η Εθνική. Έχουν κάποιο όραμα για αυτή την Ευρώπη, για να είναι της ειρήνης και να κρατηθεί το κοινωνικό μοντέλο;

Το ερώτημα για εσάς κύριε Υπουργέ, από τη σκοπιά των οικονομικών, γιατί τα άλλα πώς αντιμετωπίζουν την ειρήνη ίσως σας ξεπερνάει, είναι ποια είναι η άποψή σας για τις οικονομικές επιπτώσεις των στρατιωτικών δαπανών;

Συνήθως υπάρχουν δύο επιπτώσεις. Το ένα είναι το καθαρό κεϋνσιανό. Αυξάνονται οι επενδύσεις άρα δημιουργείται κάποια ανάπτυξη, το πρώτο κανάλι. Και το δεύτερο είναι η τεχνολογία που ενσωματώνεται στην πολεμική οικονομία αν διοχετεύεται σε άλλους τομείς. Για το πρώτο κάποια επίπτωση θα έχει. Για το δεύτερο ποια είναι η άποψη του Υπουργείου Οικονομικών; Δηλαδή, ο εξοπλισμός, μια κούρσα εξοπλισμών, στην Ευρώπη και στην Ελλάδα, θα έχει τέτοια τεχνολογία που θα είναι χρήσιμη σε άλλους κλάδους; Κύριε Πετραλιά, εσείς ξέρετε ως οικονομολόγος, ότι η κυρίαρχη οικονομική σκέψη δεν λέει τέτοιο πράγμα. Λέει από όλες τις επενδύσεις που μπορούμε να σκεφτούμε, οι επενδύσεις στα στρατιωτικά έχουν περιορισμένη εξωτερικότητα σε άλλους κλάδους.

Πολύ λιγότερο, για παράδειγμα, από τη NASA, αν θέλετε κάτι πιο παρόμοιο, που είχε επιπτώσεις σε άλλους τομείς. Είναι μεγάλο ερώτημα για την Ευρώπη. Είναι μεγάλο ερώτημα για τον κ. Πιερρακάκη, τι θα λέει στο Eurogroup και στο Ecofin. Αυτή η κούρσα των εξοπλισμών θα βοηθήσει πραγματικά την ελληνική ή την ευρωπαϊκή οικονομία ή πέφτουμε στον λάκκο του Trump που θέλει την αποδυνάμωση και έχουμε τους ηγέτες που μόλις βλέπουν ένα λάκκο που τους στήνει κάποιος πέφτουν μέσα; Είναι μεγάλο ερώτημα για σας.

Δεύτερον, κύριε Πετραλιά - επειδή δεν είναι εδώ ο κ. Πιερρακάκης - εξηγήστε λίγο στον Υπουργό σας το νόμο του Τίνμπεργκεν. Θυμάστε, κύριε Πετραλιά, είναι ο πρώτος νομπελίστας στα οικονομικά το 1969. Ο νόμος του Τίνμπεργκεν έλεγε ότι όσους στόχους έχεις, τόσα εργαλεία πρέπει να έχεις. Τρεις στόχους, τρία εργαλεία. Τέσσερις στόχους, τέσσερα εργαλεία.

Όταν ο Πρωθυπουργός πέρυσι έδινε τα 70 ευρώ στους δημόσιους υπαλλήλους, τι μας έλεγε; Ότι ήταν αποζημίωση για τον πληθωρισμό. Σωστά; Αυτό δεν έλεγε; Μπορώ να σας φέρω και το απόσπασμα. Τώρα λέει είναι ο 13ος μισθός. Μπορεί να κάνει και τα δύο; Δηλαδή, δεν υπάρχει η έννοια στο Υπουργείο Οικονομικών πια του double counting; Διπλή αριθμητική; Δηλαδή, του χρόνου μπορεί να είναι και για κάτι άλλο η αύξηση που ήδη δόθηκε;

Πάμε όμως στο νομοσχέδιο. Το νομοσχέδιο προσπαθεί να μας πείσει ότι υπάρχει μια δυνατότητα στη χρηματαγορά να επεκταθεί σε μικρομεσαίες επιχειρήσεις και δίνει διάφορα κίνητρα, και στους επενδυτικούς αγγέλους για την εναλλακτική αγορά, και τι μπορούν για να σώσουν από το φόρο για να μπουν μικρομεσαίες, μικρές επιχειρήσεις μέσα στο χρηματιστήριο και φορολογικά κίνητρα, που φορολογείται τώρα το 5% μαζί με τα μερίσματα.

Οι τόκοι από τις καταθέσεις είναι ακόμα 15%. Μπορεί να μας εξηγήσετε γι’ αυτή τη διαφορά; Δηλαδή, εκτός του ότι θέλετε να κάνετε αναδιανομή προς τους πλούσιους, υπάρχει κάποιο οικονομικό επιχείρημα, που μου ξεφεύγει εμένα γιατί πρέπει να είναι 5% στα μερίσματα και στα ομόλογα των επιχειρήσεων, των μετόχων των επιχειρήσεων, αλλά μόνο και 15% στις καταθέσεις; Φαντάζομαι ότι δεν υπάρχει διαφωνία σε αυτή την αίθουσα, τη ταξική διάρθρωση, ποιοι έχουν καταθέσεις και ποιοι έχουν μετοχές. Έτσι δεν είναι; Δε φαντάζομαι να μου πείτε ότι οι φτωχοί σπάνια έχουν καταθέσεις, πολύ συχνά έχουν ομόλογα από μικρομεσαίες επιχειρήσεις και άρα πρέπει να κατεβάσουμε το φόρο. Άρα, υπάρχουν δύο ζητήματα. Γιατί να είναι τόσο χαμηλά. Και γιατί να είναι πιο χαμηλά από τον φόρο των καταθέσεων.

Το δεύτερο ερώτημα είναι, αν είναι μια πολιτική που περιμένετε πολλές αποδόσεις, ότι θα βοηθηθούν πολλές μικρές επιχειρήσεις. Φαντάζομαι το επιχείρημα υπέρ είναι, ότι βοηθώντας τις επιχειρήσεις, μια παρένθεση εδώ. Θεωρώ ότι αν αυτή είναι η στρατηγική, τώρα το παίρνω στο δικό σας το έδαφος, ότι είναι καλή ιδέα, θα σας πω αν θεωρώ ότι είναι καλή ιδέα. Δεν φτάνει αυτό που έχετε κάνει. Δηλαδή, είναι τέτοιο το κόστος να μπεις μέσα στο χρηματιστήριο που αν εγώ ήμουνα υπουργός και το σκεφτόμουν, θα έβαζα και βοήθεια από το ΕΣΠΑ. Δηλαδή, κάποια χρήματα θα έπρεπε να είναι για το start up cost, για το κόστος που ξεκινάς, για να μπορείς να μπεις μέσα στην χρηματαγορά. Όχι μόνο τι βγάζεις, τι μπορείς να βάλεις ως δαπάνη και να έχεις έκπτωση του φόρου.

Φαντάζομαι το επιχείρημα είναι ότι τους βοηθάμε να μπουν μέσα. Αυτό αυξάνει τη διαφάνεια, αναγκάζει τις επιχειρήσεις να είναι πιο οργανωμένες, να έχουν καλύτερα βιβλία, να έχουν καλύτερο τρόπο που επικοινωνούν με τους επενδυτές. Αυτό είναι το επιχείρημα «υπέρ». Το επιχείρημα «κατά» είναι, παρόλο αυτά που λέει ένας άλλος νομπελίστας, ο Fama, ότι δεν έχει καμία διαφορά η χρηματοδότηση των επιχειρήσεων ανάμεσα σε ομόλογα, μετοχές και ιδίο κεφάλαιο. Έχει αναδειχθεί ότι σπανίως, και ιδιαίτερα στις μεσαίες επιχειρήσεις, δεν είναι πιο ωφέλιμο τα ίδια κεφάλαια σε σχέση με να δίνουν, να βγάζουν καινούργιες μετοχές ή να βγάζουν ομόλογα.

Ένας λόγος είναι στο κεφάλαιο του Keynes «Γενική θεωρία», για το πώς δουλεύει το χρηματιστήριο. Και τα επιχειρήματα του Keynes ισχύουν ιδιαίτερα για πιο μικρές επιχειρήσεις. Ποιο ήταν το επιχείρημα του Keynes; Είναι ότι το χρηματιστήριο είναι κατά βάση κερδοσκοπικό και δουλεύει, αν θυμάστε κύριε Πετραλιά, ως καλλιστεία. Ως καλλιστεία με έναν πολύ παράξενο κανόνα. Ο κανόνας είναι ότι σε αυτά τα καλλιστεία δεν επιλέγεις το πιο όμορφο, στην προκειμένη περίπτωση την καλύτερη επιχείρηση, αλλά επιλέγεις ποιον θεωρούν οι άλλοι είναι ο πιο όμορφος, στην περίπτωσή μας η πιο καλή επιχείρηση. Και γι‘ αυτό δημιουργείται η κινητικότητα μέσα στο χρηματιστήριο και βλέπουμε ανόδους και καθόδους που δεν έχει καμία σχέση με την πραγματική αξία της επιχείρησης.

Έτσι εξηγούν πολλοί οικονομολόγοι και την κρίση του 2008. Διότι ένας επενδυτής, το 2007, που έβλεπε ότι κάτι δεν πάει καλά με αυτά τα Ομόλογα, που έχουν από πίσω στεγαστικά δάνεια φτωχών Αμερικανών, αν δεν επένδυε και πήγαινε καλά η αγορά, θα έχανε τη δουλειά του. Εάν επένδυε και πήγαινε χάλια, θα έλεγε στο αφεντικό του «Μα, όλοι επενδύαμε, δεν ήταν η δική μου επιλογή». Άρα, εκ φύσεως, οι χρηματαγορές έχουν και τον κερδοσκοπικό χαρακτήρα και το φαινόμενο του κοπαδιού. Δηλαδή, αποφασίζουμε ότι αυτή είναι καλή επιχείρηση, επειδή κάποιος άλλος θεωρεί ότι είναι καλή επιχείρηση, χωρίς να κάνουμε την έρευνα που χρειάζεται. Και, άρα, αμφιβάλλω αν θα μπορεί να κάνει μεγάλη διαφορά. Δηλαδή, αν θέλατε να βοηθήσετε τις μικρές επιχειρήσεις, μπορεί να κάνει μια οριακή διαφορά αυτό.

Αλλά, το πρόβλημα των ασύμμετρων πληροφοριών ότι οι επενδυτές θα ξέρουν λιγότερο από την επιχείρηση για τη βιωσιμότητα της επιχείρησης, θα επηρεάζει πολύ τις μικρές επιχειρήσεις. Και θα επηρεάζει ακόμα περισσότερο ότι θα πηγαίνει η τιμή τους πάνω και κάτω, με το πώς πηγαίνει ο Γενικός Δείκτης και όχι σε σχέση με την αξία αυτής της επιχείρησης.

Αν θέλατε να βοηθήσετε τις μικρομεσαίες επιχειρήσεις, θα μπορούσατε καταρχάς να κάνετε κάτι να τονώσετε τη ζήτηση στην οικονομία, με τους μισθούς. Θα μπορούσατε να πάρετε πιο σοβαρά την Αναπτυξιακή Τράπεζα. Θα μπορούσατε να κάνετε πάρα πολλά άλλα εργαλεία. Αποφασίσατε αυτό το εργαλείο. Όπως καταλαβαίνετε, δεν έχω φοβερές ενστάσεις ότι δεν έχει μια λογική, αλλά δεν νομίζω ότι θα κάνει τη διαφορά, για τους λόγους που σας είπα.

Πάω, τώρα, λίγο για τον εξωδικαστικό. Και επειδή δεν έχω πάρα πολύ χρόνο, να πω κάποια ερωτήματα για τη θεσμοθέτηση κατάθεσης πρότασης ρύθμισης από τους servicers:

Πώς προκύπτει η πρόταση; Είναι η πρώτη ερώτηση.

Γιατί δεν θεσμοθετείται μια υποχρεωτική διαδικασία διαπραγμάτευσης; Δεύτερη ερώτηση.

Αν την απορρίψει ο δανειολήπτης, για αντικειμενικούς λόγους, πώς στοιχειοθετείται αυτή η αδυναμία; Τρίτη ερώτηση.

Και, αν η πρόταση ρύθμισης είναι τελεσίδικη και αν προβλέπεται η κατάθεση νέας. Τέταρτη ερώτηση.

Διαβάζοντας το νομοσχέδιο, δεν κατάλαβα και δεν μπορούσα να απαντήσω στον εαυτό μου αυτές τις ερωτήσεις. Ελπίζω να έχουμε την ευκαιρία να απαντήσετε σε αυτό το σκέλος.

Τέλος, να πω μόνο λίγα λόγια για μια περαιτέρω αποδυνάμωση του ΕΦΚΑ, δηλαδή το ποιος θα υπολογίζει. Αυτό που κάνετε με άλλη μετάθεση σε άλλους, αντί να το κάνετε ‘in house’ - που θα έλεγε και ο καθηγητής Μπαμπινιώτης. Είναι μια δικιά σας πρακτική. Δεν θεωρείτε ότι ο δημόσιος τομέας πρέπει να στηρίζεται. Δεν πιστεύετε ότι πρέπει να έχει δημοσίους υπαλλήλους, με κατάρτιση, καλοπληρωμένους.

Θα σάς προτείνω, τώρα, κύριε Υπουργέ, ένα βιβλίο που είχα προτείνει στον προκάτοχό σας. Είναι της Mariana Mazzucato, το «Bitcoin». Το έχετε. Και αυτό έχει σχέση με αυτό που έλεγα τώρα, ότι έχουμε μια διαδικασία, εδώ και 20-30 χρόνια, «*μωροποίησης*»/ *«μορφοποίησης*» του κράτους, καθώς κυβερνήσεις, που έχουν δαγκώσει τη λαμαρίνα του νεοφιλελευθερισμού, συνεχώς κάνουν υπεργολαβίες σε εταιρείες μελετών και τώρα σε αυτούς που θα κοιτάξουν λίγο περισσότερο τα προβλήματα του ΕΦΚΑ. Είναι κάτι που αποδυναμώνει τον δημόσιο τομέα, τον κάνει ανίσχυρο σε διαπραγματεύσεις με τον ιδιωτικό τομέα.

Και το βασικό, σε αυτό το νομοσχέδιο, εκτός από αυτό που είπα για τον ΕΦΚΑ, είναι η επίβλεψη, την οποία –υποτίθεται- θα κάνει η Κεφαλαιαγορά με την Τράπεζα της Ελλάδας, σε αυτά τα καινούργια εργαλεία που χρησιμοποιείτε, χωρίς στελέχη.

Πραγματικά θεωρείτε, δηλαδή, αυτό που λέτε, ότι έχει τα στελέχη η χρηματαγορά που, νομίζω, καλύπτει το 58% από τις οργανικές θέσεις; Να μου το πείτε εάν είναι σωστός αυτός ο αριθμός, διότι αυτός είναι δικός μας αριθμός από την τελευταία φορά που το κοίταξα. Δηλαδή, ότι η Επιτροπή Κεφαλαιαγοράς έχει περίπου 60% κάλυψη από τις οργανικές θέσεις. Εγώ λέω και 100% να τις είχε καλύψει, αυτές τις νέες υποχρεώσεις θα μπορεί να τις καλύψει; Έχει, δηλαδή, το τεχνικό προσωπικό για να μπορεί να το κάνει ή θα έχουμε και άλλη μία υπεργολαβία, όταν θα μας πείτε ότι δεν γίνεται και πρέπει να αναθέσουμε κι αυτή τη λειτουργία του κράτους στον ιδιωτικό τομέα;

Κύριε Υπουργέ, σας έβαλα διάφορες ερωτήσεις, τις οποίες δεν τις ακούσατε, αλλά φαντάζομαι ότι θα σας τις μεταφέρουν. Να σας ευχηθώ καλή τύχη, με την προσθήκη την αγγλική “you are going to need it”. Σας ευχαριστώ πολύ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Μάλαμα Κυριακή και Σαλμάς Μάριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κύριε συνάδελφε.

Κύριοι συνάδελφοι, στο σημείο αυτό θα διακόψουμε τη συνεδρίαση, γιατί έχει αρχίσει η ονομαστική ψηφοφορία στην Ολομέλεια της Βουλής για άρση ασυλίας συναδέλφων βουλευτών και θα συνεχίσουμε αμέσως μετά.

Σας ευχαριστώ.

**(ΔΙΑΚΟΠΗ)**

(Μετά τη διακοπή)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κυρίες και κύριοι συνάδελφοι και πάλι καλησπέρα. Συνεχίζεται η συνεδρίαση της Επιτροπής. Θα ανακοινώσω τους φορείς που θα προσκληθούν για αύριο, μετά τις εισηγήσεις - προτάσεις των Εισηγητών των Κοινοβουλευτικών Ομάδων.

Τράπεζα Της Ελλάδος, Επιτροπή Κεφαλαιαγοράς, Σύνδεσμος Μελών Χρηματιστηρίων Αθηνών, Ελληνική Ένωση Τραπεζών, Ένωση Εταιρειών Διαχείρισης Απαιτήσεων από Δάνεια και Πιστώσεις, Ελληνική Ένωση Διαχειριστών Συλλογικών Επενδύσεων και Περιουσίας, η Ένωση Θεσμικών Επενδυτών, Ένωση Εισηγμένων Εταιρειών, Εθνική Αρχή Κυβερνοασφάλειας, Όμιλος Χρηματιστηρίων Αθηνών, Σύνδεσμος Εταιρειών Παροχής Επενδυτικών Υπηρεσιών, Σύλλογος Εργαζομένων της Επιτροπής Κεφαλαιαγοράς, Ένωση Καταναλωτών «η Ποιότητα της Ζωής», ΠΟΜΙΔΑ, Ένωση Φοροτεχνικών Ελεύθερων Επαγγελματιών, Οικονομικό Επιμελητήριο της Ελλάδος, Εμπορικό και Βιομηχανικό Επιμελητήριο Αθηνών, Αρχή Καταπολέμησης της Νομιμοποίησης Εσόδων από Εγκληματική Δραστηριότητα, Πανελλήνια Ομοσπονδία Φοροτεχνικών Ελευθέρων Επαγγελματιών, Πανελλήνια Ομοσπονδία Εργαζομένων Δημοσίων Οικονομικών Υπηρεσιών, Εθνική Συνομοσπονδία Ατόμων με Αναπηρία και Σύλλογος Συγγενών Θυμάτων του Ματιού.

Συνεχίζουμε με τον Ειδικό Αγορητή της Κ.Ο. «Δημοκρατικό Πατριωτικό Κίνημα «ΝΙΚΗ», τον κύριο Ανδρέα Βορύλλα, για 15 λεπτά.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ΝΙΚΗ»):** Ευχαριστώ κύριε Πρόεδρε. Θα ήθελα να σας συγχαρώ με τη σειρά μου, κύριε Υπουργέ, στα νέα σας καθήκοντα. Ο Θεός να σας δίνει δύναμη και να τα πηγαίνουμε καλά.

Πρώτα θα ήθελα να αναφερθώ σε ένα γεγονός που σχετίζεται με την εξωτερική μας πολιτική. Πριν λίγες ημέρες, το δικαστήριο της Ευρωπαϊκής Ένωσης, δημοσίευσε την απόφαση C 128/94 για τη χώρα μας, που αφορά στη μη κατάρτιση του θαλάσσιου χωροταξικού σχεδιασμού, όπως επιτάσσει το Ενωσιακό Δίκαιο. Ειδικότερα, τη μη εφαρμογή της Οδηγίας του 2014/89, που περιλαμβάνει τους κανόνες για την κατάρτιση του θαλάσσιου χωροταξικού σχεδιασμού των 22 παράκτιων κρατών μελών της Ευρωπαϊκής Ένωσης. Η Ελλάδα για μια δεκαετία δεν έκανε απολύτως τίποτα και όταν παραπεμφθήκαμε στο δικαστήριο της Ευρωπαϊκής Ένωσης, αναφέραμε ως μία από τις αιτίες της αδράνειας μας τις γεωπολιτικές συνθήκες που επικρατούν στην ανατολική Μεσόγειο.

Με απλά λόγια, η χώρα μας παραδέχθηκε σε επίσημο κείμενο προς την Ευρωπαϊκή Επιτροπή, ότι οι παράνομες και αναθεωρητικές διεκδικήσεις της Τουρκίας στην περιοχή αποτελούν αιτία της καθυστέρησης υποβολής του θαλάσσιου χωροταξικού μας σχεδιασμού. Τελικά, το δικαστήριο της Ευρωπαϊκής Ένωσης κατέληξε στην καταδίκη της χώρας μας, με ότι αυτό συνεπάγεται για το κύρος της στο ευρωπαϊκό και στο διεθνές περιβάλλον.

Αν συνδυάσουμε της την παραπάνω απόφαση του δικαστηρίου της Ευρωπαϊκής Ένωσης με το διαφαινόμενο ναυάγιο της ηλεκτρικής διασύνδεσης Ελλάδας – Κύπρου, έργο που χρηματοδοτείται από την Ευρωπαϊκή Ένωση, είναι πλέον φανερή η υποχωρητικότητα που δείχνει η Κυβέρνηση στις διεκδικήσεις της Τουρκίας. Αν δεν αλλάξουμε άμεσα εξωτερική πολιτική, θα έχουμε ακόμα χειρότερες εξελίξεις.

Γι’ αυτούς τους λόγους προτείνουμε. Αίτημα παροχής εγγυήσεων από την Ευρωπαϊκή Ένωση σε Ελλάδα και Κύπρο κατά της αναθεωρητικής Τουρκίας. Σαφές χρονοδιάγραμμα για την οριοθέτηση Ελληνικής ΑΟΖ και την κατάθεσή της στον ΟΗΕ. Σαφές χρονοδιάγραμμα για την επέκταση των χωρικών υδάτων στα 12 ναυτικά μίλια στο Αιγαίο μας.

Επί του παρόντος νομοσχεδίου. Σύμφωνα με το νομοσχέδιο, στόχος των ρυθμίσεων που εισάγονται, είναι η προσέλκυση επενδύσεων και η προστασία των επενδυτών με αναβάθμιση της εποπτείας σε υφιστάμενα και νέα επενδυτικά προϊόντα και η διευκόλυνση της πρόσβασης μικρών και μεσαίων επιχειρήσεων στο Χρηματιστήριο Αθηνών για την άντληση κεφαλαίων.

Ωστόσο τα προβλήματα της ελληνικής κεφαλαιαγοράς είναι σοβαρά και χρόνια. Θα πρέπει πρώτα να τα αναγνωρίσουμε και στη συνέχεια να αναλάβουμε νομοθετικές πρωτοβουλίες για να τα επιλύσουμε.

Τα χαρακτηριστικά της ελληνικής κεφαλαιαγοράς είναι τα εξής: Στην πλειονότητα των μετοχών που διαπραγματεύονται στο Χρηματιστήριο Αθηνών γίνονται εξαιρετικά χαμηλές συναλλαγές σε όγκο και συνολικές αξίες.

Σε σύνολο 120 μετοχών περίπου μόνο σε 10 με 20 μετοχές, κυρίως του δείκτη υψηλής κεφαλαιοποίησης, συγκεντρώνονται τζίροι και όγκοι συναλλαγών. Το ελληνικό χρηματιστήριο μεταλλάχθηκε τα τελευταία χρόνια σε μια ρηχή αγορά. Οι ενεργοί κωδικοί όλα τα τελευταία χρόνια έχουν παγιωθεί μεταξύ των 15.000 και 35.000, ενώ περίπου το 85% αυτών διαθέτει χαρτοφυλάκια έως 3.000 ευρώ.

Οι διεθνείς επενδυτές αποφεύγουν τις μεγάλες θέσεις στο ελληνικό χρηματιστήριο διότι φοβούνται ότι σε περίπτωση ενός συστημικού κινδύνου μπορεί να αλλάξει άρδην το κλίμα στις αγορές και τη διάθεση για ρίσκο με αποτέλεσμα να κινδυνεύουν να εγκλωβιστούν. Η ελεύθερη διασπορά μετοχών, δηλαδή, ο αριθμός μετοχών που είναι διαθέσιμες προς διαπραγμάτευση είναι πολύ χαμηλή σε σχέση με άλλα ευρωπαϊκά χρηματιστήρια, γεγονός που μπλοκάρει τα ξένα funds να προχωρήσουν σε προσυμφωνημένες συναλλαγές, αποκτώντας απλώς θέση βασικού μετόχου με ποσοστό 5% και άνω. Τέλος, οι αξιολογήσεις των διεθνών οίκων Moody’s έχουν καθοριστικό ρόλο στη διαμόρφωση του επενδυτικού κλίματος.

Το Κίνημά μας υποστηρίζει ότι οι παραπάνω χρόνιες παθογένειες της ελληνικής κεφαλαιαγοράς δεν μπορούν να αντιμετωπιστούν με τις διατάξεις του παρόντος νομοσχεδίου. Τα φορολογικά κίνητρα που παρουσιάζονται στα άρθρα μπορεί να είναι στη σωστή κατεύθυνση ωστόσο είναι μάλλον ανεπαρκή για να βελτιώσουν την ελληνική κεφαλαιαγορά.

Το Κίνημά μας προτείνει μια σειρά από μέτρα που πιστεύουμε ότι μπορούν να βοηθήσουν στην ανάπτυξη της ελληνικής κεφαλαιαγοράς. Αναλυτικά: Οι ναυτιλιακές εταιρείες πρέπει να ενθαρρυνθούν και να επενδύσουν μέσω της ελληνικής κεφαλαιαγοράς με ισχυρά κίνητρα, όπως να απολαμβάνουν τις φοροαπαλλαγές που προβλέπονται στην νομοθεσία μας, να δίνονται επιπλέον κίνητρα φορολογικών εκπτώσεων για την επανεπένδυση των κερδών τους σε άλλους τομείς της εγχώριας οικονομίας μας.

Είναι γνωστό ότι η εισαγωγή σε ξένα χρηματιστήρια είναι πιο επωφελής για τις ελληνικών συμφερόντων ναυτιλιακές εταιρείες αφού εξασφαλίζουν μεγαλύτερη πρόσβαση σε κεφάλαια, υψηλότερη αποτίμηση, αυξημένη ρευστότητα και διεθνή προβολή.

Προφανώς το Χρηματιστήριο Αθηνών δεν μπορεί να ανταγωνιστεί τη Wall Street. Αυτό όμως δεν σημαίνει ότι δεν πρέπει να προσπαθήσουμε έστω και ένα μικρό μέρος των κεφαλαίων από τη ναυτιλία να εισέλθει με διάφορους τρόπους στην οικονομία μας μέσω της ελληνικής κεφαλαιαγοράς.

Σύμφωνα με διαθέσιμες πληροφορίες 27 ναυτιλιακές εταιρείες ελληνικών συμφερόντων είναι εισηγμένες στα αμερικανικά χρηματιστήρια. Αυτές οι εταιρείες διαθέτουν ένα στόλο από 914 πλοία όλων των τύπων με συνολική αξία που φτάνει τα 27,54 δις δολάρια. Πρόκειται για εταιρείες που διαδραματίζουν σημαντικό ρόλο στην παγκόσμια ναυτιλία καλύπτοντας ένα ευρύ φάσμα υπηρεσιών οπότε και ένα μικρό μέρος της ρευστότητάς τους αν το επενδύσουν μέσω της ελληνικής κεφαλαιαγοράς είναι βέβαιο ότι θα την αναβαθμίσει με πολλαπλά οφέλη.

Θα πρέπει να δοθούν κίνητρα ώστε νέοι επενδυτές με μακροπρόθεσμο ορίζοντα να εισέλθουν σε ελληνική κεφαλαιαγορά. Για παράδειγμα σε όσους διακρατούν τις επενδύσεις τους για περισσότερο από τρία έτη να απολαμβάνουν φορολογική έκπτωση με την υποβολή της φορολογικής τους δήλωσης.

Το σχέδιο νόμου δεν αποδίδει στην επιτροπή κεφαλαιαγοράς αρμοδιότητες σχετικά με τη χάραξη μιας ολοκληρωμένης στρατηγικής για την ανάπτυξη της ελληνικής κεφαλαιαγοράς, καθώς επικεντρώνεται σε επιμέρους θέματα λειτουργίας της και έχει λιγότερο αναπτυξιακό χαρακτήρα. Ωστόσο ενδείκνυται να αποδοθεί στην επιτροπή κεφαλαιαγοράς σχετική αρμοδιότητα ώστε από κοινού με το Υπουργείο Οικονομικών και την Τράπεζα της Ελλάδος, λαμβάνοντας υπόψη τις βέλτιστες πρακτικές να αναπτυχθεί ένα στρατηγικό πλάνο αναπτυξιακής πορείας της κεφαλαιαγοράς με βάθος πενταετίας.

Είναι επιτακτική η ανάγκη και η επιτροπή κεφαλαιαγοράς να μπορεί να προσελκύσει στελέχη υψηλού επιπέδου και εξειδίκευσης από την αγορά ελληνική και διεθνή, ώστε να ανταποκρίνεται στις υψηλές απαιτήσεις της λειτουργίας και εποπτείας. Φυσικά κάτι τέτοιο δεν μπορεί να γίνει με διαδικασίες του ΑΣΕΠ ούτε με αποδοχές του ενιαίου μισθολογίου του δημοσίου. Με το νομοσχέδιο αναμορφώνεται το θεσμικό πλαίσιο των Ανωνύμων Εταιρειών Επενδύσεων σε Ακίνητη Περιουσία. Το Κίνημά μας θεωρεί ότι η αναμόρφωση του πλαισίου για τις εν λόγω εταιρείες κινείται στην ορθή κατεύθυνση, ωστόσο δεν περιλαμβάνεται καμία διάταξη σχετικά με την ελεύθερη διασπορά μετοχών προς τους μικροεπενδυτές.

Στον πίνακα που καταθέτουμε στα πρακτικά της Βουλής,

*(Στο σημείο αυτό γίνεται η κατάθεση του πίνακα στα πρακτικά της Βουλής)*

με τη μετοχική σύνθεση των ανωνύμων εταιρειών επενδύσεων σε ακίνητη περιουσία προκύπτει ότι οι περισσότερες εταιρίες έχουν ελάχιστη διασπορά κάτω του 20%. Προτείνουμε η ελάχιστη, ελεύθερη διασπορά να αυξηθεί τουλάχιστον στο 40% αλλιώς θα συνεχίσει η σημερινή φαιδρή και μοναδική στον κόσμο κατάσταση όπου υπάρχουν εταιρείες επενδύσεων σε ακίνητη περιουσία, που ελέγχονται κατά το 80% με 90% από έναν μέτοχο ή έναν όμιλο μετόχων, μόνο και μόνο για να εκμεταλλευτούν τα μεγάλα φορολογικά κίνητρα χωρίς να προσφέρουν τίποτε στην αγορά και στους μικρούς επενδυτές.

Στη συνέχεια λαμβάνονται μέτρα σχετικά με την εφαρμογή του Κανονισμού 2023/1114 για τις αγορές κρυπτοστοιχείων και προχωρά στην υιοθέτηση επιπλέον μέτρων για την προστασία των επενδυτών στα κρυπτοστοιχεία. Με την ψήφιση του νόμου και σύμφωνα με το άρθρο 98, επιχειρήσεις που έχουν την καταστατική τους έδρα στην Ελλάδα και παρέχουν υπηρεσίες κρυπτοστοιχείων αδειοδοτούνται ως προς τις δραστηριότητες αυτές από την Επιτροπή Κεφαλαιαγοράς. Εδώ βλέπουμε ένα ακόμα ελληνικό παράδοξο με ευθύνη της Κυβέρνηση ς, ενώ θα έχουμε επιχειρήσεις που θα παρέχουν υπηρεσίες κρυπτοστοιχείων δεν θα έχουμε νομοθετικό πλαίσιο για τη φορολόγηση των κρυπτοστοιχείων. Το κίνημά μας πολλές φορές έχει αναφερθεί στο ζήτημα της μη ύπαρξης πλαισίου για τη φορολόγηση των κρυπτοστοιχείων, όμως δεν θα μπορούσαμε να φανταστούμε ότι η Κυβέρνηση θα έδειχνε τέτοια ολιγωρία να λαμβάνει μέτρα για την εφαρμογή του Κανονισμού 2023/1114 για τις αγορές κρυπτοστοιχείων αλλά να μη ρυθμίζει ταυτόχρονα και τον τρόπο φορολόγησης των κρυπτοστοιχείων. Να θυμίσουμε ότι με απόφαση του Υπουργού Εθνικής Οικονομίας και Οικονομικών, Κωνσταντίνου Χατζηδάκη, καταργήθηκε τον Αύγουστο του 2024 η ομάδα εργασίας για τον καθορισμό πλαισίου φορολόγησης και ελέγχου των κρυπτονομισμάτων που ο ίδιος είχε συστήσει τον Φεβρουάριο του 2024, ενώ το Νοέμβριο του 2024 συστάθηκε νέα ομάδα εργασίας. Αποτέλεσμα όλων των παραπάνω να μην υπάρχει ακόμα σχετική εισήγηση παρά μόνο αόριστες αναφορές ότι σύντομα θα υπάρξει νομοθετική ρύθμιση.

Πιστεύουμε ότι η Κυβέρνηση πιθανώς σκοπίμως καθυστερεί, αφού δεν νομοθετεί τη φορολόγηση των κρυπτοστοιχείων, φυσικά προς όφελος όσων κερδίζουν από επενδύσεις σε κρυπτονομίσματα. Το κίνημα μας κατά τη συζήτηση του Κρατικού Προϋπολογισμού το 2025, αλλά και πιο πριν, είχε προτείνει τη φορολόγηση της υπεραξίας από συναλλαγές σε κρυπτονομίσματα με συντελεστή 15%.

Θα θέλαμε να σταθούμε ιδιαιτέρως στα άρθρα που αναφέρονται στη διεύρυνση των κριτηρίων ρύθμισης μέσω του εξωδικαστικού μηχανισμού ρύθμισης και οφειλών. Το κίνημα μας θεωρεί ότι σε γενικές γραμμές οι διατάξεις κινούνται προς την ορθή κατεύθυνση και μάλλον θα βοηθήσουν στην ενίσχυση προστασίας του οφειλέτη απέναντι στο κίνητρο πλειστηριασμού της ακίνητης περιουσίας του, ενώ με την εφαρμογή των εν λόγω διατάξεων αναμένεται η περαιτέρω επιτάχυνση της μείωσης του ιδιωτικού χρέους.

Με τη διεύρυνση των κριτηρίων ρύθμισης μέσω του εξωδικαστικού μηχανισμού ο βασικός στόχος μας είναι να περιλαμβάνει όσο το δυνατόν περισσότερους οφειλέτες προσφέροντάς τους τη δυνατότητα να διαγράψουν σημαντικό μέρος των οφειλών τους και το υπόλοιπο να μπορούν να το εξοφλήσουν σε μακροχρόνιο ορίζοντα. Ωστόσο για να προσφέρουμε βιώσιμες λύσεις στους οφειλέτες θα πρέπει να γνωρίζουμε ποιες είναι οι δυνατότητες των νοικοκυριών σήμερα. Σύμφωνα με την ετήσια Έκθεση του 2024 που δημοσίευσε το Ινστιτούτο Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδος, την οποία υποβάλλουμε στα πρακτικά,

*(Στο σημείο αυτό γίνεται η κατάθεση της έκθεσης στα πρακτικά της Βουλής)*

το 60% των νοικοκυριών λέει ότι το εισόδημά του δεν επαρκεί για όλο τον μήνα ενώ για όσους αντιμετωπίζουν αυτή την κατάσταση τα χρήματα αρκούν μόλις για 19 μέρες κατά μέσο όρο. Η αδυναμία αποταμίευσης παραμένει ιδιαίτερα υψηλή καθώς το 81,6% δεν καταφέρνει να αποταμιεύσει ενώ πάνω από τα μισά νοικοκυριά δεν μπορούν να ανταπεξέλθουν σε ένα έκτακτο έξοδο της τάξης των 500 ευρώ. Την ίδια στιγμή το 11,7% των νοικοκυριών ζει σε συνθήκες ακραίας φτώχειας αδυνατώντας να καλύψει ακόμα και τις βασικές του ανάγκες. Επίσης, σύμφωνα με στοιχεία της Έκθεσης του Ταμείου Εγγύησης Καταθέσεων και Επενδύσεων, καταθέσεις έως 1.000 ευρώ έχει το 72,5% των καταθετών, οι οποίοι είχαν συνολικά καταθέσεις που αναλογούν στο 1,4% του συνολικού των καταθέσεων.

Έχοντας υπόψη όλα τα παραπάνω, εντοπίζουμε ορισμένα σημεία που κατά τη γνώμη μας χρήζουν βελτιώσεως. Με άρθρο διπλασιάζονται τα κριτήρια για τον χαρακτηρισμό του δανειολήπτη ως επιλέξιμου, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στο εξωδικαστικό μηχανισμό και ενώ διπλασιάζονται τα κριτήρια διαθέσιμου εισοδήματος, περιουσίας και καταθέσεων, τίθεται ως προϋπόθεση ο οφειλέτης να έχει ανώτατο όριο ήδη μη εξυπηρετούμενων τραπεζικών οφειλών, δηλαδή σε τράπεζες και servicers τις 300.000 ευρώ. Όπως όλοι γνωρίζουμε, πριν το 2010 προηγήθηκε μια περίοδος ανεξέλεγκτης χρηματοδοτικής ασυδοσίας από το τραπεζικό σύστημα, χορηγήσεις κάθε λογής δανείων, χωρίς κριτήρια και εποπτεία.

Ακολούθησε η περίοδος των μνημονίων και της διαρκούς λιτότητας, με αποτέλεσμα τα δάνεια με τα πανωτόκια και με τις κεφαλαιοποιήσεις των τόκων να διογκωθούν υπέρμετρα μέσα σε λίγα χρόνια. Το Κίνημα μας προτείνει να αυξηθεί δραστικά το ανώτατο όριο μη εξυπηρετούμενων οφειλών σε τράπεζες ή servicers από τις 300.000 ευρώ τουλάχιστον σε 1.000.000 ευρώ, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον εξωδικαστικό μηχανισμό.

Με άρθρο που προβλέπεται η υποχρέωση του πιστωτή να υποβάλει έγγραφη πρόταση ρύθμισης στον οφειλέτη προ του πλειστηριασμού. Αν η τράπεζα η o servicer έχει ως στόχο την ρευστοποίηση της ακίνητης περιουσίας του οφειλέτη, πιθανόν η έγγραφη πρόταση ρύθμισης στον οφειλέτη προ του πλειστηριασμού να μην είναι ρεαλιστική και βιώσιμη, αλλά απλά και μόνο για την τυπική τήρηση της εν λόγω διάταξης. Για παράδειγμα, αν το εισόδημα του οφειλέτη ανέρχεται σε 1.000 ευρώ και η πρόταση ρύθμισης ορίζει τη δόση στα 500 ευρώ, προφανώς πρόκειται για μία μη ρεαλιστική πρόταση. Αν, όμως, η πρόταση ανέρχεται στα 150 ευρώ, πιθανόν πρόκειται για μία ρεαλιστική πρόταση. Το Κίνημα μας προτείνει να τεθεί διασφάλιση προ αυτού του κινδύνου, όπως η δυνατότητα υποβολής ένστασης προς τη Γενική Γραμματεία Διαχείρισης Ιδιωτικού Χρέους.

Με το νομοσχέδιο προβλέπεται η παράταση ισχύος του προγράμματος παροχής εγγυήσεων σε τιτλοποιήσεις πιστωτικών ιδρυμάτων. Πρόκειται για το γνωστό πρόγραμμα «Ηρακλής». Η εν λόγω παράταση επί της ουσίας αφορά τις τράπεζες Αττικής και Παγκρήτια, οι οποίες θα συγχωνευτούν εντός του 2025. Το Κίνημά μας ήταν εξ αρχής αρνητικό με το πρόγραμμα «Ηρακλής», διότι αν οι εισπράξεις από τα τιτλοποιημένα δάνεια δεν επαρκούν για την αποπληρωμή των ομολόγων προνομιακής εξασφάλισης, το Κράτος θα αναγκαστεί να καλύψει τη διαφορά μέσω του προϋπολογισμού, δηλαδή η ζημιά μεταφέρεται στους φορολογούμενους πολίτες. Το πρόγραμμα «Ηρακλής» πέτυχε στη μείωση των κόκκινων δανείων στις τράπεζες, δηλαδή λειτούργησε αποκλειστικά προς όφελός τους, αλλά χωρίς να επιλύσει το πρόβλημα των δανειοληπτών.

Παρακάτω προβλέπεται ότι αν η προσωπική διαφορά δεν υπερβαίνει το ποσό των 300 ευρώ, επέρχεται συμψηφισμός με την αύξηση του βασικού μισθού. Στη σημερινή πραγματικότητα κρίσιμες υπηρεσίες του Κράτους αδυνατούν να στελεχωθούν με ικανά και έμπειρα στελέχη που είναι απαραίτητα για την αποτελεσματική και έγκυρη λειτουργία του Κράτους, λόγω ενός ισοπεδωτικό ενιαίου μισθολογίου. Δεν είναι τυχαίο πως ειδικά τα χρόνια των μνημονίων εκατοντάδες ιατροί εγκατέλειψαν το ΕΣΥ και έφυγαν στο εξωτερικό.

Το ίδιο συμβαίνει και σε άλλες ειδικότητες, ενώ σύμφωνα με στοιχεία του ΑΣΕΠ περισσότερο από το ένα τρίτο δεν αποδέχεται τον διορισμό στο δημόσιο, κυρίως λόγω χαμηλών αποδοχών. Το Κίνημα μας προτείνει την κατάργηση του παρόντος ενιαίου μισθολογίου στο δημόσιο και την κατάρτιση ενός νέου δυναμικού μισθολογίου, το οποίο θα λαμβάνει υπόψη τα τυπικά προσόντα, αλλά και θα δίνει μεγαλύτερη βαρύτητα στις απαιτήσεις και τις ευθύνες που έχει η κάθε υπηρεσία και θέση, θα αναγνωρίζεται η προϋπηρεσία από τον ιδιωτικό τομέα, ειδικά για κρίσιμους τομείς που ο δημόσιος τομέας χρειάζεται έμπειρα στελέχη.

Τέλος το άρθρο 215 για τη δυνατότητα ανάθεσης συγκεκριμένων δραστηριοτήτων του Κέντρου Είσπραξης Ασφαλιστικών Εισφορών σε νομικά πρόσωπα ιδιωτικού δικαίου, είμαστε αντίθετοι, διότι τέτοιες διατάξεις μπορεί να οδηγήσουν στο άμεσο μέλλον και στην είσπραξη των ληξιπρόθεσμων ασφαλιστικών οφειλών από εταιρείες διαχείρισης πιστώσεων. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ» κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ κύριε Πρόεδρε.

Και εγώ με τη σειρά μου να καλωσορίσω τον κύριο Υπουργό στην Επιτροπή μας, τον κ. Πιερρακάκη και τον Υφυπουργό κ. Κώτσηρα. Ευτυχώς έχει παραμείνει ο Θάνος Πετραλιάς που έχουμε μία πολύ καλή συνεργασία και εύχομαι πραγματικά να πετύχετε στο έργο σας.

Πάμε, λοιπόν, στο σημερινό νομοθέτημα. Θα ήθελα να αναφερθώ πριν ξεκινήσω την ομιλία μου σε κάποια που αναφέρθηκαν εδώ στην Επιτροπή μας. Αναφερθήκαμε στην ενέργεια. Ένας πολύ σημαντικός παράγοντας -και το έχω τονίσει πολλές φορές στις ομιλίες μου- για την επιβράδυνση στην ευρωπαϊκή οικονομία είναι το κόστος ενέργειας. Είναι πάρα πολύ σημαντικό να ρίξουμε αυτό το κόστος. Ήταν λανθασμένες οι πολιτικές και για την απολιγνιτοποίηση της χώρας, αλλά και της Ευρώπης, αλλά κυρίως ήταν λανθασμένη η τακτική να έχουμε το χρηματιστήριο ενέργειας που θα καθορίζει τις τιμές χονδρικής. Αυτό το πλήρωσαν με αίμα όλοι οι ευρωπαϊκοί λαοί. Θα πρέπει στο σύνολο η Ευρωπαϊκή Ένωση να αλλάξει πολιτική πάνω σε αυτά τα ζητήματα.

Όπως έχω αναφερθεί στις ομιλίες μου πολλές φορές νομοθετείτε λάθος. Είχα αναφερθεί στην Αττική Οδό, όταν πέρναγε η διαχείρισή της στην καινούργια εταιρεία, ρωτώντας -και δεν μου απαντήσατε- τι θα γίνει με τους εργαζόμενους. Αυτή τη στιγμή είναι τραγική η κατάσταση των εργαζομένων της Αττικής Οδού. Αυτό είναι κάτι που πρέπει να το δει η Κυβέρνηση σας. Δεν μπορεί να συνεχίσουν αυτοί οι εργαζόμενοι να είναι έρμαιο στις συνεχείς παρατάσεις που δίνονται και να μην έχουν μία συνεχιζόμενη εργασία.

Επίσης, θα ήθελα να αναφερθώ όσον αφορά τον κύριο Trump και σε αυτά που είπατε κ. Υπουργέ. Πάλι σας είχα προειδοποιήσει μέσα από τις ομιλίες μου για το τι έρχεται. Το είχα θέσει και στον Προϋπολογισμό και κυρίως το είχα θέσει επίσης και στις 22/1/2025 και είχα πει ότι για τον οικονομικό προστατευτισμό που έρχεται -γιατί το είχε δηλώσει ξεκάθαρα ο Donald Trump- θα πρέπει εμείς να έχουμε σαν γνώμονα την αύξηση της παραγωγικότητας στη χώρα μας, αλλά και να συντονιστούμε επίσης με τις καινούργιες συνθήκες που έρχονται και να επιδιώξουμε την εθνική παραγωγικότητα και να εκμεταλλευτούμε τους φυσικούς πόρους της πατρίδας μας. Επίσης, να σας αναφέρω σε όσους αναρωτιούνται γιατί προέβη ο κ. Trump σε αυτό το πράγμα. Η οικονομία των Ηνωμένων Πολιτειών χρωστάει περίπου 35 τρισεκατομμύρια δολάρια λίγο πάνω από το 120% του ΑΕΠ είναι το έλλειμμά τους.

Γιατί λοιπόν συνέβησαν αυτά τα ελλείμματα;

Γιατί η παραγωγή των Ηνωμένων Πολιτειών είχε πάει στο εξωτερικό και κάποιους τους συνέφερε. Κάποιοι δεν μιλούσαν. Ο Πρόεδρος Trump επιχειρεί αυτή τη στιγμή -από τη δική του πολιτική σκοπιά- αυτά τα κεφάλαια να τα φέρει πίσω στη χώρα του ώστε να σταματήσει το έλλειμμα τρεχουσών συναλλαγών που έχουν οι Ηνωμένες Πολιτείες. Είναι κάτι για το οποίο πρέπει να κάνουμε κουβέντα. Κατά την προσωπική μου άποψη, αλλά και του κόμματός μας, δεν είναι το πρόβλημα της χώρας τόσο το χρέος. Είναι το έλλειμμα που έχουμε στις τρέχουσες συναλλαγές.

Τώρα, το υπό επεξεργασία σχέδιο νόμου όπως προκύπτει από την επισυναπτόμενη Έκθεση του Γενικού Λογιστηρίου του κράτους απαρτίζεται από συνολικά έντεκα μέρη. Μεταξύ αυτών περιλαμβάνονται οι προτεινόμενοι εθνικοί κανόνες εισαγωγής στο εσωτερικό μας δίκαιο των Κανονισμών ΕΕ 2023/1114 για τις αγορές των λεγόμενων κρυπτοστοιχείων, ΕΕ 2015/849 σχετικά με την πρόληψη χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και του Κανονισμού της ΕΕ 2023/2631 σχετικά με τα πράσινα ομόλογα.

Το παρόν κείμενο στοχεύει, κατά την Κυβέρνηση , στη μείωση του ιδιωτικού χρέους πλην όμως γίνεται αντιληπτό ότι αυτό που προσπαθείτε να κάνετε, κατά κύριο λόγο, είναι να εντάσσεται στο πλαίσιο λειτουργίας του εξωδικαστικού μηχανισμού υπερδεκαπλάσιο, από 7% περίπου σε 85% των αιτούντων, αριθμό οφειλετών χωρίς όμως να τους παρέχετε την κατάλληλη προστασία. Απλώς τους χαρακτηρίζετε «επιλέξιμους οφειλέτες» και τους παρέχεται το διάστημα των 20 ημερών πριν την εκποίηση της περιουσίας τους για να μπορέσουν να ενταχθούν στο ενδιάμεσο πρόγραμμα.

Κατανοούμε όλοι ότι η αποδοτικότητα αυτών των μέτρων δεν θα είναι υψηλή, διότι αφενός προϋποθέτει οικονομική ευχέρεια καταβολής και αφετέρου απλώς δίδουν μια άνευ σημασίας χρονική ανάσα στους Έλληνες οφειλέτες, τα οποία αυξάνονται τα εισοδηματικά κριτήρια ένταξης και ορίζονται υποχρεώσεις ενημέρωσης των πιστωτών, αποτελούν, κατά τη γνώμη μας, μέτρα που προσομοιάζουν σε «σταγόνα στον ωκεανό» της οικονομικής δυσπραγίας των συμπολιτών μας. Δυστυχώς η Κυβέρνηση επιλέγει μία συγκεντρωτική πολιτική για να επιτύχει τους ήδη αμφιλεγόμενους δημοσιονομικούς της στόχους.

Είναι σαφές ότι πρόκειται ουσιαστικά για ένα δαιδαλώδες πολυνομοσχέδιο αμφισβητούμενης αποτελεσματικότητας, δεδομένου ότι περιλαμβάνει διατάξεις που ρυθμίζουν θέματα αρμοδιοτήτων πολλών Υπουργείων, όπως το Υπουργείο Εργασίας και Κοινωνικής Ασφάλισης, Παιδείας και Θρησκευμάτων, Ναυτιλίας, Κοινωνικής Συνοχής και Οικογένειας, Ψηφιακής Διακυβέρνησης. Ο βασικός σκοπός, πέραν του αναφερόμενου σκοπού τα εισαγωγικά άρθρα του παρόντος, συνίσταται στην πρόθεση της Κυβέρνηση ς να αναδιαμορφώσει το νομοθετικό περιβάλλον για να καταστήσει ευχερέστερη την ευρύτερη λειτουργία της κεφαλαιαγοράς που καθορίζεται, εν πολλοίς, από τη λειτουργία του Χρηματιστηρίου με παροχή κινήτρων είτε κεφαλαιουχικού είτε γραφειοκρατικού χαρακτήρα, όπως θα δούμε και στη συνέχεια των συνεδριάσεων

Η προτεινόμενη νομοθετική αναδιαμόρφωση, όπως διαφαίνεται στο Α΄ μέρος άπτεται της λειτουργίας των ΟΣΕΚΑ, των ΟΑΕΕ, των ΑΑΕ, επενδύσεων σε ακίνητη περιουσία, καθώς και των ΑΕΕΜΚ. Επομένως μπορούμε να διαπιστώσουμε ότι πρόκειται ακροθιγώς για την απόπειρα της Κυβέρνηση ς να προβεί σε νέες τροποποιήσεις του ήδη υφιστάμενου νομοθετικού πλαισίου, όπως αυτό είχε διαμορφωθεί αρχικά από τις κυβερνήσεις των εποχών της αυστηρής μνημονιακής επιτήρησης, με σαφή πρόθεση τον καθορισμό λειτουργίας του οικονομικού περιβάλλοντος διαχείρισης των μεγάλων επενδυτικών κεφαλαίων που εσείς αποκαλείτε με τον τίτλο «Ενίσχυση της κεφαλαιαγοράς».

Τα κίνητρα που παρέχονται στους επενδυτές σημαντικών κεφαλαίων και των εταιρειών που εισάγονται στην χρηματιστηριακή αγορά, φοροαπαλλαγές, μεταβολές κατώτατων ορίων επενδυτικών κεφαλαίων, μεριδίων και συμμετοχών, θεωρητικά μόνο, είναι πιθανόν να αποτελέσουν μοχλό ανάπτυξης, αλλά από την άλλη πλευρά η φορολογία των οικονομικά ασθενέστερων παραμένει σε δυσθεώρητα επίπεδα τηρουμένων των αναλογιών και λαμβανομένων υπόψη των οικονομικών συνθηκών.

Στο Μέρος Β΄ περιλαμβάνονται διατάξεις με τις οποίες προτίθεστε να θωρακίσετε τους εποπτικούς φορείς του εγχώριου χρηματοπιστωτικού συστήματος, ήτοι την Επιτροπή Κεφαλαιαγοράς και την Τράπεζα της Ελλάδος. Ως γνωστόν η Επιτροπή Κεφαλαιαγοράς ιδρύθηκε ως Νομικό Πρόσωπο Δημοσίου Δικαίου με το νόμο 1969/1991 και οργανώθηκε με τον νόμο 2324/1995, με αποστολή την προστασία των επενδυτών και τη θετική μόχλευση της εθνικής οικονομίας. Βέβαια από το 1995 μέχρι και σήμερα η εθνική μας οικονομία άλλαξε άρδην χαρακτήρα αν αναλογιστούμε ότι με την ένταξη της Ελλάδας στην ΟΝΕ και την εγκατάλειψη του εθνικού νομίσματος το εγχώριο επενδυτικό περιβάλλον καθορίζεται ουσιαστικά από εξωχώριους παράγοντες με ότι αυτό συνεπάγεται για τον εν γένει χαρακτήρα της εθνικής οικονομίας.

Βασική καινοτομία που εισάγεται με το παρόν νομοθετικό κείμενο είναι το mystery shopping, το οποίο παρουσιάζεται ως εργαλείο παρεχομένο στην Επιτροπή Κεφαλαιαγοράς ούτως ώστε να μπορεί να διεξάγει έρευνες και ελέγχους στην αγορά των χρηματοοικονομικών προϊόντων. Σύμφωνα με τους Καθηγητές Vermouth και Βέινχολτ το mystery shopping είναι η κεκαλυμμένη συλλογή πληροφοριών σχετικά με την ποιότητα κάθε επαφής μιας εταιρείας, ενός οργανισμού, με τους καταναλωτές της.

Άρα, μπορούμε να υποθέσουμε ότι με τη θέσπιση του εργαλείου αυτού «στήνεται» ένα πλαίσιο οικονομικής λειτουργίας με αντίκτυπο στην εθνική μας οικονομία που δυστυχώς, στηρίζεται σε αμιγώς νεοφιλελεύθερη οικονομική προσέγγιση και κρύβει διάφορους κινδύνους.

Τα μειονεκτήματα της μεθόδου βρίσκονται αφενός, σε ηθικά και ποιοτικά προβλήματα και αφετέρου, στην μετρήσιμη αποτελεσματικότητα της χρήσης του εργαλείου αυτού. Αν λάβουμε υπόψιν ότι δεν έχουμε μέχρι σήμερα αντίστοιχη εμπειρία στον εγχώριο οικονομικό και επενδυτικό περιβάλλον.

Στο Μέρος Γ΄, μέσω των Κανονισμών της Ευρωπαϊκής Ένωσης, προάγονται η δημιουργία του θεσμικού πλαισίου για τη λειτουργία των κρυπτοστοιχείων, όπως προαναφέρθη.

Επιβάλλεται από το Ενωσιακό Δίκαιο και συγκεκριμένα τον Κανονισμό 2023/1114 για τις αγορές κρυπτοστοιχείων, που τέθηκε ήδη σε ισχύ στις 30 Δεκεμβρίου 2024.

Το σχέδιο νόμου εισάγει τα μέτρα που είναι απαραίτητα για την αποτελεσματική εφαρμογή του Κανονισμού αυτού στην Ελλάδα. Ορίζει ότι η νομική μορφή των εταιρειών με έδρα την Ελλάδα που αδειοδοτούνται κατά τον Κανονισμό, είναι αυτή της ανώνυμης εταιρείας και μεριμνά για τις εποπτικές αρμοδιότητες που θα έχουν οι αρμόδιες εποπτικές αρχές. Η Επιτροπή Κεφαλαιαγοράς και η Τράπεζα της Ελλάδας.

Προβλέπεται επίσης κυρώσεις για την παράνομη άσκηση δραστηριοτήτων στον τομέα των κρυπτοστοιχείων, όπως η φυλάκιση τουλάχιστον ενός έτους ή για παροχή υπηρεσιών κρυπτοστοιχείων, χωρίς την προβλεπόμενη άδεια, καθώς και διοικητικές κυρώσεις.

Προβλέπονται μεταξύ άλλων δημόσια ανακοίνωση που ονοματίζει το φυσικό ή νομικό πρόσωπο που παραβιάζει τις διατάξεις για την παροχή υπηρεσιών κρυπτοστοιχείων, και τη φύση της παράβασης. Η υπόδειξη και εντολή προς το υπαίτιο φυσικό ή νομικό πρόσωπο για παύση της παραβατικής συμπεριφοράς που την προσδιορίζει, η εποπτική αρχή και αποφυγή της επανάληψής της, χρηματικό πρόστιμο ύψους έως 700.000 ευρώ ή έως το διπλάσιο του ποσού του οφέλους που αποκομίστηκε ή της ζημίας που αποφεύχθηκε λόγω της παράβασης, εφόσον το όφελος ή η ζημία μπορούν να προσδιοριστούν, ακόμη και αν αυτό υπερβαίνει τα ανώτατα ποσά.

Ειδικά για τα νομικά πρόσωπα προβλέπονται πρόστιμα έως 5 εκατομμύρια ευρώ, ή ποσοστό από 3-12% του συνολικού ετήσιου κύκλου εργασιών ανάλογα με την ένταση της παράβασης όπως και στη σειρά άλλων κυρώσεων.

Στο Μέρος Δ΄ θεσπίζεται η λήψη μέτρων για την εφαρμογή του Κανονισμού της Ευρωπαϊκής Ένωσης 2023/2631.

Με τον κανονισμό αυτό ορίζονται οι αρμόδιες αρχές για τα επονομαζόμενα πράσινα ομόλογα.

Αρμόδιοι φορείς δυνάμει του άρθρου 44 του ανωτέρου Κανονισμού καθίσταται η Επιτροπή Κεφαλαιαγοράς και η Τράπεζα της Ελλάδος ως οι Ελεγκτές Συμμόρφωσης των μεταβιβαζουσών οντοτήτων.

Ως γνωστόν, το πράσινο ομόλογο είναι ένα μέσο σταθερού εισοδήματος που έχει σχεδιαστεί να υποστηρίζει έργα σχετιζόμενα με το κλίμα ή το περιβάλλον και χρησιμοποιείται από κυβερνήσεις και ιδιωτικές εταιρείες για να στηρίξουν τη μετάβαση σε μια πιο βιώσιμη οικονομία με χαμηλές εκπομπές άνθρακα.

Τα πράσινα ομόλογα χρησιμοποιούνται για τη χρηματοδότηση ή την αναχρηματοδότηση επενδύσεων έργων δαπανών ή περιουσιακών στοιχείων που βοηθούν στην αντιμετώπιση κλιματικών και περιβαλλοντικών ζητημάτων.

Βέβαια είναι δέον να αναλογιστούμε αν είναι πλέον η κατάσταση στην Παγκόσμια Οικονομία πρόσφορη για την έκδοση αυτών των ομολόγων. Αυτό το αναφέρω διότι πρέπει να λάβουμε υπόψιν τη «στροφή» που όπως όλα δείχνουν, ακολουθεί η Αμερικανική Οικονομία σε συνδυασμό με τη διαφαινόμενη αποσύνδεσή της από το Ευρωπαϊκό Οικονομικό Περιβάλλον.

Άλλος μεγάλος παίκτης πράσινων ομολόγων είναι η Κίνα, αλλά είναι αμφίσημο το κατά πόσο μπορεί η Ευρωπαϊκή Οικονομία να έχει ανταποδοτικό αποτύπωμα και βιώσιμη δραστηριότητα από την έκδοση τέτοιων ομολόγων;

Τα Μέρη Ε΄ και ΣΤ΄ περιέχουν τροποποιητικές διατάξεις κατ’ εφαρμογή της Οδηγίας της Ευρωπαϊκής Ένωσης του Ευρωπαϊκού Κοινοβουλίου και του Συμβουλίου και εξ’ όσων συνάγονται από το περιεχόμενο των διατάξεων, αναβαθμίζονται έτι περαιτέρω ο ρόλος της Τράπεζας της Ελλάδος σε ό,τι αφορά τον συντονισμό της ενοποιημένης εποπτείας καθώς και για την απόκτηση ή την αύξηση ειδικής συμμετοχής σε πιστωτικά ιδρύματα του άρθρου 22 της Οδηγίας 2013/36 της Ευρωπαϊκής Ένωσης.

Είναι πρόδηλο ότι το περιεχόμενο του νομοσχεδίου αυτού δεν αναδεικνύει προθέσεις καλής και ορθής νομοθέτησης προς το όφελος του κοινωνικού συνόλου με εξαίρεση ορισμένες διατάξεις οι οποίες είναι προς τη σωστή κατεύθυνση και στις οποίες θα αναφερθούμε στη συνέχεια των συνεδριάσεων.

Αντίθετα πρόκειται για ένα νομοθετικό κείμενο με το οποίο θεσπίζονται διατάξεις που μάλλον τους εξυπηρετούν. Στα Μέρη Ζ΄, Η΄, Θ΄, Ι΄, περιλαμβάνονται ρυθμίσεις, τις οποίες θα εξετάσουμε και στις επόμενες συνεδριάσεις, αλλά εν πρώτοις, είναι απαραίτητο να στηλιτεύσουμε τη διάταξη του άρθρου 215 σχετικά με την ανάθεση συγκεκριμένων δραστηριοτήτων του Κέντρου Είσπραξης Ασφαλιστικών Εισφορών σε νομικά πρόσωπα ιδιωτικού δικαίου.

Σε κάθε περίπτωση, αυτή η διάταξη χρήζει αποσαφήνισης εκ μέρους της αρμόδιας Υπουργού, διότι εδώ έχουμε ένα φαινόμενο που αγγίζει τα όρια της αντισυνταγματικότητας σύμφωνα με κάποιους νομικούς κύκλους.

Κύριε Υπουργέ, είναι θεμιτό και συνταγματικό να διαβιβάζονται στοιχεία των ασφαλισμένων που αποτελούν αφενός, δεδομένα του Ελληνικού Δημοσίου σε ιδιωτικές εταιρείες και αφετέρου, προσωπικά δεδομένα των Ελλήνων ασφαλισμένων με σκοπό να προβαίνουν στην όχληση των οφειλετών; Πολύ περισσότερο, δε, στην είσπραξη οφειλών; Και διορθώνεται αυτή η παράβαση με την επίκληση της παραγράφου 3 του άρθρου 215, ότι αυτές οι ιδιωτικές εταιρείες θα τηρούν το γενικό κανονισμό προστασίας προσωπικών δεδομένων; Θα βάλουμε, δηλαδή, ιδιώτες τα γνωστά «κοράκια» της αγοράς να εισπράττουν δημόσιο χρήμα; Θέλει μεγάλη προσοχή και αυτή η διάταξη όπως και άλλες στις οποίες προαναφέρθηκα.

Όλοι εδώ γνωρίζουμε ότι η μόνη λύση για την αύξηση της εισπρακτικής ικανότητας του κράτους των χρηματικών ποσών που αντιστοιχούν στις οφειλόμενες ασφαλιστικές εισφορές είναι η θέσπιση νόμου με διευρυμένη περίοδο αποπληρωμής οφειλών, όπως π.χ., οι 120-180 δόσεις καθώς και το «κούρεμα» των τόκων από αυτές τις οφειλές. Το ποσό μέχρι το Δεκέμβριο του 2024 άγγιξε τα 50 δισεκατομμύρια ευρώ εκ των οποίων σχεδόν το 35% αφορά προσαυξήσεις.

Σε γενικές γραμμές το νομοσχέδιο αυτό μας δημιουργεί υποψίες και σοβαρές επιφυλάξεις και αναμένουμε να ακούσουμε τι θα εισφέρουν οι φορείς που θα προσκληθούν με σκοπό να διασαφηνιστούν τα δεκάδες θολά σημεία του παρόντος.

Σας ευχαριστώ, πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κύριε συνάδελφε.

Ολοκληρώνουμε τις τοποθετήσεις των Εισηγητών και των Ειδικών Αγορητών με τον Ειδικό Αγορητή της Κ.Ο. «Πλεύση Ελευθερίας- Ζωή Κωνσταντοπούλου» τον κύριο Αλέξανδρο Καζαμία.

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Το νομοσχέδιο που έχουμε μπροστά μας από το Υπουργείο Εθνικής Οικονομίας και Οικονομικών είναι ένα πολυνομοσχέδιο, ένα νομοσχέδιο «σκούπα», το οποίο προσπαθεί να κάνει πάρα πολλά πράγματα ταυτοχρόνως, με αποτέλεσμα να είναι δύσκολο να παρακολουθήσουμε την κεντρική του ιδέα ή το κεντρικό του σκοπό.

Ωστόσο, θεωρούμε ότι αν λάβουμε υπόψη μας όλες τις προσπάθειες του νομοσχεδίου να νομοθετήσει σε διαφορετικά επίπεδα, συνολικά είναι ένα σχέδιο νόμου το οποίο στη πραγματικότητα δεν συμβάλλει στην αντιμετώπιση των πραγματικών προβλημάτων της οικονομίας.

Σε κάποια δημοσιεύματα του φιλοκυβερνητικού Τύπου, παρουσιάζεται ως ένα νομοσχέδιο το οποίο δήθεν πάει να υποστηρίξει την μεσαία τάξη και αυτό σχετίζεται με τα άρθρα του για τον εξωδικαστικό μηχανισμό, το άνοιγμα του, μάλλον, προς άλλες κατηγορίες οφειλετών αλλά θεωρούμε ότι αυτό στην πραγματικότητα δεν γίνεται ούτε και εκεί.

Ωστόσο, όλο το νομοσχέδιο συνολικά είναι ένα νομοσχέδιο που αφορά κυρίως τα χρηματιστήρια, τα πιστωτικά ιδρύματα, και βεβαίως, όλο το σύστημα της διαχείρισης της οικονομίας, το οποίο γνωρίζουμε από παλιά, από την εποχή των μνημονίων και το οποίο, η Ευρωπαϊκή Ένωση- γιατί έχουμε πάρα πολλές Ενωσιακές Οδηγίες και Κανονισμούς εδώ- προωθεί στη χώρα μας από την περασμένη δεκαετία.

Θα ήθελα εισαγωγικά να αναφερθώ στο γεγονός ότι το νομοσχέδιο έχει περάσει σε διαβούλευση με λιγότερα άρθρα, ειπώθηκε και από πριν- 219 από τα 234 άρθρα του νομοσχεδίου που πέρασαν στη διαβούλευση- 15 δεν πέρασαν. Μπορεί ως ποσοστό να φαίνεται μικρό, αλλά σας υπενθυμίζω ότι πριν δυο τρεις βδομάδες είχαμε νομοσχέδια στην Ολομέλεια, τα οποία ήταν κοντά στα 19- 20 ή 22 άρθρα που δεν ήλθαν σε διαβούλευση σε άλλες περιπτώσεις ισοδυναμούν με ένα μικρό νομοσχέδιο.

Πρέπει, επίσης, να τονιστεί ότι υπάρχει εδώ μια προσπάθεια ενσωμάτωσης πρόχειρης και όχι ιδιαίτερα ξεκάθαρης ενσωμάτωσης ενός πολύ μεγάλου αριθμού οδηγιών και κανονισμών της Ευρωπαϊκής Ένωσης. Νομίζω ότι δεν κάνω λάθος αν πω ότι σε αυτή την κοινοβουλευτική περίοδο, στα δύο χρόνια σχεδόν που είμαι βουλευτής, είναι η πρώτη φορά που βλέπω ένα νομοσχέδιο το οποίο να προσπαθεί ταυτοχρόνως να ενσωματώσει τόσες πολλές Ενωσιακές Οδηγίες και Κανονισμούς.

Πιστεύουμε ότι αυτό οφείλεται στο γεγονός ότι έχει υπάρξει ολιγωρία στο παρελθόν, ότι πρέπει αυτά να ενσωματωθούν γιατί, όπως θα δούμε σε λίγο, κάποιες Οδηγίες είναι εκπρόθεσμες και με μεγάλο χρονικό διάστημα και στον τρόπο νομοθέτησης τον οποίο μας έχει συνηθίσει η Κυβέρνηση θεώρησε, μέσα από αυτό το πολυνομοσχέδιο, ότι πρέπει να τα προλάβει όλα, να τα ενσωματώσει προτού αρχίσει η Ευρωπαϊκή Επιτροπή και η Ευρωπαϊκή Ένωση να διατυπώνει πιο ηχηρά παράπονα.

Η πραγματική οικονομία, βεβαίως, και αυτό είναι απαραίτητο να το τονίσουμε, βρίσκεται σε μία συγκυρία στην οποία η συντριπτική πλειονότητα των πολιτών δεν ζει καλά. Οι πρόσφατες έρευνες, όπως ας πούμε η έρευνα της ΙΜΕ ΓΣΕΒΕΕ, έχουν δείξει ότι ξανά, για άλλη μια χρονιά 6 στους 10 Έλληνες δεν έχουν εισόδημα που αρκεί για να τους επιτρέψει να περάσουν πέρα από τη 19η ημέρα του μήνα. Αυτό έχει πλέον καθιερωθεί ως ένα διαχρονικό στατιστικό στοιχείο γιατί ήταν αντίστοιχος και ο αριθμός των νοικοκυριών που δεν τα έβγαζαν πέρα το 2023 και, παρά το γεγονός ότι η Κυβέρνηση διατυμπανίζει ρυθμούς ανάπτυξης οι οποίοι δεν είναι υψηλοί, είναι μετριοπαθείς αλλά είναι υψηλότεροι από την καθίζηση που γνωρίζει όσον αφορά την ανάπτυξη η Ευρωπαϊκή Ένωση, η αναδιανομή του εισοδήματος, που είναι για εμάς στην Πλεύση Ελευθερίας μια βασική προτεραιότητα στον τρόπο άσκησης της οικονομικής πολιτικής, δεν επιτυγχάνεται μέσα από την ασκούμενη πολιτική και, βεβαίως, ούτε μέσα από αυτό το νομοσχέδιο.

Επιπλέον, έχουμε κοντά στα 2,5 εκατ. περίπου, σύμφωνα με διαφορετικούς υπολογισμούς μπορεί και περισσότερους, συμπολίτες μας, δηλαδή το 1/4 του πληθυσμού οι οποίοι έχουν κόκκινα δάνεια - τα κόκκινα δάνεια είναι ένα θέμα που προβλέπεται στο νομοσχέδιο και θα το συζητήσω σε λίγο - ενώ η αγοραστική δύναμη στο κατά κεφαλήν εισόδημα, δηλαδή το πόσο πλούσιος είναι ο μέσος Έλληνας σύμφωνα με την αγοραστική δύναμη, συνεχίζει για το 2024 να είναι στην προτελευταία θέση της Ευρώπης. Αυτός είναι ένας μέσος όρος, δεν αφορά μόνο τα μεσαία και χαμηλότερα κοινωνικά στρώματα, αφορά και τους πλούσιους και, παρόλα αυτά, η Ελλάδα βρίσκεται στην προτελευταία θέση στην Ευρωπαϊκή Ένωση. Αυτά είναι τα πραγματικά στοιχεία και φοβόμαστε ότι το νομοσχέδιο και οι προβλέψεις του δεν κάνουν τίποτα ουσιαστικό ούτως ώστε να τα αντιμετωπίσουν.

Στο λίγο χρόνο που διαθέτουμε στην πρώτη αυτή συνεδρίαση και δεδομένου ότι τα άρθρα του νομοσχεδίου είναι 234, θα εστιάσω σε κάποια σημεία προς το παρόν, δεν θα μιλήσω για τα κρυπτονομίσματα, για τα πράσινα ομόλογα και για τις ρυθμίσεις στις χρηματαγορές, αλλά θα φυλάξω αυτές τις σχετικές παρατηρήσεις για τις επόμενες συνεδριάσεις.

Προς το παρόν θα εστιάσω σε κάποια ενδεικτικά σημεία της συνολικής αντίληψης του νομοσχεδίου και θα ξεκινήσω με το πρώτο μέρος, το οποίο αφορά ρυθμίσεις για την χρηματαγορά. Οι ρυθμίσεις αυτές είναι πολλές και σχετίζονται με το πώς θα πρέπει να λειτουργεί η χρηματαγορά ούτως ώστε να αντιμετωπίζεται το οικονομικό έγκλημα, να υπάρχει μεγαλύτερη διαφάνεια και αποτελεσματικότητα στη λειτουργία της, αλλά εδώ έχουμε ένα μικρό κεφάλαιο φοροαπαλλαγών και διευκολύνσεων που δίνονται στις μικρές και μεσαίες επιχειρήσεις, καθώς και στις νεοφυείς επιχειρήσεις.

Θα αναφερθώ σε δύο φοροαπαλλαγές. Υπάρχει μείωση φόρου στα εταιρικά ομόλογα εδώ για τις περιπτώσεις των επιχειρήσεων αυτών, καθώς και έκπτωση από το φορολογητέο εισόδημα ενός ποσοστού μέχρι και το μισό. Είναι κίνητρα αυτά τα οποία διευκολύνουν τις επιχειρήσεις αυτές να μπουν πιο νωρίς στο χρηματιστήριο. Το ενδιαφέρον εδώ είναι ότι όταν πρόκειται για την ένταξη επιχειρήσεων στο χρηματιστήριο, η Κυβέρνηση ξαφνικά ανακαλύπτει τα λεφτόδεντρα και μπορεί να κάνει και φοροαπαλλαγές. Όταν, όμως, μιλάμε για την αναδιανομή του εισοδήματος, προς τις κοινωνικές ομάδες οι οποίες υποφέρουν και δεν μπορούν να τα βγάλουν πέρα, εκεί δεν υπάρχουν φοροαπαλλαγές. Βέβαια, έχουμε επιπλέον και το μύθο ότι η Κυβέρνηση Μητσοτάκη τα τελευταία χρόνια έχει μειώσει τους φόρους και ακούμε διάφορα νούμερα τα οποία πετιούνται δεξιά και αριστερά. Ακούσαμε και την Εισηγήτρια της Ν.Δ. νωρίτερα σήμερα να μας λέει ότι μειώσαμε πάνω από 50 φορές τους φόρους.

Είχαμε ακούσει, όμως και τον πρώην Υφυπουργό Εθνικής Οικονομίας και Οικονομικών, να μας λέει ότι σε ένα νομοσχέδιο μόνο, για το ψηφιακό τέλος, αυτό λέει μείωνε 250 φόρους. Δεν ξέρω αν τους έχετε λάβει υπόψη ή όχι.

Εν πάση περιπτώσει, το ζήτημα δεν είναι πόσους φόρους μειώνουμε, αλλά είναι το πόσα χρήματα αντλεί το κράτος από τους φορολογούμενους και αυτά έχουν αυξηθεί. Μπορεί είτε με υψηλότερους συντελεστές ή με μειώσεις φόρων και μεταρρυθμίσεις του τρόπου είσπραξης των φόρων κι αυτό είναι που συμβαίνει στην πράξη, η Κυβέρνηση να παίρνει περισσότερα έσοδα από τους πολίτες.

Αρκεί να σημειώσω ότι στον Προϋπολογισμό του 2025 τα προβλεπόμενα έσοδα από φόρους αναμένεται να αυξηθούν 10% σε ονομαστική αξία. Αν βγάλετε τον πληθωρισμό είναι κάπου 7%, μόνο για το 2025 και αυτό γίνεται και βεβαίως μέσα από την πάταξη της φοροδιαφυγής, την οποία, εμείς υποστηρίζουμε, αλλά το να πατάξεις τη φοροδιαφυγή και να εισπράττεις περισσότερους φόρους δεν είναι αρετή.

Ότι εισπράττεται περισσότερο μέσω της πάταξης της φοροδιαφυγής πρέπει να επιστρέφει στους πολίτες, αν πραγματικά είστε φιλελεύθερη Κυβέρνηση. Γιατί, ακούσαμε και τον κ. Πιερρακάκη να κάνει δηλώσεις υπέρ του φιλελευθερισμού στην αρχή της συνεδρίασης, αλλά όταν αντιμετωπίζετε τον προστατευτισμό ανακαλύπτετε τον φιλελευθερισμό.

Όταν, όμως, πρόκειται για φοροελαφρύνσεις για τα μεσαία και ασθενέστερα κοινωνικά στρώματα, δεν είστε φιλελεύθεροι. Απεναντίας, φορολογείτε αδρά και είστε φιλελεύθεροι εδώ με τις επιχειρήσεις που πρόκειται να ενταχθούν στο Χρηματιστήριο, γιατί θέλετε να δώσετε κίνητρα στις επιχειρήσεις αυτές. Μόνο τότε είναι που ανακαλύπτετε τα πλεονεκτήματα των φοροαπαλλαγών.

Έρχομαι τώρα σε άρθρα που αφορούν τη λειτουργία των Πιστωτικών Ιδρυμάτων. Αναφέρομαι συγκεκριμένα σε μία ομάδα άρθρων, τα άρθρα 136 με 140, αλλά υπάρχουν και περισσότερα, τα οποία αφορούν την ασφάλεια, το να υπάρχει, δηλαδή, ένας ασφαλής δείκτης μόχλευσης. Το λεγόμενο DLF, δηλαδή, να μπορεί να υπάρχουν επαρκή κεφάλαια ασφάλειας στα Τραπεζικά Ιδρύματα όταν αυτά δανείζουν σε περίπτωση που αντιμετωπίσουν κάποια πίεση και χρειαστεί να απευθυνθούν στους δανειστές κάτω από συνθήκες κρίσης.

Τα αποθέματα των τραπεζών, σύμφωνα με την Ευρωπαϊκή Οδηγία, λέγεται ότι πρέπει να δηλώνονται στην Τράπεζα της Ελλάδας, και σωστά. Ωστόσο, υπάρχει στο άρθρο 140 μία πρόβλεψη που είναι σοβαρά προβληματική, όσον αφορά τους συνταξιούχους. Αυτή λέει ότι αν δεν μπορεί να πετύχει ένα Πιστωτικό Ίδρυμα τον δείκτη μόχλευσης που απαιτείται να έχει, δηλαδή, την ασφάλεια που απαιτείται να έχει σε αποθέματα, τότε δεν μπορεί να κάνει μια σειρά από πράγματα μέχρις ότου τον πετύχει.

Ένα από αυτά είναι να μη μοιράσει κέρδη στους μετόχους. Κατανοητό. Όμως, το δεύτερο στο άρθρο 140 είναι να μη δώσει συντάξεις και επιδόματα σε πολίτες που έχουν ασφάλιση με τις τράπεζες αυτές, μέχρις ότου πετύχει το δείκτη μόχλευσης.

Αυτό θεωρούμε ότι είναι κοινωνικά άδικο και δε θα πρέπει να υπάρχει. Καταλαβαίνουμε γιατί δε θα πρέπει να αναδιανέμονται τα κέρδη μέχρις ότου επιτευχθεί το απόθεμα ασφάλειας, αλλά το να αρχίσει να επηρεάζει η Οδηγία αυτή την κατανομή συντάξεων σε συνταξιούχους αυτό θεωρούμε ότι είναι απαράδεκτο.

Έρχομαι τώρα στα κεφάλαια που αφορούν τα κόκκινα δάνεια. Εδώ, αυξάνεται με τα άρθρα αυτά το ποσοστό, είναι τα άρθρα 175 με 192, αυτών που δικαιούνται να συμμετέχουν σε εξωδικαστικούς διακανονισμούς, στον μηχανισμό ρύθμισης των οφειλών, και υποτίθεται ότι αυτό είναι ένα όφελος σε σχέση με τον κανονικό μηχανισμό, γιατί μέχρι τώρα ήταν περιορισμένος στους λεγόμενους ευάλωτους δανειστές.

Το πρόβλημα εδώ βέβαια είναι, ότι ο εξωδικαστικός Μηχανισμός ρύθμισης γίνεται με βάση μια προσφορά που κάνουν οι Servicers και έχουμε διαρκώς αναφορές, για το ότι, οι προσφορές αυτές είναι τρομερά πιεστικές.

Σας υπενθυμίζω, ότι στις 17 Σεπτεμβρίου του 2024, 11 βουλευτές της Νέας Δημοκρατίας είχαν κάνει ερώτηση γραπτή- αυτοί έγιναν μετά 10, γιατί ένας από αυτούς που επέμενε λίγο περισσότερο, ο κ. Σαλμάς, διεγράφη- και αυτοί έκαναν ερώτηση για τον μηχανισμό διακανονισμού των «κόκκινων δανείων». Επιπλέον πρέπει να πω, ότι υπήρξε και επίκαιρη ερώτηση αργότερα, η οποία ήταν ιδιαιτέρως επικριτική για την πολιτική που ασκεί το Υπουργείο Εθνικής Οικονομίας και Οικονομικών, και επαναλαμβάνω, το νομοσχέδιο που έχουμε μπροστά μας προέρχεται από την προηγούμενη ηγεσία του Υπουργείου Εθνικής Οικονομίας και Οικονομικών.

Επιπλέον, πρέπει να έχουμε υπόψη μας, ότι ενώ το ποσοστό των κόκκινων δανείων στις τράπεζες μπορεί να έχει μειωθεί, αυτό δεν σημαίνει καθόλου ότι έχει αντιμετωπιστεί το πρόβλημα. Συνεχίζουμε να έχουμε κόκκινα δάνεια της τάξης των 67 δις ευρώ. Αυτό σε απλά ελληνικά ισοδυναμεί περίπου με το 1/4 του μεγέθους της οικονομίας σε ένα χρόνο. Είναι τεράστιο ποσό και είναι δυνητικά εκρηκτικό. Το δεύτερο είναι, ότι ο αριθμός των οφειλετών συνεχίζει να είναι πάρα πολύ μεγάλος- κοντά στα 2,5 εκατομμύρια συμπολιτών μας. Υπάρχει επίσης και ένα άλλο ζήτημα που αφορά το γεγονός, ότι αυτός ο αριθμός των οφειλετών δεν μειώνεται, αλλά φαίνεται πως αυξάνεται, ενώ αυξάνονται επίσης από χρόνο σε χρόνο και οι πλειστηριασμοί κατοικιών.

Αυτά τα νούμερα και αυτοί οι δείκτες, όχι μόνο δεν δείχνουν ότι το πρόβλημα αντιμετωπίζεται επιτυχώς μέσα από το πρόγραμμα «ΗΡΑΚΛΗΣ» και συνεπώς, θα πρέπει αυτό το πρόγραμμα να «ανοιχτεί», ούτως ώστε να επιτρέψει σε περισσότερους να συμμετέχουν σε αυτό, δείχνει ότι το πρόγραμμα «ΗΡΑΚΛΗΣ δεν αντιμετωπίζει το ζήτημα και η διάθεση του εξωδικαστικού μηχανισμού ρύθμισης, σε περισσότερες ομάδες πολιτών, φοβόμαστε ότι θα τους θέσει υπό την απειλή που αντιμετωπίζουν οι άλλοι οφειλέτες, δηλαδή θα έχουν μια προσφορά από τους Servicers, οι οποίοι βεβαίως δεν ενδιαφέρονται να δώσουν προσφορές, οι οποίες βρίσκονται στα όρια των δυνατοτήτων των οφειλετών- στις περισσότερες περιπτώσεις- θα έχουν μία προσφορά τρομερά δύσκολη, η οποία θα τους πιέσει οικονομικά πάρα πολύ ή θα πρέπει να δουν τα σπίτια τους, τα καταστήματά τους ή τις επιχειρήσεις τους, να πλειστηριάζονται.

Έρχομαι τέλος σε δύο σημεία επιγραμματικά, κύριε Πρόεδρε και θα κλείσω με αυτά. Το πρώτο σχετίζεται με το άρθρο 224, που αφορά την απόσυρση, εκ μέρους του Δημοσίου, από τις δίκες αποζημιώσεων για τα θύματα στο Μάτι και στη Μάνδρα- των οικογενειών των θυμάτων, δηλαδή, από τις καταστροφές στη Μάνδρα και στο Μάτι. Επ’ αυτού, επειδή η πρόεδρος της «ΠΛΕΥΣΗΣ ΕΛΕΥΘΕΡΙΑΣ», η Ζωή Κωνσταντοπούλου, έχει υπερασπίσει θύματα από τις καταστροφές αυτές, θα αναφερθεί διεξοδικά στη θέση της «ΠΛΕΥΣΗΣ ΕΛΕΥΘΕΡΙΑΣ», όσον αφορά τη ρύθμιση αυτή.

Σχετικά με το άρθρο 223, θα πρέπει να παρατηρήσουμε εδώ, ότι υπάρχει μία αλλαγή του καθεστώτος. Αυτό αφορά τον μισθό του προϊσταμένου του Οικονομικού Γραφείου του Πρωθυπουργού, ο οποίος είναι ένα καινούργιο πρόσωπο μετά την παραίτηση του κ. Πατέλη. Αυτός ο μισθός δεν θα καθορίζεται πλέον, όπως καθοριζόταν πριν, αλλά θα καθορίζεται με συμμετοχή του Υπουργού Εθνικής Οικονομίας και Οικονομικών, και το ερώτημα εδώ είναι, γιατί θα πρέπει να γίνεται αυτό, γιατί θα πρέπει να μην εντάσσεται στο νόμο που καθορίζει τη μισθοδοσία του προϊσταμένου του Οικονομικού Γραφείου μέχρι τώρα και θα πρέπει να υπάρχει αλλαγή;

Θα επέλθει, προφανώς, θεωρούμε, μια αύξηση στο μισθό του εν λόγω προσώπου και δεν μπορούμε να καταλάβουμε, ποια είναι η αιτιολογία. Είδαμε την αιτιολογική έκθεση μήπως και καταλάβουμε κάτι και η αιτιολογική έκθεση απλώς περιγράφει τι είναι αυτό που θα γίνει, γιατί οι αιτιολογικές εκθέσεις, δυστυχώς στα περισσότερα νομοσχέδια που λαμβάνουμε, σπανίως αιτιολογούν και συνήθως περιγράφουν, για να διατηρήσουν βεβαίως κάποιες νομοθετικές ρυθμίσεις στο σκοτάδι και στην γκρίζα ζώνη, στην οποία πολύ συχνά βρίσκονται.

Σταματώ εδώ, κύριε Πρόεδρε, γιατί δεν έχω περισσότερο χρόνο και θα συνεχίσουμε τις υπόλοιπες Επιτροπές.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Περνάμε στον κατάλογο των ομιλητών με πρώτο τον συνάδελφο της Νέας Δημοκρατίας, κ. Σκυλακάκη.

**ΘΕΟΔΩΡΟΣ ΣΚΥΛΑΚΑΚΗΣ**: Ευχαριστώ κύριε Πρόεδρε. Το παρόν νομοσχέδιο έρχεται σε μία πολύ κρίσιμη ιστορική στιγμή και θα ξεκινήσω αναφερόμενος στην τοποθέτηση που έκανε ο Υπουργός Οικονομικών κ. Πιερρακάκης στην αρχή, για τις επιπτώσεις του εμπορικού πολέμου που μόλις τώρα ξεκίνησε.

Ένα πράγμα που έχουμε σίγουρα μπροστά μας είναι η ακραία αβεβαιότητα. Δεν ξέρουμε αν αυτός ο εμπορικός πόλεμος είναι βραχυχρόνιος ή μακροχρόνιος, αν οι δασμοί, οι ταρίφες που μπαίνουν, έχουν στόχο την αλλαγή των όρων εμπορίου ή το δημοσιονομικό έλλειμμα των Ηνωμένων Πολιτειών. Δεν ξέρουμε αν θα μείνουν μετά από την πρώτη θητεία Trump, στην περίπτωση που είναι μόνιμες ή θα φύγουν. Μπαίνουμε σε μια περίοδο ακραίας αβεβαιότητας. Ταυτόχρονα, ξέρουμε κάποια δεδομένα.

Το ένα δεδομένο είναι ότι αυτοί οι δασμοί θα μειώσουν το παγκόσμιο εμπόριο, τον όγκο του παγκόσμιου εμπορίου και αυτό πρακτικά σημαίνει μείωση του παγκόσμιου πλούτου, του παγκόσμιου ΑΕΠ. Πόσο θα είναι αυτό κανείς δεν ξέρει, αλλά δεν είναι της τάξεως του 0,1%. Μπορεί να είναι της τάξεως του 1%, μόνο εξ αυτού του λόγου. Εξαρτάται και από την αντίδραση των άλλων εθνών - η Κίνα σίγουρα θα αντιδράσει - και από πολλά άλλα πράγματα.

Το δεύτερο που ξέρουμε είναι ότι θα υπάρχει μία πολύ μεγάλη αναταραχή, μία επίπτωση στις αλυσίδες εφοδιασμού και αξίας παγκοσμίως. Ζούμε σε ολοένα αυξανόμενη παγκοσμιοποίηση στην ουσία από το 1990. Έχουν περάσει 35 χρόνια αυξανόμενης παγκοσμιοποίησης και ελεύθερου διεθνούς εμπορίου. Αυτό έχει δημιουργήσει περίπλοκες αλυσίδες αξίας που στηρίζονται σε πάρα πολλές διαφορετικές χώρες για να καταλήξει να δημιουργηθεί ένα τελικό προϊόν. Όταν προκαλείς τόσο βίαιες αλλαγές σε μια οικονομία που αφορά το 1/4 του πλανήτη και επηρεάζει το υπόλοιπα 3/4, είναι σίγουρο ότι οι αλυσίδες αυτές αξίας θα διαταραχθούν πολύ σημαντικά και την επίπτωση αυτών των διαταραχών θα την δούμε και σε επίπεδο πληθωρισμού και σε επίπεδο πρόσθετης μείωσης του παγκόσμιου ΑΕΠ, προσωρινής αλλά σημαντικής.

Το τρίτο που θα συμβεί και δεν έχει καταγραφεί ως τώρα επαρκώς είναι η τεράστια αβεβαιότητα για τις επενδύσεις και ειδικά για τις διεθνείς επενδύσεις. Ο λόγος που θα συμβεί αυτό είναι πολύ απλός. Στο βραχυχρόνιο διάστημα δεν ξέρουμε αν αυτοί οι δασμοί, αυτές οι ταρίφες, είναι μόνιμες ή προσωρινές. Αλλά και στο μεσοπρόθεσμο διάστημα υπάρχει αβεβαιότητα. Δεν ξέρουμε δηλαδή -σε περίπτωση που είναι μόνιμες για την σημερινή κυβέρνηση των Ηνωμένων Πολιτειών- αν αυτή η κυβέρνηση θα παραμείνει μετά την τετραετία, ή η Αμερική θ’ αλλάξει πολιτική, θα επιστρέψει δηλαδή μεσοπρόθεσμα στο διεθνές εμπόριο. Αυτό τι πρακτικά σημαίνει; Ότι οι επενδύσεις θ’ αναβληθούν, λόγω αβεβαιότητας για το αποτέλεσμά τους. Οι επενδύσεις -και αυτές που θα γίνονται μέσα στην Αμερική και αυτές που θα γίνονται εκτός Αμερικής- οι μεγάλες βιομηχανικές επενδύσεις παγκοσμίως θα τείνουν ν’ αναβάλλονται. Που σημαίνει πολύ μεγάλη πτώση του ύψους των διεθνών επενδύσεων. Αυτό συνέβη και το 2018-2020, με έναν πολύ μικρότερης σημασίας εμπορικό πόλεμο που έγινε μεταξύ Κίνας και ΗΠΑ. Αυτό τώρα σ’ αυτή τη φάση θα έχει πολύ βαρύτερες επιπτώσεις.

Το τέταρτο που θα συμβεί είναι η αύξηση του πληθωρισμού στις ΗΠΑ και όχι κατ’ ανάγκη μόνο στις ΗΠΑ.

Πέμπτος παράγοντας, χωρίς να παίρνω ακόμα περιπτώσεις άλλων πολιτικών περιπλοκών ή επιπτώσεις των αντιποίνων στο διεθνές οικονομικό σύστημα το αφήνω έξω από τη σημερινή ομιλία, είναι το τι θα συμβεί στα παγκόσμια χρηματιστήρια. Τα χρηματιστήρια, ιδίως των μεγάλων χωρών, είχαν μία καταπληκτική περίοδο την περασμένη τετραετία πενταετία, στην Αμερική ανέβηκαν περίπου 70%, 80% πάνω. Προφανώς, δεν υπήρχε αύξηση της παραγωγικότητας της διεθνούς για να έχουμε αυτή την αύξηση στα διεθνή χρηματιστήρια. Αυτό που συνέβη στην πραγματικότητα ήταν μία αγορά του μέλλοντος, το οποίο ήρθε πιο κοντά, περίμεναν ένα πολύ καλύτερο μέλλον. Αυτό το μέλλον τώρα για τέσσερα χρόνια πηγαίνει περίπατο και αντίθετα μπορεί να δούμε και χρεοκοπίες και δεν ξέρουμε καθόλου πώς αυτό σε χρηματιστήρια που πήγαν, εκτός από το βρετανικό λόγω Brexit, που πήγαν στον ουρανό τα τελευταία πέντε χρόνια θα έχει επίπτωση.

Τι σημαίνει αυτό για τα καθ’ ημάς;

Καταρχήν σημαίνει ότι πρέπει να ευχηθούμε καλή τύχη στον νέο μας Υπουργό Οικονομικών, που φέρνει σήμερα το πρώτο του νομοσχέδιο, γιατί μπαίνουμε σε μια περίοδο ιδιαίτερα απαιτητική για τα Υπουργεία Οικονομικών παγκοσμίως.

Το δεύτερο που αφορά την αντιπολίτευση είναι ότι η οικονομία θα επανέλθει στο επίκεντρο της συζήτησης για τα επόμενα χρόνια με δυσάρεστο τρόπο και θα πρέπει, και είναι πολύ σημαντικό αυτό και για τη χώρα, η αντιπολίτευση να αποκτήσει οικονομική πολιτική. Αυτή τη στιγμή η αντιπολίτευση έχει ευχολόγια, στην καλύτερη. Κανένα κόμμα της αντιπολίτευσης δεν έχει οικονομική πολιτική. Αν αυτά τα ευχολόγια τα βάζαμε να κυβερνήσουν δεν θα μπορούσαν να διοικήσουν βάρκα σε νηνεμία και εδώ πέρα χρειαζόμαστε διοίκηση καραβιού σε φουρτούνα στην οποία μπαίνουμε.

Το λέω αυτό με συναίσθηση των περιστάσεων. Οι περιστάσεις είναι δύσκολες. Η Ελλάδα πέρασε ως τώρα μια μεγάλη περίοδο ανάκαμψης, μετά τη διεθνή κρίση στην οποία εμείς βάλαμε τον εαυτό μας σε χειρότερη θέση από οποιονδήποτε άλλον, αλλά δεν έχουμε τελειώσει ούτε με τις μεταρρυθμίσεις ούτε με την αλλαγή του κράτους. Και έτσι όπως βλέπω τα πράγματα δεν θα τελειώσουμε για αρκετά ακόμη χρόνια αν θέλουμε να διατηρήσουμε και να βελτιώσουμε το επίπεδο ζωής σε αυτή τη χώρα. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μπαραλιάκος.

**ΞΕΝΟΦΩΝ ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, επιτρέψτε μου, πριν προχωρήσω στη σύντομη παρέμβασή μου για το υπό επεξεργασία νομοσχέδιο, να ευχηθώ στον νέο Υπουργό, τον κ. Πιερρακάκη και στο νέο Υφυπουργό, τον κ. Κώτσηρα καλή επιτυχία στην ανάληψη των νέων σας καθηκόντων και η θητεία σας στο Υπουργείο Οικονομικών να είναι εξίσου εποικοδομητική και επιτυχημένη, όπως ακριβώς ήταν και στις προηγούμενες κυβερνητικές θέσεις που είχατε και σε εσάς κύριε Πετραλιά, να ευχηθώ καλή συνέχεια στο έργο σας.

Κυρίες και κύριοι συνάδελφοι, στο παρόν νομοσχέδιο, το οποίο επιφέρει σειρά νομοθετικών ρυθμίσεων σε ένα ευρύ φάσμα της οικονομικής ζωής, ξεχωρίζω και θα ήθελα να αναδείξω δύο πολύ σημαντικά σημεία, τα οποία αφορούν στη ραχοκοκαλιά της ελληνικής κοινωνίας, τη μεσαία τάξη. Η μεσαία τάξη άλλωστε είναι εκείνη που συνέχει τους κοινωνικούς αρμούς, παράγει φορολογικά έσοδα και διαχέει τον πλούτο σύμμετρα και ορθολογικά. Σε αυτούς φυσικά προσανατολίζονται πρωτίστως και οι πολιτικές μας επιλογές και σε αυτούς απευθύνονται κυρίως τα ιδεολογικά μας προτάγματα.

Το πρώτο σημείο, λοιπόν, που ξεχωρίζω, θέλω και να σας ευχαριστήσω που το συμπεριλάβετε στο παρόν νομοσχέδιο, είναι ένα ζήτημα το οποίο πριν λίγο καιρό είχα αναδείξει με κοινοβουλευτικές μου παρεμβάσεις προς τα αρμόδια υπουργεία, μετά από τα αιτήματα που μου υπέβαλαν οι ιδιοκτήτες των τουριστικών καταλυμάτων και των εποχικών επιχειρήσεων της Πιερίας και το οποίο υλοποιείται με νομοθετική διάταξη στο άρθρο 212, του υπό επεξεργασία νομοσχεδίου.

Επί της ουσίας, λοιπόν, επιχειρήσεις, κυρίως οι εποχικές, απαλλάσσονται από οφειλές και τέλη καθαριότητας και φωτισμού για το ακίνητο που κατέχουν, του οποίου η ηλεκτροδότηση έχει διακοπεί, σύμφωνα με στοιχεία του αρμόδιου διαχειριστή δικτύου και το οποίο σύμφωνα με υπεύθυνη δήλωση του ιδιοκτήτη ή του νόμιμου εκπροσώπου αυτού, δεν χρησιμοποιούνταν κατά το διάστημα αναφοράς και διαγράφεται ή παραλείπεται η βεβαίωση τους. Ένα εύλογο και δίκαιο αίτημα μικρομεσαίων επιχειρήσεων ικανοποιείται με αυτή τη διάταξη αφού πλέον εξορθολογίζεται ο τρόπος βεβαίωσης και είσπραξης των τελών αυτών και δεν επιβαρύνονται με περαιτέρω γραφειοκρατικά εμπόδια όσοι έχουν προβεί ή αποδεικνύουν ότι έχουν διακόψει την ηλεκτροδότηση για το ακίνητό τους για το χρονικό διάστημα αναφοράς.

Κυρίες και κύριοι συνάδελφοι, κύριε Πρόεδρε, το δεύτερο σημείο το οποίο πραγματικά αγκαλιάζει το σύνολο της μεσαίας τάξης είναι η επέκταση των ευνοϊκών ρυθμίσεων εξωδικαστικού μηχανισμού ενός θεσμικού εργαλείου, το οποίο έχει τύχει ευρείας αποδοχής τόσο από την κοινωνία όσο και από τους εμπλεκόμενους επαγγελματικούς κλάδους και το οποίο έχει δώσει ουσιαστικές λύσεις για την εξυπηρέτηση οφειλών προς το δημόσιο, αλλά και τα χρέη προς τα χρηματοπιστωτικά ιδρύματα.

Η αύξηση της περιμέτρου των επιλέξιμων οφειλετών, αλλά και η περαιτέρω προστασία των δανειοληπτών μέσω θεσμοθέτησης υποχρέωσης του πιστωτή να έχει καταθέσει προ της διενέργειας πλειστηριασμών έγγραφη πρόταση ρύθμισης τον οφειλέτη, είναι κάποιες από τις παρεμβάσεις που ενισχύουν τη θέση των συμπολιτών μας και δίνουν πραγματική ανάσα για να ρυθμίσουν με τρόπο μόνιμο και διαφανή τις οφειλές τους.

Κυρίες και κύριοι συνάδελφοι, η μάχη της καθημερινότητας είναι αμείλικτη και η κοινωνία αναμένει τέτοιου είδους ουσιαστικές παρεμβάσεις, οι οποίες θα βελτιώσουν εν τις πράγμασι την οικονομική τους θέση. Το μεταρρυθμιστικό μας πρόγραμμα είναι προσανατολισμένο στην ελάφρυνση της μεσαίας τάξης και στην παροχή μερίσματος από την αλματώδη πρόοδο και ανάπτυξη της ελληνικής οικονομίας. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε κύριε συνάδελφε.

Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ**: Κυρίες και κύριοι Βουλευτές, παρά το γεγονός ότι θα επανέλθω στη συζήτηση του νομοσχεδίου στην Ολομέλεια, θα ήθελα σήμερα να στηλιτεύσω ορισμένα μόνο σημεία αυτού του νομοσχεδίου τα οποία, κατά την άποψή μου, το καθιστούν προβληματικό εν τω γεννάσθαι του.

Ενδεικτικά θα αναφερθώ πρώτα από όλα στο κεφάλαιο β΄, όπου μιλάμε για την ενίσχυση της κεφαλαιαγοράς, όπου συγκεκριμένα στο άρθρο 3, περί αυξήσεως ορίου ενημερωτικού δελτίου, θέλω να σχολιάσω ότι η αύξηση του ορίου στα 8 εκατομμύρια ευρώ δημιουργεί κινδύνους, όπως η μειωμένη πληροφόρηση για πολύ μεγαλύτερο εύρος συναλλαγών, η δυσκολία στην αξιολόγηση του επενδυτικού κινδύνου από μικροεπενδυτές και η πιθανή εκμετάλλευσή του χαλαρότερου αυτού θεσμικού πλαισίου από επιτήδειους.

Στα άρθρα 4 και 5 αναφορικά με τις μετοχές με πολλαπλά δικαιώματα ψήφου δημιουργούνται προβλήματα, όπως ο κίνδυνος κατάχρησης εξουσίας από τους βασικούς μετόχους. Ιδιαίτερα στο άρθρο 5, είναι σαφής η έλλειψη συγκεκριμένων ορίων για πολλαπλά δικαιώματα ψήφων. Στο άρθρο 4, εκ του παραλλήλου προκύπτει η αδυναμία άσκησης αποτελεσματικού ελέγχου από τους μικρομετόχους. Τι σημαίνει αυτό; Ότι για μια ακόμη φορά, κύριε Υπουργέ, η Κυβέρνησή σας αφού πρώτα φρόντισε για την υπερσυγκέντρωση πλούτου στα χέρια λίγων, έρχεται τώρα να καταστήσει και ασύδοτους αυτούς τους «υπερ πλούσιους φίλους» της.

Στο άρθρο 8 και από 17 ως 21, που αφορούν στους μηχανισμούς διαχείρισης ρευστότητας, διαβλέπω απουσία ανώτατου ορίου στην προσαρμογή της τιμής στο άρθρο 19 και έλλειψη συγκεκριμένων κριτηρίων ενεργοποίησης του μηχανισμού swing prices.

Επίσης, θεωρώ ότι υπάρχει σημαντική ασάφεια στον προσδιορισμό των αντικειμενικών λόγων για την αναστολή έκδοσης μεριδίων στο άρθρο 15, και εντελώς προβληματικός μηχανισμός εισφορών για αποτροπή απομείωσης αξίας στο άρθρο 20.

Κυρίες και κύριοι συνάδελφοι, μέσα σε αυτά τα άρθρα, 65 έως 79, διαπιστώνουμε σοβαρά ελλείμματα προβλέψεων για τη θωράκιση των εποπτικών φορέων.

Πρώτον, αλληλοκαλύπτονται οι αρμοδιότητες μεταξύ της Επιτροπής Κεφαλαιαγοράς και της Τράπεζας της Ελλάδος στο άρθρο 65. Και υπάρχει ένα εντελώς ασαφές πλαίσιο συνεργασίας στον τομέα των κρυπτοστοιχείων, στα άρθρα 95 έως 126. Και επιπλέον, προφανής έλλειψη συγκεκριμένου μηχανισμού επίλυσης διαφορών μεταξύ των αρχών, στα άρθρα 80 έως 94.

Σε κάθε περίπτωση, το νομοσχέδιο αυτό δημιουργεί και συστημικούς κινδύνους και προβληματικά φορολογικά κίνητρα για την ενίσχυση της κεφαλαιαγοράς. Και όλα αυτά, μαζί με όσα προείπα, δημιουργούν ένα εκρηκτικό μείγμα. Όταν φτάσουμε στο Κεφάλαιο Ε’, που το νομοσχέδιο πραγματεύεται την αναμόρφωση του θεσμικού πλαισίου των Ανωνύμων Εταιρειών επενδύσεων σε ακίνητη περιουσία.

Η κριτική μου λοιπόν, εστιάζεται στο γεγονός ότι φαίνεται ότι αυτές οι ΑΕΕΑΠ, όπως λέγονται, μέσω του νομοσχεδίου αυτού μπαίνουν και στον κλάδο της ενέργειας με πολύ χαμηλότερη φορολογία, όπως καθώς οι ΑΕΕΑΠ όπως είπα, δεν υπόκεινται σε φόρο εισοδήματος αλλά φορολογούνται με ετήσιο συντελεστή φόρου που είναι ίσος με το 10% επί του εκάστοτε ισχύοντος επιτοκίου παρέμβασης της Ευρωπαϊκής Κεντρικής Τράπεζας, του επιτοκίου αναφοράς, προσαυξημένο κατά μία ποσοστιαία μονάδα επί του μέσου όρου των εξαμηνιαίων επενδύσεών τους σε ακίνητα.

Λέγεται εδώ, κύριε Υπουργέ, ότι λόγω του άρθρου 49 περί υποχρέωσης πόθεν έσχες για τους προέδρους, τους διευθύνοντες συμβούλους και τα εκτελεστικά μέλη των διοικητικών συμβουλίων και τους γενικούς διευθυντές των Ανωνύμων Εταιρειών επενδύσεων σε ακίνητη περιουσία, οι τελευταίοι προχώρησαν ενόψει αυτού του νομοσχεδίου σε πώληση της ακίνητης περιουσίας τους στις εταιρείες αυτές. Η αύξηση δε του ορίου του κεφαλαίου από τα 25 στα 40 εκατομμύρια, δεν εξυπηρετεί την αύξηση του ανταγωνισμού, ούτε την αύξηση των εταιρειών που συμμετέχουν σε οργανωμένες αγορές, αλλά προστατεύει μόνο τις υφιστάμενες ΑΕΕΑΠ από την εισαγωγή νέων, πιο αποδοτικών σχημάτων - ανταγωνιστών.

Κλείνοντας, το κεφάλαιο αυτό, το δεύτερο, περί διεύρυνσης των κριτηρίων ρύθμισης οφειλών μέσω του εξωδικαστικού μηχανισμού, έχω να σας πω, κύριε Υπουργέ, ότι ενώ λέτε ότι διπλασιάζετε τα περιουσιακά και εισοδηματικά κριτήρια του ευάλωτου οφειλέτη, κι επίσης λέτε ότι παρουσιάζετε ότι θα βγαίνει η ρύθμιση που δεν θα μπορούν να αρνηθούν οι τράπεζες και οι servicers, εντούτοις τους δίνετε τη δυνατότητα να ανακόπτουν αυτή τη ρύθμιση εντός προθεσμίας 20 ημερών από την εξαγωγή της ρύθμισης ενώπιον του αρμόδιου Πρωτοδικείου, με λόγους ανακοπής αποκλειστικά την ακρίβεια των στοιχείων που έχει υποβάλλει ο οφειλέτης και δεύτερον, τη μειωμένη ικανοποίηση της απαίτησης του πιστωτή σε σχέση με την ικανοποίηση που αυτός θα είχε αν προέβαινε κανονικά η τράπεζα, το fund ή ο servicer στην αναγκαστική εκτέλεση επί των ακινήτων του, χωρίς τη ρύθμιση. Δηλαδή, κύριε Υπουργέ, μιλάμε για κανονική κοροϊδία. Κανονική κοροϊδία όμως.

Από κει και πέρα, θέλω να αναφερθώ επίσης στο ότι δεν υπάρχει καμία σαφήνεια στην επέκταση του καθεστώτος των εγγυήσεων του Ελληνικού Δημοσίου υπέρ των κάθε λογής funds που συμμετέχουν στο σχέδιο Ηρακλής. Και επειδή το Κοινοβούλιο, ουδεμία ενημέρωση έχει περί του σχεδίου αυτού γενικά, και της εξέλιξης του και της χρήσης των κριτηρίων αυτών, είναι σαφές ότι αυτό το κυβερνητικό νομοσχέδιο, κύριε Υπουργέ, πρέπει να το πάρετε πίσω, να το διορθώσετε, να το μελετήσετε σοβαρά και επιτέλους να σταματήσετε να φέρνετε το ελληνικό Κοινοβούλιο νομοσχέδια κομμένα και ραμμένα στα μέτρα του ολιγοπωλιακού κεφαλαίου και όλου αυτού του οικοσυστήματος συμφερόντων

Επίσης, κύριε Υπουργέ, θέλω να σταθώ ιδιαιτέρως στο άρθρο 25, όπου η Κυβέρνηση επιχειρεί να ισχυριστεί ότι κόπτεται για τις μικρομεσαίες επιχειρήσεις, τις οποίες βεβαίως συστηματικά καταστρέφει τα τελευταία έξι χρόνια. Στο οποίο άρθρο 25, προβλέπει προσαυξημένη έκπτωση για δαπάνες εισαγωγής σε ρυθμιζόμενη αγορά. Ωστόσο, αυτό το μέτρο που παρουσιάζεται ως ενίσχυση είναι ουσιαστικά ανεφάρμοστο, διότι, εκτός της έλλειψης σαφούς κοστολόγησης, δεν αποτελεί κίνητρο για τις μικρομεσαίες επιχειρήσεις. Τα φορολογικά κίνητρα που εισάγονται με το άρθρο 25 και την προσθήκη του άρθρου 22 στ’ στον Κώδικα Φορολογίας Εισοδήματος, αποσκοπούν στη στήριξη πολύ μικρών, μικρών και μεσαίων επιχειρήσεων για την εισαγωγή τους σε ρυθμιζόμενη αγορά, στο Χρηματιστήριο Αθηνών.

Ωστόσο, στην παρούσα μορφή τους, δεν φαίνεται να εξυπηρετούν αποτελεσματικά τις ανάγκες των μικρομεσαίων επιχειρήσεων, όπως θα αναλύσω.

Κατά την άποψή μας, λοιπόν, η μείωση της φορολογικής υποχρέωσης κατά 200.000 ευρώ, όπως φαίνεται να αποτελεί και το ανώτατο όριο προκύπτουσας ωφέλειας, δεν συνιστά επαρκές κίνητρο για να ωθήσει μια εταιρεία να εισαχθεί στο Χρηματιστήριο. Πραγματικό κίνητρο θα ήταν η προσαύξηση, με αυξημένο συντελεστή έκπτωσης όλων των δαπανών που συνδέονται με τη συμμόρφωση της εταιρείας στο αυστηρό πλαίσιο διαφάνειας και εταιρικής διακυβέρνησης μιας εισηγμένης επιχείρησης.

Αν αυτό το πλαίσιο δημιουργεί υπεραξία, μέσω καλύτερης λογιστικής απεικόνισης, οργανωτικών μέτρων και αξιοπιστίας της χρηματοοικονομικής πληροφόρησης, είναι δίκαιο ένα μέρος αυτής να επιστρέφεται στην εταιρεία, μέσω υπερέκπτωσης, όπως συμβαίνει π.χ. με τις δαπάνες Έρευνας και Ανάπτυξης.

Επιπλέον, το ελάχιστο διάστημα διακράτησης των μετοχών, στη ρυθμιζόμενη αγορά, το οποίο ορίζεται στα 10 έτη, για τη μη ανάκτηση του ωφελήματος, φαντάζει υπερβολικό, δεδομένου του περιορισμένου ύψους ωφέλειας - μόνο 200.000 ευρώ, όπως είπα- και της σύντομης διάρκειας εφαρμογής του μέτρου, από το 2025 μέχρι το 2027.

Το ίδιο το ανώτατο όριο θα μπορούσε να επανεξεταστεί και να διευρυνθεί.

Παράλληλα, στις εκπιπτόμενες δαπάνες, θα έπρεπε να συμπεριληφθούν και φόροι, πέρα από αυτούς που προβλέπονται στην παράγραφο 2 του άρθρου 25, ενώ απαιτείται διευκρίνιση για τον υπολογισμό των 10 συναπτών ετών της παραγράφου 4, σε περίπτωση αναστολής διαπραγμάτευσης.

Ένα ακόμη κρίσιμο ζήτημα, κύριε Υπουργέ, είναι η εστίαση, αποκλειστικά στη ρυθμιζόμενη αγορά. Δεδομένου ότι το κίνητρο απευθύνεται σε μικρομεσαίες επιχειρήσεις, θα έπρεπε να επεκταθεί και σε επιχειρήσεις που στοχεύουν στην αρχική ένταξη σε πολυμερή μηχανισμό διαπραγμάτευσης, όπως η εναλλακτική αγορά του Χρηματιστηρίου Αθηνών.

Οι επιχειρήσεις που πληρούν τα κριτήρια του τίτλου, δηλαδή του άρθρου 2 της Σύστασης 2003/361 της Ευρωπαϊκής Κοινότητας, είναι πολύ πιθανότερο να επιλέξουν τον πολυμερή μηχανισμό διαπραγμάτευσης αντί της κύριας αγοράς, ιδίως αν ληφθεί υπόψιν η τρέχουσα απαίτηση του Κανονισμού του Χρηματιστηρίου Αθηνών για ελάχιστη κεφαλαιοποίηση 40 εκατομμυρίων ευρώ στην κύρια αγορά. Αυτό σημαίνει ότι η διάταξη κινδυνεύει να καταστεί κενό γράμμα, εφαρμόσιμη μόνο σε ελάχιστες μικρομεσαίες επιχειρήσεις, με εξαιρετικά υψηλή κερδοφορία ή προοπτικές, που δικαιολογούν τέτοια κεφαλαιοποίηση. Ενώ, η επέκταση του κινήτρου, στην πολυμερή αγορά διαπραγμάτευσης, μοιάζει μονόδρομος, για να αποκτήσει η πρακτική χρησιμότητα διάταξη αυτή.

Προτείνετε, δηλαδή, ένα θεωρητικό μέτρο για τις μικρομεσαίες επιχειρήσεις, για να στηρίξετε το αφήγημα σας για στήριξη των μικρομεσαίων επιχειρήσεων, αντί να τις στηρίξετε ουσιαστικά.

Όπως προείπα, ζητούμε την απόσυρση του νομοσχεδίου και για επανακοστολόγηση, βεβαίως, από το Γενικό Λογιστήριο του Κράτους. Και, βέβαια, ζητούμε πιο ουσιαστικά μέτρα για τις μικρομεσαίες επιχειρήσεις.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε την κυρία Τζάκρη.

Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κύριοι Υπουργοί, το άρθρο 215, με το οποίο ανατίθεται, σε Νομικά Πρόσωπα Ιδιωτικού Δικαίου, η είσπραξη οφειλών Ασφαλιστικών Ταμείων, είναι μια ομολογία της κυβερνητικής πολιτικής. Είναι ομολογία, διότι αυτό το άρθρο δεν τέθηκε ποτέ σε διαβούλευση. Το νομοσχέδιο κατατέθηκε -όπως είναι γνωστό- 31 Μαρτίου, αργά τη νύχτα, λίγο πριν τα μεσάνυχτα. Κανένας από τους φορείς, που θα είχαν πάρα πολλούς λόγους να παρέμβουν και να διατυπώσουν τις απόψεις τους γι’ αυτή τη μεθόδευση που επιχειρείται σε βάρος της περιουσίας των πολιτών, κανένας από τους φορείς δεν μπόρεσε να διατυπώσει γνώμη. Θα κληθούν, αύριο, ορισμένοι από αυτούς, ελπίζοντας ότι μέχρι αύριο - παρότι αντιλέξαμε στην πολύ σύντομη αυτή διαδικασία που ακολουθείται, με πάγια πρακτική της Κυβέρνησης- θα πρέπει να συζητήσουμε, μέσα σε λιγότερο από 24 ώρες από το κλείσιμο των εργασιών αυτής της Επιτροπής, με τους φορείς ένα τέτοιο νομοσχέδιο, για διάταξη νομοσχεδίου που δεν ήταν γνωστή πριν από τις 31 Μαρτίου.

Τι κάνετε, λοιπόν, με αυτήν τη διάταξη. Αυτήν τη στιγμή, είναι γνωστό ότι ο e-ΕΦΚΑ απασχολεί πολλούς δικηγόρους Ασφαλιστικών Ταμείων, των οποίων πραγματικά αντικείμενό τους είναι, μεταξύ άλλων, και οι εισπράξεις οφειλών από ασφαλιστικές εισφορές.

Οι οφειλέτες, αυτή τη στιγμή, αντιμετωπίζουν την πρώτη τιμωρία της αδυναμίας τους να ανταπεξέλθουν στις υποχρεώσεις τους. Η πρώτη τιμωρία είναι ότι έπαψαν να διαθέτουν ασφαλιστική ικανότητα και δεν μπορούν να αγοράσουν τα φάρμακά τους, δεν μπορούν να αποπληρώσουν με μια συμμετοχή του ταμείου, εξετάσεις που απαιτεί η κατάσταση της υγείας τους. Η δεύτερη τιμωρία που επέρχεται με τη διάταξη αυτή, είναι ότι, πλέον, δεν θα έχουν να κάνουν με νομικούς, οι οποίοι θα συνομιλούν μαζί τους για τις ρυθμίσεις των χρεών τους, αλλά θα έχουν να κάνουν με εισπρακτικές εταιρείες. Αυτό δε σημαίνει Νομικά Πρόσωπα Ιδιωτικού Δικαίου;

Εισπρακτικές εταιρείες, βεβαίως, συστήνονται, σε πάρα πολλές περιπτώσεις, με τη συνδρομή των τραπεζών ή με μέλη των τραπεζών ή βρίσκονται σε αγαστή συνεργασία μαζί τους. Άρα, είναι μια διάταξη που φωτογραφίζει, ακριβώς, μία πρακτική και μια μεθόδευση που θέλετε να επαναλάβετε, για τον τρόπο που δρουν αυτές οι εταιρείες καταχρηστικά σε βάρος των οφειλετών. Το πόσο, βεβαίως, καταχρηστικά δρουν, το έχουμε δει στην περίπτωση οφειλών από ληξιπρόθεσμα χρέη στην ΑΑΔΕ και, πλέον, από πρόσφατες έρευνες της Eurostat αποδεικνύεται, ότι αυτές οι οφειλές έχουν επεκταθεί σε ενοίκια, σε λογαριασμούς, σε δάνεια.

Στην πραγματικότητα, λοιπόν, επιχειρείται τα συγκεκριμένα Νομικά Πρόσωπα Ιδιωτικού Δικαίου να δράσουν με τον τρόπο που, όταν κλήθηκαν να απαντήσουν για την καταχρηστικότητα των πρακτικών που εφαρμόζουν, από πολίτες που διεκδίκησαν το δίκαιό τους φτάνοντας μέχρι και στον Άρειο Πάγο, εκεί βρέθηκε ότι είχαν, τελικά, τη σύμφωνη γνώμη του Αρείου Πάγου γι’ αυτές τις μεθοδεύσεις τους. Και, δυστυχώς, πολίτες εξακολουθούν και βρίσκονται σε μία πολύ δεινή θέση, στην οποία δεν μπορούν να ανταπεξέλθουν, ούτε, φυσικά, με τη μεθόδευση της νέας διαδικασίας που θέλετε να εφαρμόσετε στον εξωδικαστικό μηχανισμό.

Καταρχήν, ο εξωδικαστικός μηχανισμός βασίζεται σε μια ψηφιακή πλατφόρμα. Πόσο σωστά λειτουργεί αυτή η ψηφιακή πλατφόρμα; Να θυμηθώ το χάος που επικρατεί στο Ελληνικό Κτηματολόγιο; Τις πρόσφατες καταγγελίες από νομικούς, ότι μέσα από την Ολομέλεια Portal του Δικηγορικού Συλλόγου σε έλεγχο τίτλων, διαπιστώνουν ότι δεν αναρτώνται όλα τα έγγραφα τα συνοδευτικά που αφορούν πράξεις, που θα έκανε να έχουν αναρτηθεί εκεί, όπως π.χ., τροπή προσημείωσης σε υποθήκη; Πρόκειται για την εφαρμογή του εμπραγμάτου δικαίου και της αναγκαστικής εκτέλεσης, αλλά και για τα μέσα άμυνας που μπορεί να έχει κάποιος οφειλέτης.

Βεβαίως, δεν μπορούμε να αισθανθούμε καθόλου ασφαλείς και ανησυχούμε για το γεγονός, ότι τις τελευταίες μέρες έχουμε γίνει μάρτυρες της διάρρηξης των συστημάτων ψηφιακής διακυβέρνησης που πέφτουν θύματα κυβερνοεπιθέσεων, με τα προσωπικά δεδομένα των πολιτών να βρίσκονται στα χέρια hacker και να μην έχει λογοδοτήσει κανείς μέχρι τώρα για τις απίστευτες παραβιάσεις. Ποιος θα εγγυηθεί ότι τα προσωπικά δεδομένα των ευάλωτων οφειλετών δεν θα περιέλθουν σε χέρια άλλων, συνεργατών των τραπεζών ενδεχομένως ή ακόμα και ξένων funds;

Επίσης, επειδή άκουσα τον κ. Μπαραλιάκο να μιλάει για την επέκταση της έννοιας του ευάλωτου οφειλέτη και στη μεσαία τάξη, λυπάμαι, αλλά δεν θεωρείται, πλέον, μεσαία τάξη, ο έχων εισόδημα 21.000 ευρώ και κάτι ακόμα. Το διπλάσιο, δηλαδή, του όρου που τίθεται για τον ευάλωτο, το επεκτείνετε σε μια άλλη κατηγορία που τη θεωρείτε ότι ανήκει στη μεσαία τάξη και θα πρέπει να σας χρωστάει ευγνωμοσύνη η μεσαία τάξη κατ’ εσάς.

Σε μια εποχή αισχροκέρδειας, πενιχρών εισοδημάτων, με την απομειωμένη αγοραστική δύναμη των Ελλήνων πολιτών, που πολύ καλά έθιξε ο Εισηγητής μας πριν από λίγη ώρα, είναι πρόκληση να μιλά κανείς για μια πλατφόρμα εξωδικαστικού μηχανισμού, την οποία τροποποιείτε με έναν τρόπο, με άπειρες προϋποθέσεις που τίθενται και πάλι, για να μπορεί κάποιος να ασκήσει τα δικαιώματά του. Είναι πρόκληση να δηλώνετε ότι αυτή η πλατφόρμα θα ανακουφίσει τους οφειλέτες.

Στην πραγματικότητα θα είναι μια πλατφόρμα, που θα εισπράττει, θα εισρέουν εκεί όλα τα προσωπικά δεδομένα οφειλετών, προκειμένου δήθεν να τους ανακουφίσετε με ρυθμίσεις, ενώ στη συνέχεια θα τους παραπέμπετε στη ληστρική μεταχείριση των funds και των τραπεζών, όπου είναι γνωστό ότι οι τράπεζες, με ειδική νομοθετική ρύθμιση δική σας, έβαλαν στο απυρόβλητο τους υπαλλήλους τους από το αδίκημα της απιστίας, προκειμένου να πουλάνε επί πινακίου φακής τα δάνεια στα funds.

Στη συνέχεια τα funds με τις δικές τους πρακτικές σε services και όταν η οφειλή εμφανίζεται να είναι 100 ευρώ, αυτές οι εταιρείες διαχείρισης χωρίς να ελέγχονται από κανέναν, μπορεί να εμφανίζουν με τις προσαυξήσεις 300 ευρώ. Αυτά τα 300 ευρώ στη συνέχεια να ακολουθούν αυτή την πολύ πονετική διαδικασία, την αδιαφανή διαδικασία, να βρίσκονται εκτεθειμένοι σε πρακτικές πλειστηριασμών, όπου με την κατώτατη προσφορά βρίσκεται το ακίνητο στα χέρια τρίτων, συχνά μεσιτικών εταιρειών, οι οποίες ενεργούν πολλές φορές για όφελος τραπεζών και ξένων φυσικά ιδιωτικών συμφερόντων.

Όλα αυτά σε μία συνεννόηση, σε ένα πολύ σκοτεινό περιβάλλον, όπου κάποιος χάνει το ακίνητο του για πολύ υποπολλαπλάσια αξία της πραγματικής αξίας του ακινήτου του και βρίσκεται στη δεινή θέση να πρέπει, όχι μόνο ο ίδιος, αλλά και ο εγγυητής που είναι αρμόδιος επίσης και οφείλει να αποδώσει την αρχική απαίτηση, να χάνει και εκείνος τη δική του περιουσία.

Για όλες αυτές, λοιπόν, τις πρακτικές, καταγγέλλουμε την πολιτική σας και θεωρούμε ότι είναι μια φενάκη που δεν θα ανακουφίσει κανέναν, τουναντίον θέτει συγκεκριμένες προϋποθέσεις, οι οποίες για τους περισσότερους είναι απαγορευτικές, προκειμένου να ενταχθούν σε ρυθμίσεις αφενός και αφετέρου, δεν πρόκειται να αποδώσει το μέτρο, γιατί έχουν αυξηθεί σε τραγικό βαθμό ο αριθμός των οφειλετών. Αρκεί να πούμε ότι ένας στους δύο Έλληνες, όπως ανέφερα νομίζω και πιο νωρίς, οφείλει ληξιπρόθεσμες οφειλές και δυστυχώς, θα υποστεί αυτή τη βάσανο, χωρίς να μπορέσει να ανταπεξέλθει στα προαπαιτούμενα που θέτει το σχέδιο νόμου που φέρνετε για ψήφιση. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κυρία συνάδελφε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας**): Θα μπορούσατε, κύριε Πρόεδρε, να αναγνώσετε την τελική κατάσταση των φορέων για αύριο;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Επαναλάβω τους φορείς. Λοιπόν, είναι: Τράπεζα της Ελλάδος, Επιτροπή Κεφαλαιαγοράς, Σύνδεσμος Μελών Χρηματιστηρίων Αθηνών, Ελληνική Ένωση Τραπεζών, Ένωση Εταιρειών Διαχείρισης Απαιτήσεων από Δάνεια και Πιστώσεις, Ένωση Θεσμικών Επενδυτών, Ένωση Εισηγμένων Εταιρειών, Εθνική Αρχή Κυβερνοασφάλειας, Όμιλος Χρηματιστηρίου Αθηνών, Σύνδεσμος Εταιρειών Παροχής Επενδυτικών Υπηρεσιών, Σύλλογος Εργαζομένων της Επιτροπής Κεφαλαιαγοράς, Ένωση Καταναλωτών «Ποιότητα Ζωής», ΠΟΜΙΔΑ, Ένωση Φοροτεχνικών Ελευθέρων Επαγγελματιών, Οικονομικό Επιμελητήριο της Ελλάδος, Εμπορικό και Βιομηχανικό Επιμελητήριο Αθηνών, Αρχή Καταπολέμησης και Νομιμοποίησης Εσόδων από Εγκληματική Δραστηριότητα, Πανελλήνια Ομοσπονδία Φοροτεχνικών Ελευθέρων Επαγγελματιών, Πανελλήνια Ομοσπονδία Εργαζομένων Δημόσιων Οικονομικών Υπηρεσιών, Εθνική Συνομοσπονδία Ατόμων με Αναπηρία και Σύλλογος Συγγενών Θυμάτων Ματιού.

Ολοκληρώνουμε τώρα την πρώτη συνεδρίαση της Επιτροπής, με την τοποθέτηση του Υπουργού Εθνικής Οικονομίας και Οικονομικών, κυρίου Κυριάκου Πιερρακάκη. Ορίστε κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ευχαριστώ πολύ κύριε Πρόεδρε.

Κυρίες και κύριοι συνάδελφοι, η οικονομική πολιτική πρέπει να διαμορφώνει τις προϋποθέσεις για την ενίσχυση της ανάπτυξης και ταυτόχρονα, την ίδια ώρα, να προωθεί την κοινωνική συνοχή. Πρέπει να αντιμετωπίζει αδικίες και αποκλεισμούς και να προσφέρει σε κάθε άτομο και σε κάθε οικογένεια ένα δίκαιο μέρισμα από την ανάπτυξη αυτή. Το τρίπτυχο οικονομική ανάπτυξη, με κοινωνική δικαιοσύνη και αλληλεγγύη για κάθε οικογένεια, είναι οδηγός των αποφάσεων, της στρατηγικής, του σχεδιασμού μας στην οικονομία.

Το νομοσχέδιο το οποίο καταθέτουμε σήμερα, το οποίο προετοιμάστηκε σε σημαντικό βαθμό από τον Κωστή Χατζηδάκη και την ομάδα του στο Υπουργείο Εθνικής Οικονομίας και Οικονομικών και το ολοκληρώσαμε εμείς τις τελευταίες ημέρες, υπηρετεί και τους τρεις αυτούς στόχους. Αυτό γιατί, πρώτον, η μείωση των μη εξυπηρετούμενων δανείων, που είναι σχεδιασμένο να επιφέρει, ενδυναμώνει και το τραπεζικό σύστημα. Δεν έχει σημασία αν τα δάνεια αυτά δεν ανήκουν τώρα σε τράπεζες. Το γεγονός ότι το νομοσχέδιο μπορεί να βγάλει από το κόκκινο μια σειρά από δανειολήπτες έχει τεράστια σημασία γιατί αυτό σημαίνει ότι θα μπορούν στο κοντινό μέλλον να δανειοδοτηθούν εκ νέου από το τραπεζικό σύστημα.

Δεύτερον, παύει να υπάρχει μία κατηγορία συμπολιτών μας που βιώνουν οικονομικό αποκλεισμό λόγω της αδυναμίας ρύθμισης των δανείων τους. Οι δανειολήπτες αυτοί γίνονται ξανά δημιουργικοί πολίτες και αυτό είναι ένα στοιχείο κοινωνικής δικαιοσύνης.

Τρίτον, οι δανειολήπτες αυτοί που τώρα παραμένουν εγκλωβισμένοι αποκτούν δεύτερη ευκαιρία. Μια δεύτερη ευκαιρία να ρυθμίσουν εποικοδομητικά τις οικονομικές τους υποθέσεις, να διασώσουν τις περιουσίες τους, να αρχίσουν ένα νέο κύκλο οικονομικής δραστηριότητας με θετικό αποτέλεσμα για το δικό τους προσωπικό και οικογενειακό μέλλον. Με αυτό τον τρόπο μπορούν να συμμετέχουν στην οικονομική και παραγωγική δραστηριότητα και να ενισχύσουν την ανάπτυξη σε κάθε πόλη, σε κάθε γειτονιά, σε κάθε κλάδο. Είναι ουσιαστικά μια πρωτοβουλία ενσωμάτωσης ξανά στην οικονομία ενός μεγάλου μέρους συμπολιτών μας που σήμερα βρίσκεται σε κάποιο βαθμό αποκλεισμού.

Έχουμε λοιπόν μια νέα ρύθμιση του λεγόμενου εξωδικαστικού μηχανισμού, μια ρύθμιση υπερόπλο, που μπορεί να έχει αποτέλεσμα σε τρία πεδία ταυτόχρονα, στο ατομικό και οικογενειακό πεδίο, στο πεδίο της κοινωνίας και στο πεδίο της οικονομικής ανάπτυξης.

Με αυτό το νομοσχέδιο πιστεύουμε ότι δίνουμε τέλος σε ένα από τα τελευταία ίχνη επίσης που έχουν απομείνει από την πολυετή οικονομική κρίση. Πρόκειται επίσης, για ένα νομοσχέδιο που συμβάλλει καθοριστικά στη στήριξη των πιο ευάλωτων οικονομικά νοικοκυριών της μεσαίας τάξης και ενισχύει έτσι τη συνοχή της μεσαίας τάξης συνολικά. Ουσιαστικά μεριμνούμε ταυτόχρονα σχεδόν για όλους όσοι έχουν ανοιχτά θέματα μη εξυπηρετούμενων δανείων.

Συγκεκριμένα τα εισοδηματικά όρια διπλασιάζονται. Η προϋπόθεση για τον διπλασιασμό των ορίων είναι ο οφειλέτης να έχει όριο ήδη μη εξυπηρετούμενων τραπεζικών οφειλών, δηλαδή σε τράπεζες ή σε servicers τις 300.000 ευρώ.

Δεύτερον, θεσμοθετείται η υποχρέωση του πιστωτή να καταθέτει έγγραφη πρόταση ρύθμισης προς τον οφειλέτη τρεις μήνες πριν τον πλειστηριασμό.

Τρίτον, σε περίπτωση που δεν επαρκεί η περιουσία του οφειλέτη για να ανοίξει η πτωχευτική διαδικασία τότε εγγράφεται στο μητρώο φερεγγυότητας. Στο πλαίσιο αυτό επεκτείνεται πλέον η δυνατότητα του εισηγητή δικαστή να εκδώσει και γι΄ αυτούς τους οφειλέτες πράξη με την οποία διαπιστώνεται η επέλευση της απαλλαγής.

Τέταρτον, διευκολύνονται οι ευάλωτοι δανειολήπτες να σώσουν την κατοικία τους ακόμη και 20 μέρες πριν από την εκποίησή της μέσω της ένταξης στο ενδιάμεσο πρόγραμμα. Μέχρι σήμερα για να ενταχθεί ο οφειλέτης στο ενδιάμεσο πρόγραμμα όφειλε να κάνει αίτηση εντός 60 ημερών πριν από την κατάσχεση, με αποτέλεσμα πολλοί να χάνουν τις προθεσμίες. Πλέον αυτό αλλάζει αφού ο ευάλωτος οφειλέτης θα έχει τη δυνατότητα υποβολής αίτησης, τουλάχιστον 20 μέρες πριν από τον πλειστηριασμό.

Πέμπτον, παρέχεται η δυνατότητα ρύθμισης δανείων, που έχουν εγγύηση του ελληνικού δημοσίου και σε επιχειρήσεις, που θα επιλέξουν ως μέσο ρύθμισης των οφειλών τους, τη διαδικασία της εξυγίανσης.

Έκτον, όπως αναφέρθηκε ήδη, δημιουργούμε μόνιμο μηχανισμό αποζημίωσης για τους ζημιωθέντες της ΑΣΠΙΣ ΠΡΟΝΟΙΑ.

Κυρίες και κύριοι, η εξυγίανση της οικονομίας μετά από μια ιστορικών διαστάσεων οικονομική κρίση, δεν είναι μια εύκολη υπόθεση. Απαιτεί χρόνο, υπομονή, σκληρή δουλειά και απαιτεί και πολιτική τόλμη. Χωρίς σωστή διευθέτηση των μη εξυπηρετούμενων δανείων μία οικονομία δεν μπορεί να αναπτυχθεί.

Τι κάναμε εμείς μέχρι τώρα: Από το 2019 έως το 2024, το ποσοστό των κόκκινων δανείων στις τράπεζες μειώθηκε σημαντικά μέσω του προγράμματος «ΗΡΑΚΛΗΣ». Από 40,6% το 2019, έφτασε στο 4,6% στο τρίτο τρίμηνο του 2024. Το ποσοστό αυτό είναι χαμηλότερο ακόμα και από αυτό που υπήρχε πριν από την κρίση. Αυτή η πρωτοβουλία απελευθέρωσε τις τράπεζες από βάρη και τις κατέστησε και πάλι έτοιμες να επιτελέσουν τον ρόλο τους και να χρηματοδοτήσουν την οικονομική ανάπτυξη. Τα μη εξυπηρετούμενα δάνεια πέρασαν στους servicers. Άρχισαν να μειώνονται σταθερά. Τα μη εξυπηρετούμενα δάνεια, στο σύνολό τους, το τρίτο τρίμηνο του 2024 αποτελούσαν το 30% των συνολικών δανείων, έναντι ποσοστού 52% το 2019.

Το συνολικό ιδιωτικό χρέος στην Ελλάδα βρίσκεται στη 16η θέση ανάμεσα στα κράτη μέλη της Ευρωπαϊκής Ένωσης με ποσοστό 90,3% του ΑΕΠ, αρκετά κάτω από τον ευρωπαϊκό μέσο όρο που είναι 125,3% και συγκεκριμένα τα μη εξυπηρετούμενα δάνεια τραπεζών και servicers ανέρχονται σήμερα σε 67,08 δισεκατομμύρια, πάλι με στοιχεία τρίτου τριμήνου του 2024 από 92,19 δις το 2019.

Σε ό τι αφορά τον εξωδικαστικό μηχανισμό μέχρι σήμερα, δηλαδή μέχρι τον Φεβρουάριο του 2025 που υπάρχουν τα στοιχεία, έχουν πραγματοποιηθεί 31.953 επιτυχείς ρυθμίσεις οφειλών. Η ραγδαία αύξηση σημειώθηκε στις επιτυχείς ρυθμίσεις του εξωδικαστικού μεταξύ του 2023 και του 2024 και ανήλθε σε ποσοστό 81% με 16.903 επιτυχείς ρυθμίσεις εντός του 2024 έναντι 9.339 το 2023. Αθροιστικά μέχρι σήμερα έχουν ρυθμισθεί οφειλές συνολικού ύψους 10,45 δισεκατομμυρίων ευρώ εκ των οποίων το μεγαλύτερο μέρος εντός του 2023 και του 2024. Με τον νέο νόμο επιταχύνουμε σημαντικά τη διαδικασία αυτή και πρόκειται για μια διαδικασία που ταυτίζεται με τη συνολική επαναφορά της οικονομίας στην προ κρίσης περίοδο, προχωρούμε, δηλαδή, στην πλήρη απάλειψη των τελευταίων προβλημάτων που μας άφησε πίσω της η κρίση. Η επιτάχυνση που θα δούμε αντικατοπτρίζεται στο γεγονός ότι δωδεκαπλασιάζουμε τα φυσικά πρόσωπα που μπορούν να χαρακτηρισθούν ως επιλέξιμοι οφειλέτες ήταν 7% πάει στο 85% αυτή η περίμετρος.

Επίσης, στο νομοσχέδιο εντάσσεται διάταξη η οποία ρυθμίζει το ζήτημα του συμψηφισμού της προσωπικής διαφοράς περίπου 40.000 δημοσίων υπαλλήλων, με αποτέλεσμα στο μέλλον να λαμβάνουν απρόσκοπτα τις αυξήσεις που τους αναλογούν. Παράλληλα, με το νομοσχέδιο αυτό ενισχύουμε την κεφαλαιαγορά, καθώς το ελληνικό χρηματιστήριο οδεύει προς ένταξη στις σημαντικότερες κεφαλαιαγορές του κόσμου. Οι βελτιώσεις που το νομοσχέδιο «ακουμπά», βασίζονται σε τέσσερις πυλώνες.

Πρώτον, φορολογικά και άλλα κίνητρα για την ενίσχυση της ουσιαστικής λειτουργίας, αλλά και της αξιοπιστίας του χρηματιστηρίου, ενθάρρυνση της ζήτησης και εισαγωγή των εταιρειών σε αυτό.

Δεύτερον, τη θεσμική θωράκιση των εποπτικών μηχανισμών, δηλαδή, της Επιτροπής Κεφαλαιαγοράς και της Τράπεζας της Ελλάδος.

Τρίτον, τη δημιουργία ολοκληρωμένου θεσμικού πλαισίου για τα κρυπτοστοιχεία με μέτρα για την προστασία των επενδυτών. Τέταρτον, την ενσωμάτωση ενωσιακών Οδηγιών και τη θέσπιση μέτρων για την εφαρμογή κανονισμών σχετικών με την κεφαλαιαγορά και τον χρηματοπιστωτικό τομέα προς συμμόρφωση με το ενωσιακό δίκαιο.

Επιπλέον, βελτιώνεται το υφιστάμενο πλαίσιο που διέπει τα ομολογιακά δάνεια με την εισαγωγή ειδικής διάταξης για τις ομολογίες που είναι εισηγμένες σε ρυθμιζόμενη αγορά ή πολυμερή οργανισμό διαπραγμάτευσης. Εισηγμένες ομολογίες. Με τη νέα ρύθμιση που εισάγεται στο σχέδιο νόμου, διευκολύνεται η λήψη αποφάσεων περί τροποποίησης των όρων του ομολογιακού δανείου για εισηγμένες ομολογίες, με σεβασμό όμως στη μειοψηφία. Αν δηλαδή, αντιταχθούν στην προτεινόμενη τροποποίηση ομολογιούχοι, που εκπροσωπούν τουλάχιστον το 25% του συνόλου της ονομαστικής αξίας των ομολογιών, δεν είναι δυνατή η επί το δυσμενέστερο τροποποίηση των όρων του ομολογιακού δανείου.

Επίσης, παρέχεται μεγαλύτερη ελευθερία κινήσεων των ΑΕΕΑΠ -των Ανωνύμων Εταιρειών Επενδύσεων σε Ακίνητη Περιουσία, με την κατάργηση υπερβολικών για τη σημερινή εποχή και συχνά γραφειοκρατικών ρυθμίσεων, με στόχο την αύξηση των επενδύσεων. Θεσπίζονται δικλίδες και μηχανισμοί ελέγχου εποπτείας, κατά περίπτωση από την Επιτροπή Κεφαλαιαγοράς και την Τράπεζα της Ελλάδος, προκειμένου μεταξύ άλλων να διασφαλίζεται ότι τα έσοδα από τις εκδόσεις ευρωπαϊκών πράσινων ομολογιών θα διατίθενται πράγματι σε δράσεις βιώσιμης ανάπτυξης, αποτρέπεται έτσι το λεγόμενο greenwashing, η ψευδοοικολογική ταυτότητα τέτοιων εκδόσεων. Τέλος, στο πλαίσιο της ενίσχυσης των εποπτικών μηχανισμών, ειδικά εκπαιδευμένα στελέχη της Επιτροπής Κεφαλαιαγοράς και της Τράπεζας της Ελλάδος, υποδυόμενα τους πελάτες, θα ελέγχουν επιτόπου τη συμπεριφορά των εταιρειών που παρέχουν επενδυτικές υπηρεσίες των τραπεζών και των ασφαλιστικών εταιρειών ως προς την τήρηση της νομοθεσίας, είναι το λεγόμενο mystery shopping.

Κυρίες και κύριοι, επειδή αναφέρθηκαν και κάποια πρόσθετα πράγματα στα οποία θα ήθελα να απαντήσω, απλώς σταχυολογώ. Αναφέρθηκε πριν μια συζήτηση περί outsourcing, η οποία είναι γενικότερη και αφορά και το άρθρο που έχει να κάνει με τον ΕΦΚΑ. Θα ξεκινήσω όμως πρώτα από αυτό που είπε ο κ. Μαμουλάκης, το οποίο είχε να κάνει με την ανάθεση σε δικηγορικό γραφείο αρωγής στη Γενική Γραμματεία για την ανάπτυξη του συγκεκριμένου νομοσχεδίου και θέλω να καταθέσω στα πρακτικά μία Απόφαση του 2018- την καταθέτω-

*(Στο σημείο αυτό, καταθέτει την Απόφαση στα πρακτικά της Βουλής, ο κ. Υπουργός)*

στην οποία ο κ. Δραγασάκης ως Υπουργός Ανάπτυξης ανέθεσε στο ίδιο δικηγορικό γραφείο αρωγή για άλλο νομοσχέδιο, όπως ήταν αυτό της Αναπτυξιακής Τράπεζας και η μόνη διαφοροποίηση, δηλαδή, αν κάνει αυτές τις αναθέσεις ο ΣΥΡΙΖΑ, ποια είναι; Ότι στη μία περίπτωση η ημέρα ήταν Τετάρτη και στην άλλη Πέμπτη;

Πρέπει να μην έχουμε πολλαπλά μέτρα και πολλαπλά σταθμά, πρέπει να μπορούμε να κρίνουμε τα πράγματα κάπως αντικειμενικά. Αλλά επειδή η συζήτηση περί outsourcing έχει να κάνει και με το ΚΕΑΟ -θα απαντήσει γι’ αυτό η κυρία Κεραμέως ως αρμόδια Υπουργός όταν έρθει στη Βουλή- απλώς εγώ θέλω να αναφέρω μια πρώτη αντίδραση.

Ανέφερε ο κύριος Τσακαλώτος το βιβλίο της κυρίας Mazzucato, η οποία είναι μια εξαιρετική οικονομολόγος του UCL που έχει γράψει ένα βιβλίο -το βιβλίο που ανέφερε λέγεται “Big Con”- και έχει να κάνει με το πως ανατίθενται σε συγκεκριμένες εταιρείες συγκεκριμένα projects και αναφέρει το συγκεκριμένο βιβλίο κάποιες λανθασμένες αναθέσεις.

Εγώ λοιπόν θα απαντήσω στον κύριο Τσακαλώτο, ότι η κυρία Mazzucato έχει γράψει και ένα άλλο βιβλίο το οποίο λέγεται “Mission Economy” –του προτείνω να το διαβάσει αν δεν το έχει διαβάσει- όπου μιλάει για τον ρόλο του Κράτους και για το θεμελιώδη ρόλο που το Κράτος οφείλει να παίζει σε μια οικονομία και πως ουσιαστικά γίνεται το πάντρεμα του Κράτους με τον ιδιωτικό τομέα, σε συγκεκριμένες αποστολές, “missions” όπως το αναφέρει, για να μπορέσεις να πετύχεις τα καλύτερα αποτελέσματα και μιλάει για την ενορχήστρωση, για το πώς δηλαδή το δημόσιο και ο ιδιωτικός τομέας πρέπει, ανάλογα με το στόχο -όχι ιδεοληπτικά- να διαμορφώνουν συμπράξεις ή βέλτιστες αλληλεπιδράσεις για να λύσουν ένα πρόβλημα.

Στον εθνικό εμβολιασμό, έχω να πω για παράδειγμα, υπήρξε μια τεράστια αρωγή και των υπηρεσιών του Κράτους, των υγειονομικών, των πληροφορικών τότε του Υπουργείου Ψηφιακής Διακυβέρνησης, της Πολιτικής Προστασίας και του ιδιωτικού τομέα που ανέπτυξε λογισμικό δίπλα από το δημόσιο. Γατί; Γιατί το κριτήριο ήταν να πας από το στόχο πίσω, δηλαδή να έρθεις και να πεις ποιος είναι ο βέλτιστος μηχανισμός για να εμβολιάσουμε όσο το δυνατόν περισσότερους συμπολίτες μας γρήγορα. Δεν υπήρχε κάποια ιδεοληψία για το τι πρέπει να κάνει το δημόσιο και τι πρέπει να κάνει ιδιωτικός τομέας. Ο σκοπός ήταν για να το πω απλά και λαϊκά, να γίνει η δουλειά.

Υπό αυτήν την έννοια, αν διαβάσει κανείς το άρθρο προσεκτικά -και το έχω μπροστά μου- το άρθρο δεν μιλάει για είσπραξη. Το άρθρο 225 μάλιστα λέει ρητά ότι «στις υπηρεσίες του πρώτου εδαφίου δεν δύναται να συμπεριλαμβάνεται η είσπραξη των ληξιπρόθεσμων ασφαλιστικών οφειλών των οργανισμών κοινωνικής ασφάλισης». Και πώς λέτε ότι γίνεται είσπραξη, όταν το ίδιο το άρθρο –ελληνικά λέει- «δεν συμπεριλαμβάνεται η είσπραξη»; Τι συμπεριλαμβάνεται; Η ανάθεση εκτέλεσης υπηρεσιών υποστηρικτικής φύσεως σε νομικά πρόσωπα ιδιωτικού δικαίου. Ποιο είναι το πρόβλημα; Είναι απολύτως ορθολογικό να μπορεί κάθε δημόσιος οργανισμός, με αποφάσεις που αναρτώνται στη «Διαύγεια» και κρίνονται και τίθενται στη βάσανο του Κοινοβουλίου και της κοινής γνώμης, να αναζητά τη βέλτιστη σύμπραξη του ιδιωτικού τομέα για να πετύχει μια δουλειά, με βάση την κείμενη νομοθεσία. Η κείμενη νομοθεσία και τα προσωπικά δεδομένα -για να απαντήσω- είμαστε Ευρωπαίοι πολίτες, έχουμε αυτό το εξαιρετικό προνόμιο και μας κυβερνά όλους ως προς τα προσωπικά δεδομένα ο Γενικός Κανονισμός Προστασίας Δεδομένων και όποιος κάνει λάθος ή όποιος έχει κάνει κάτι το οποίο δεν έπρεπε να κάνει, προβλέπονται πολύ ισχυρά πρόστιμα, τα οποία η Ανεξάρτητη Αρχή για τα Προσωπικά Δεδομένα, ο κύριος Μενουδάκος, έχει βάλει σε πάρα πολλές περιπτώσεις και δημόσιων και ιδιωτικών δομών και κρινόμαστε, όλοι σε αυτό το πλαίσιο.

Όλα είναι διαφανή, όλα είναι ξεκάθαρα και νομίζω ότι όλα αυτά πρέπει να τα προσεγγίζουμε και χωρίς ιδεοληψία, όπως πρέπει να προσεγγίζουμε και χωρίς ιδεοληψία την διάσταση την ψηφιακή. Γιατί ανέφερε πάλι ο κ. Τσακαλώτος «γιατί δεν κάνετε διαπραγμάτευση στον εξωδικαστικό;». Εδώ υπάρχει ένας αλγόριθμος, ο οποίος θα δημοσιεύεται και ο όποιος θα είναι απολύτως διαφανής και όλοι οι εμπλεκόμενοι θα ξέρουν ότι να τα τα κριτήρια, αυτά είναι και με βάση αυτά τα κριτήρια γίνεται μια πρόταση. Ανταπαντώ: Θα θέλαμε τα κριτήρια να είναι πολύ ευέλικτα; Αν ήταν να είναι πολύ ευέλικτα, πώς θα διασφαλιζόταν η διαφάνεια σε αυτήν την εξίσωση; Δηλαδή, με ποιο κριτήριο κάποιος θα πήγαινε και θα έκανε μια πρόταση στη μία περίπτωση α΄ και στην άλλη περίπτωση β΄, αν υπήρχε απόλυτη ευελιξία; Πώς θα διασφαλιζόταν το δημόσιο συμφέρον, αν οι όροι δεν ήταν ευδιάκριτοι και διαφανείς; Αυτή νομίζω ότι είναι η καλύτερη απάντηση που μπορεί κανείς να δώσει και ειδικά σε ότι αφορά το ΚΕΑΟ απλώς να προσθέσω, επειδή αναφέραμε πριν το ιδιωτικό χρέος πως έχει απομειωθεί τα τελευταία χρόνια, αν δει κανείς τα πόσα, Δάνεια, 2019 ήταν 92,2 δισεκατομμύρια, το 2024 67 δισεκατομμύρια, πτώση στο ιδιωτικό χρέος, Οφειλές ΚΕΑΟ το 2019 ήταν 35,4 δισ., το 2024 48,8 δισ., αύξηση.

Άρα, οφείλουμε ως δημόσιο -γιατί θέλουμε να διασφαλίσουμε το δημόσιο συμφέρον- να επιστρατεύσουμε τα καλύτερα δυνατά μέσα με διαφάνεια, με τους όρους που αποτυπώνονται στις διατάξεις, για και να κάνουμε αυτό που έχουμε έρθει να κάνουμε εδώ, να πετύχουμε το σκοπό και να πετύχουμε αυτό, το οποίο ορίζουν οι νόμοι ότι οφείλουμε να κάνουμε το καθήκον μας.

Κλείνω με κάτι τελευταίο, το οποίο έχει να κάνει με τη διάταξη του Άρθρου 224 που αφορά το Μάτι και τη Μάνδρα και την οποία θα ήθελα να διαβάσω στο σώμα. Η διάταξη προβλέπει ότι «Κατά οριστικών αποφάσεων πρωτοβάθμιων διοικητικών δικαστηρίων, με τις οποίες σε βάρος του ελληνικού δημοσίου κατ’ εφαρμογή των διατάξεων περί αστικής ευθύνης επιδικάζονται α) χρηματική ικανοποίηση λόγω ψυχικής οδύνης υπέρ μελών οικογένειας προσώπου που απεβίωσε ή λόγω ηθικής βλάβης εξαιτίας τραυματισμού προσώπου και β) νοσηλεία, έξοδα κηδείας ή παροχή κατά το Άρθρο 931 του Αστικού Κώδικα είτε κατά την πλημμύρα της 15/11/2017 στην ευρύτερη περιοχή της Μάνδρας Αττικής είτε κατά την πυρκαγιά που εκδηλώθηκε την 23η Ιουλίου του 2018 στην Ανατολική Αττική και εκεί το ελληνικό δημόσιο δεν ασκεί ένδικο μέσο ή παραιτείται από το ασκηθέν. Σε περίπτωση επιδίκασης με την ίδια απόφαση και αποζημίωση σε βάρος του ελληνικού δημοσίου η μη άσκηση ενδίκου μέσου ή παραίτηση από αυτό εκ μέρους του ελληνικού δημοσίου περιορίζεται στο κεφάλαιο της απόφασης που αφορά στην επιδίκαση χρηματικής ικανοποίησης και αποζημίωσης του πρώτου εδαφίου εφαρμοζόμενων κατά τα λοιπά των σχετικών διατάξεων του οργανισμού του Νομικού Συμβουλίου του Κράτους. Η παρούσα καταλαμβάνει και τις μέχρι την έναρξη ισχύος του παρόντος εκδοθείσες πρωτόδικες αποφάσεις εάν μέχρι την έναρξη ισχύος του παρόντος ή μετά από αυτή επιδικαστεί σε βάρος του ελληνικού δημοσίου χρηματική ικανοποίηση ή αποζημίωση σύμφωνα με τα οριζόμενα στο Πρώτο Εδάφιο της παραγράφου 1 με απόφαση δευτεροβάθμιου διοικητικού δικαστηρίου ή απορριφθεί η έφεση αυτού η μη άσκηση εκ μέρους του ελληνικού δημοσίου ένδικου μέσου ή παραίτηση από αυτό ισχύει και για την απόφαση αυτή υπό τους όρους και τις προϋποθέσεις Παραγράφου 1». Αυτό συνιστά ελάχιστη υποχρέωση απέναντι σε όλες τις οικογένειες που επλήγησαν και αυτό δεν έρχεται -για να απαντήσω σε κριτική που ασκήθηκε- με καμία διάθεση θριαμβολογίας και με καμία διάθεση μπράβο.

Η Κυβέρνηση αυτή έχει χρησιμοποιήσει τη λέξη «συγγνώμη» σε αρκετές περιπτώσεις γιατί είναι το πιο ειλικρινές που μπορεί να κάνει κανείς στο πλαίσιο μιας συμφωνίας αλήθειας εκεί που κάνεις κάτι το οποίο είναι λάθος ή είναι μια αρρυθμία. Σε άλλες περιπτώσεις υπάρχει και μια άλλη φράση που έχω προσωπικά χρησιμοποιήσει από αυτό εδώ το βήμα για πράγματα που έχουν καθυστερήσει υπάρχει η συγγνώμη της εκκρεμότητας και αυτό αφορά όλο το πολιτικό σύστημα που έχει κυβερνήσει, αφορά όλες εκείνες τις ρυθμίσεις, οι οποίες έπρεπε να έχουν έρθει νωρίτερα, αλλά οι οποίες θα έρθουν η μία μετά την άλλη, ακριβώς επειδή δεν πρόκειται να σταματήσουμε να κάνουμε και το κοινωνικά δίκαιο και το μεταρρυθμιστικά σωστό.

Η εντολή για την οποία έχουμε έρθει ως Κυβέρνηση να υλοποιήσουμε, η εντολή των πολιτών, είναι πάρα πολύ απλή και κωδικοποιείται στο να θέσουμε τη χώρα σε κίνηση. Αυτό ακριβώς είναι που θα κάνουμε μέρα - μέρα, ώρα - ώρα, εβδομάδα – εβδομάδα, μήνα - μήνα και η μία εκκρεμότητα μετά την άλλη θα λύνονται με ανοιχτό πνεύμα, με διάθεση ενσωμάτωσης απόψεων που θα ακούσουμε και από τις άλλες πτέρυγες ακριβώς επειδή καταλαβαίνουμε ότι σε πολλά πράγματα πρέπει να πάμε ακόμα γρηγορότερα και ακόμη ψηλότερα.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς ευχαριστούμε κύριε Υπουργέ.

Στο σημείο αυτό κυρίες και κύριοι συνάδελφοι λύεται η συνεδρίαση της Επιτροπής για αύριο Παρασκευή 4/4/2025 και ώρα 13:00 στην Αίθουσα Γερουσίας με θέμα ημερήσιας διάταξης την ακρόαση των εξωκοινοβουλευτικών προσώπων.

Καλό απόγευμα.

Στο σημείο αυτό έγινε η ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Μάλαμα Κυριακή και Σαλμάς Μάριος.

Τέλος και περί ώρα 15.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**